
A tots els monitors

i monitores,
la Meritxell feia poc temps que era monitora de l’esplai. Un dissabte va sortir amb el grup d’infants als afores de la ciutat, buscant un camp on jugar. Portava tot de jocs preparats. Al cap d’una estona alguns nens es van despenjar de l’activitat i es van apartar del grup per veure què trobaven. Ella procurava no perdre’ls de vista mentre seguia amb la resta de la colla. Tot d’una, els que s’havien escapat es van posar a cridar: «Veniu, veniu!». Per no quedar-se sola, ella també es va acostar al grupet que cridava. Havien trobat una riera plena de capgrossos i tota la mainada es va posar a descobrir el que hi havia al voltant de l’aigua. L’excitació recorria el grup. Tothom trobava coses interessants que volia ensenyar als altres. Va passar l’estona i va ser hora de tornar al local. La Meritxell, que primer estava desconcertada i una mica trista perquè no havien fet el que estava programat, es va adonar que aquell dissabte les coses havien anat més bé que mai.

Ens ho va explicar en una trobada de monitors i ens digué molt convençuda: «Aquell dia vaig descobrir què era l’esplai.»

Què va fer diferent aquella tarda de dissabte? Què havia descobert la Meritxell?

Aquella tarda la colla es va inventar l’activitat i la monitora va tenir la intuïció de deixar fer, d’acompanyar la mainada en la seva descoberta. I segurament li van fer moltes preguntes: «I, això, què és?». Algú pot pensar que, per una cosa així, no fa falta una monitora. Educació en el temps lliure? Si tenen la vida programada… Només els falta que els organitzem el poc temps lliure que tenen! Un argument de pes, que no és pas fàcil de rebatre. ¿Té sentit en la nostra societat, inundada d’ofertes d’oci com mai al llarg de la història, l’existència dels centres d’esplai?

Per a nosaltres, rotundament, sí. Quan milers de joves del nostre país dediquen un dissabte rere l’altre a conviure amb infants i adolescents només perquè en tenen ganes; quan cada dissabte els esplais s’omplen de mainada sorollosa, és que alguna cosa interessant està passant. A Esplais Catalans portem vint anys compartint l’experiència de l’educació en el temps lliure d’infants i adolescents i, convençuts del valor de la nostra tasca, hem sentit la necessitat de reflexionar i contrastar el nostre treball en l’àmbit de la pedagogia i l’organització. D’aquest esforç conjunt neixen aquests documents. Exposen un mètode pedagògic i un model de centre que conformen la nostra aportació a la renovació del moviment d’esplais del nostre país.

L’esforç ha estat doble. Per una banda, ens proposàvem adaptar-nos als canvis profunds que la nostra societat està experimentant des de la perspectiva del nostre ideari laic i progressista. D’altra banda, hem volgut recollir el bo i millor de les experiències educatives dels nostres centres. I aquest n’és el resultat. És un material que vol expressar allò que ens uneix com a moviment educatiu, i que també pretén canalitzar la reflexió i la pràctica educativa dels nostres treballadors voluntaris. No espereu trobar en aquestes pàgines una resposta màgica a tots els dubtes i dilemes que ens sorgeixen diàriament. Més aviat és una guia per fer-nos les preguntes d’una altra manera: perquè qui aprèn a plantejar-se correctament les preguntes, ja està en procés d’obtenir-ne la resposta. Educar és un acte de generositat i, entre les línies d’aquests documents, si voleu, podreu sentir el batec de l’esforç i de la il·lusió de tots els monitors i monitores que viuen una història d’amor: l’esplai.

PRIMERA PART

Marcs de referència

1. Trets 

d’identitat

L’ideari laic i progressista

No és gaire difícil adonar-se que, quan algú es proposa fer alguna activitat concreta i, sobretot, si aquesta activitat és de caràcter voluntari, no remunerat, fruit d’una opció personal escollida lliurement, és per una causa que el motiva. En el nostre cas, cal que tinguem ben clar quina és aquesta causa i per què ens motiva. 

I cal que ho tinguem clar, tot i una certa adversitat ambiental, i malgrat les possibles incomprensions que poden provenir del nostre entorn: de l’àmbit social immediat i potser del mateix nucli familiar —«No valdria més dedicar aquestes hores a estudiar?» «No estaràs perdent el temps?» «Bé, però això no dóna diners…»— o de la pressió mediàtica —publicitat, mitjans de comunicació— que s’oposa gairebé sempre a la tria generosa, a l’acció de la qual, en principi, no s’espera res —tangible, material— a canvi. 

I no parlem tan sols d’una certa incomprensió per part de l’entorn actual, sinó que podem fer-ho extensiu a èpoques històriques anteriors. No hem d’idealitzar el passat ni comparar-lo amb un present, que ens pot semblar mediocre, mesquí i poc engrescador. En realitat, abans era pitjor. El fet d’optar per donar una orientació solidària a la llibertat personal era encara menys freqüent. Es tractava d’un fet insòlit, absolutament inhabitual i, tret de casos molt aïllats, podia donar lloc a greus marginacions. Perquè, de fet, les persones que decideixen utilitzar el seu temps lliure per fer activitats voluntàries són part de l’avantguarda d’un procés de transformació social que, des d’una posició minoritària, sense cap mena d’estructura o moviment especialment organitzat, qüestiona les arrels d’una societat hiperindividualista i bàsicament materialista, en la qual els diners i el poder són molt més importants que no pas els drets i la felicitat de les persones. 

I els qui opten per ser monitors en el seu temps lliure, per contribuir al creixement de la personalitat dels infants en un grup d’esplai, en qüestionen doblement el marc social: perquè influeixen en aquells que són més susceptibles d’adquirir pautes de comportament i models de vida alternatius, els nens i nenes, els quals, incorporant i interioritzant maneres diferents d’entendre la vida, poden començar a intuir que ni els diners ni el poder són tan importants. Per ells és el moment de veure que els amics, la descoberta de coses noves, les petites i grans alegries compartides amb el grup, els reptes humans que proporciona el contacte amb l’esplai poden ser formes de viure més interessants, més divertides i més atraients que no pas les que es deriven de fets com ara passar-se les hores mortes davant de la tele o haver de consumir per divertir-se, com veuen fer sovint als seus pares o veïns.

I el fet de qüestionar determinats esquemes de comportament, que configuren majoritàriament els mecanismes a través dels quals es reprodueixen els sistemes de valors socialment dominants, implica donar concreció a l’esperit crític. Això es manifesta en els valors i les actituds que els monitors i monitores incorporen a la vida de l’esplai, i que transmeten com a exemple alternatiu radicalment diferent d’allò a què els infants estan acostumats.

Aquest esperit és el que ens mou: és l’eix que vertebra i dóna cos a allò que fem. No ens estem referint a un conjunt d’idees que puguin resumir-se dogmàticament en forma de receptari universal, aplicable a tota mena de casos i vàlid per resoldre qualsevol dubte. 

Els dubtes, evidentment, no els resoldrem ni tots ni per sempre, però volem continuar generant interrogants i proposant horitzons cap als quals evolucionar, sense prejudicis ni conclusions que hagin de ser acceptats a priori. 

Perquè som partidaris de la llibertat de consciència i de pensament per sobre de tot. Perquè creiem, també, que fent un ús racional i crític de la llibertat es pot impulsar decididament el treball per a la solidaritat i el camí cap al compromís que construeixi una societat d’homes i dones més lliures i feliços. I els nens i les nenes de l’esplai en són la primera pedra. 

De fet, una persona que sigui prou conscient de l’ambient social que l’envolta, del medi en què viu, per poc que obri els ulls al món o que tingui una mínima capacitat d’accedir a la informació —o al coneixement de la història, perquè els problemes no vénen d’avui— pot desenvolupar aquest esperit crític i adonar-se que és possible viure millor. 

Podríem viure més bé en guanys humans i en harmonia, en felicitat personal i col·lectiva. I, per això, cal canviar els models socials i els seus mètodes de transformació, a través dels quals es perpetuen les conductes i les formes de relació. Nosaltres creiem que, quan s’està atent a l’entorn i es respecten els altres, sorgeix la necessitat de defensar l’existència dels instruments bàsics per garantir els nostres drets. I els drets no es garanteixen sense un marc democràtic en què l’organització política i social es decideixi lliurement entre tots. Cal, a més, que l’aprofundiment d’aquest marc afavoreixi i garanteixi el dret a la justícia social, al benestar, a l’educació, a la salut, a l’habitatge —sovint deixat de la mà de l’especulació immobiliària, que en dificulta l’accés als joves—, a la cultura, al medi ambient i a les possibles diferències personals en les opcions de vida. 

La defensa de la llibertat i dels drets socials s’identifica amb una concepció de l’individu i de la societat hereva del que va significar la filosofia humanista de la Il·lustració i del procés encetat per la Revolució Francesa. L’esquerra democràtica i el moviment obrer internacional van mantenir-ne el llegat, que té en els valors de la Llibertat, la Igualtat i la Fraternitat el seu codi ètic fonamental. 

(Podreu trobar desenvolupades les claus fonamentals de les idees i els valors que creiem que poden perfilar aquest codi en l’Ideari publicat pel Moviment Laic i Progressista, en què s’emmarquen l’Escola Lliure el Sol, la Fundació Ferrer i Guàrdia, Esplais Catalans, la cooperativa Entorn, l’Associació de Casals de Joves de Catalunya i la Fundació Terra).

Els individus, doncs, han de sentir-se lliures i han de poder desenvolupar-se com a éssers dotats de capacitat d’acció; han de gaudir de possibilitats per créixer, formar-se, viure i actuar. Han de ser, doncs, iguals en drets i en oportunitats. Podran, d’aquesta manera, sentir-se en equilibri amb ells mateixos i amb els seus veïns —ens referim també als habitants de tot el món—, fer-se càrrec de la situació i de les problemàtiques dels que són diferents i fer-se’n solidaris, és a dir, sentir-s’hi fraternalment vinculats. 

Per tal de fer-ho factible sense forçar allò de més íntim que tenim els éssers humans —l’esfera de la nostra consciència—, aquest marc de democràcia i de justícia social, aquest codi ètic fonamental que té molt a veure amb l’humanisme i amb el respecte a allò que ens identifica com a éssers, comptem amb la perspectiva laica. La perspectiva de la laïcitat es perfila en oposició a tota idea dogmàtica, assumida sense raonar i acceptada acríticament. En definitiva, no hi ha d’haver renúncies tàcites als nostres propis judicis, ni restriccions ni barreres mentals imposades. 

Però la perspectiva de la laïcitat no és tampoc un dret garantit. Les visions religioses monolítiques i autoritàries —que són gairebé totes les religions de la tradició judeocristiana (islam inclòs) i bona part de les altres— i els sistemes de pensament únic (la fe cega en el mercat capitalista, per exemple) impedeixen, massa sovint, que els individus puguem fer un bon ús de la nostra capacitat de raonament. Ho impedeixen perquè saben que aquesta capacitat de raonar lliurement atempta contra els privilegis adquirits a través del control de mecanismes socials tan importants com ara bona part del sistema educatiu o la gran majoria dels mitjans de comunicació. I el control d’aquests mecanismes és el que serveix per mantenir una certa inèrcia, una certa deixadesa espiritual que es reflecteix en el manteniment no qüestionat de formes de relació social fonamentades en velles creences o en antigues fórmules tradicionals. Poca gent hi creu, però molt sovint es van repetint. A aquesta inèrcia, també hi contribueix el supòsit que és una ingenuïtat pretendre viure de forma lliure i solidària «perquè el món sempre ha estat igual» o «perquè els diners sempre ho podran tot». D’aquesta manera es manté l’hegemonia dels valors dominants en la societat. Així és com es conserva el poder.

La laïcitat és, doncs, una eina important per deslliurar-nos d’algunes d’aquestes falses veritats, per permetre’ns encetar el camí cap a la llibertat i la felicitat. Sense pors, sense els temors que imposen els sistemes de pensament únic per continuar dominant i cobrar-ne els rèdits. Això no impedeix que cadascú, si vol, si hi arriba com a conclusió d’una reflexió personal, pugui optar pel model de creença —religiosa o no— que prefereixi. Però sense imposicions i sense negar als altres models la seva possible legitimitat. És a dir, sempre que impliqui acceptació per als qui pensen diferent. 

Sense aquesta llibertat espiritual —que ens ha de donar la possibilitat de créixer intel·lectualment com vulguem i de construir-nos com a éssers lliures, actius i crítics—, no podríem progressar. No podríem, per tant, desenvolupar totes les nostres potencialitats com a persones —o és que el progrés no és justament això?— ni treballar per equilibrar aquestes perspectives de progrés personal amb les dels altres —els nostres veïns de la resta del món- per construir junts el futur. Justament, aquesta construcció conjunta del futur és el progrés social. 

Els monitors i monitores fan ús, doncs, de la seva llibertat per contribuir al progrés, especialment, dels nens i nenes del grup d’esplai. I ho fan lliurant-los una part del seu temps lliure i creixent junts en el lleure. 

La formació en el lleure no és una alternativa única a la transmissió de valors socialment dominants, però sí que n’és una part insubstituïble. I això és així en virtut de les característiques especials del temps dedicat i de la plasmació directa de les inquietuds dels joves que en són model i exemple —creiem que conscientment— per als infants. 

L’esplai és, així, indefugiblement, educació. Educació en el lleure a partir del compromís personal que hi ha darrere de la voluntat dels monitors i monitores. Volem contribuir, d’aquesta manera, a la formació de persones que pretenen superar els entrebancs que ens impedeixen ser ciutadans actius i comprometre’ns amb el nostre progrés i amb el dels altres. I pensem que aquest és un camí que val la pena impulsar, a partir dels ideals de democràcia, laïcitat i progrés, personal i social, per tal de créixer junts i desenvolupar-nos en les millors condicions. Això ho concretarem en el treball que duem a terme amb els nens i nenes dels nostres grups d’esplai. 

En el marc de l’esplai, doncs, els monitors i monitores adquireixen la responsabilitat d’acord amb el seu compromís d’organitzar activitats educatives per a nens, nenes i adolescents. No podem oblidar que, en el nostre món i en la nostra societat, hi ha altres institucions que tenen un paper educatiu considerable —família o nucli immediat de relacions, escola, mitjans de comunicació— les quals, sovint, aporten idees i actituds poc o gens afavoridores al dret a la llibertat, al creixement, i a la felicitat. Per aquest motiu, hem de fer l’esforç —o el sobreesforç— d’incentivar encara més el caràcter alternatiu de la nostra opció formativa i d’identificar-la bé, en els valors i les actituds, amb els ideals de llibertat, igualtat i fraternitat. I això és possible. I podem fer-ho amb una certa eficàcia, encara que comptem amb menys temps —amb menys hores reals de dedicació als infants— del que disposen les altres «institucions» educatives. 

Per a nosaltres, en tant que monitors i monitores, l’efecte de la tasca educativa no depèn tant del nombre d’hores que s’hi inverteixen com de la qualitat. Alguns monitors i monitores poden pensar que allò que educa, preferentment, són les activitats que es duen a terme. És cert, però això no treu que allò que, en última instància, «educa» amb més intensitat són les actituds dels monitors i monitores: per tot el que transmeten, pel que pensen, pel que fan i pel que diuen. Són un punt de referència —alternatiu als pares, als mestres, i al «món dels adults en general»— per als infants; un model que pot ser tingut en compte, tant pel que fa a l’aspecte extern —que pot ser captat visualment— com per aquelles qüestions que no es veuen directament —actituds, motivacions, valors. De fet, a través de l’emulació, de la imitació, també desenvolupem la nostra personalitat i aprenem nous comportaments socials.

És per tot això que pensem que ser monitor o monitora és, més que res, un compromís. Un compromís que hem d’assumir com a individus conscients, actius i crítics, perquè sabem que aquesta feina no la faran ni les administracions (estatals o territorials) ni les organitzacions que predominen en el mercat, fonamentalment, les empreses. 

Per això diem que som monitors o monitores, en comptes de dir que «fem de monitors o monitores». És una qüestió d’implicació personal en la tasca educativa. 

Quan som amb infants i joves ens presentem tal com som: difícilment els farem creure de nosaltres alguna cosa que no és: a l’esplai no val posar-se cap careta falsa o pretendre actuar en contra de la nostra veritable personalitat.

Per acabar, ens proposem un darrer interrogant —no menys important pel fet de ser l’últim— que sovint es plantegen monitors i monitores quan reflexionen sobre la seva tasca: ¿n’hi ha prou amb el temps invertit? ¿què es pot fer amb les poques hores a la setmana en què els infants són a l’esplai? ¿què es pot aconseguir si, anant a contracorrent, cal enfrontar-se amb les inèrcies socials dominants, amb certs models familiars, amb les rutines escolars, i fins i tot amb els mitjans de comunicació? ¿com es pot contrarestar tot això només amb tres hores a la setmana?

És prou evident que, si ens plantegem la qüestió en termes quantitatius, no hi tenim gairebé res a fer. Però potser no hem pensat que l’amor no és qüestió de temps, que els nostres amics no ho són més o menys segons el nombre d’hores que estem amb ells. El que compta, en l’amor, en l’amistat, en els compromisos importants que adoptem les persones, és la qualitat; no la quantitat. Allò que és important, en definitiva, és la qualitat del temps que compartim. 

Quan parlem de qualitat de temps compartit en la formació, volem situar-nos en l’exemple i en la tradició del que va ser l’Escola Moderna, com a paradigma dels processos de renovació pedagògica a Catalunya i al món. N’assumim el missatge clau: l’educació —en qualsevol de les seves manifestacions— és el veritable eix vertebrador de qualsevol projecte de canvi, de millora social.

Una escola de ciutadans actius

Instruïu-vos i sereu lliures.

Associeu-vos i sereu forts.

Estimeu-vos i sereu feliços.

Aquesta trilogia resumeix la nostra concepció de la persona. Els nostres centres volen ser una aportació a l’educació per a la convivència. I les persones són al centre de la nostra proposta. Es tracta de crear un espai de socialització, on l’infant tingui l’oportunitat de ser i sentir-se protagonista del seu temps lliure; on pugui exercir i experimentar els avantatges de la cooperació entre les persones. Ha de ser, doncs, un marc d’expressió de les capacitats i sensibilitats de cadascú, d’aprenentatge del diàleg i del respecte. 

Les especials característiques de les nostres entitats ens permeten dur a terme una tasca que va més enllà del treball concret amb els infants. Les nombroses relacions que mantenim, amb les famílies, amb les entitats del nostre entorn, amb les administracions públiques són una plataforma ideal per aportar el nostre punt de vista sobre educació i sobre tot allò que afecta la vida dels nens i joves. Podem ser difusors dels drets dels infants no només amb postulats teòrics, sinó amb propostes reals que es plasmin en l’urbanisme de l’entorn local, la recuperació d’espais oberts més accessibles, l’organització d’activitats infantils en les festes majors, etc. Podem ser, doncs, referents d’un corrent d’opinió especialment sensible a tot allò que afecta la infància.

Una manera d’organitzar-nos

La manera en què s’organitza el centre d’esplai té una gran importància. Perquè encara que no s’expliqui obertament, la mainada acaba captant els mecanismes de poder i de presa de decisions que s’estableixen en l’equip de monitors. Per això, l’organització ha de ser coherent amb dos principis: el democràtic i el de la responsabilitat personal. Això significa que cal oferir uns canals definits de participació en la presa de decisions i una delimitació clara de les responsabilitats de cadascun dels membres. En la mesura en què aquests principis estiguin ben definits, els infants tindran un referent clar. En canvi, si perceben una organització caòtica, els serà també més difícil de participar-hi responsablement.

Cada esplai fa la seva tasca en una comunitat humana concreta: un barri, un poble o ciutat. El centre, a banda d’adequar el seu projecte pedagògic a la realitat que l’envolta, també compta amb una història i unes tradicions pròpies que cal mantenir. Els antics monitors, les famílies que hi han portat els fills conformen aquesta història i poden tenir-hi un paper determinant en moments concrets. Per això és important mantenir viva aquesta tradició i alimentar els vincles personals dels que hi han participat en èpoques anteriors. I és des de la diferència que es proposa compartir i intercanviar experiències dins el moviment d’Esplac.

2. Àrea 

pedagògica

Autors de referència

No és fàcil fer una selecció d’autors que orientin la nostra tasca educativa. Per aquest motiu vam escollir dos autors que podem considerar com a predecessors del pensament educatiu progressista. Els dos, per una banda, han sabut reflectir el pensament dels educadors progressistes del seu moment i, per l’altra, han estat capaços d’elaborar un marc teòric de referència —que també tenia en compte la pràctica— per a l’acció educativa 

Malauradament no tenim cap pedagog que hagi elaborat un cos teòric similar dins del camp de l’educació del lleure des d’una perspectiva laica i progressista. Això ens obliga, com a entitat, a fer aquest esforç amb humilitat, amb la intenció de fer un primer pas cap al debat.

Molts altres autors, que no citarem aquí per manca d’espai, han col·laborat en la millora de l’acció educativa. N’estem molt agraïts, encara que no ens hagi estat possible dedicar-los una reflexió.

Francesc Ferrer i Guàrdia

El primer autor al qual volem fer referència és Francesc Ferrer i Guàrdia, que, a principis del segle xx, va passar de la reflexió sobre l’educació a l’acció educativa i va obrir una escola, l’Escola Moderna de Barcelona, on s’aplicaven els principis defensats des dels sectors més progressistes del moment. Les idees més significatives del pensament de Ferrer són les següents:

—
Respecte per a l’infant.

—
L’educació és un procés que potencia l’individu lliure i crític amb ell mateix i amb la societat.

—
L’educació racionalista incentiva la responsabilitat i el compromís de les persones amb l’entorn per afavorir-ne la millora.

—
L’educació racionalista defensa la coeducació dels dos sexes per tal que l’home i la dona siguin veritables companys, actuïn en igualtat i s’enriqueixin mútuament.

—
L’educació racionalista també opta per la supressió de premis, càstigs, o recompenses com a estímuls per a l’esperit competitiu imperant en l’educació del moment.

—
L’educació racionalista se centra en els coneixements científics i en l’observació del medi (natural i social), i no pas en els dogmes o creences religioses o supersticioses.

—
La relació entre l’educador i l’educand és individualitzada i basada en l’amor.

—
El clima que crea en el grup de nens i nenes es basa en l’amistat i la confiança.

—
L’educació racionalista opta per fer de l’alumne un agent actiu en el procés educatiu.

—
L’educació racionalista potencia els coneixements dels saber científic, però també té en compte les dimensions emocionals, lúdiques, estètiques i socials de les persones.

Com podeu comprovar, tot i que ha passat pràcticament un segle des de la formulació de l’educació racionalista, aquests criteris són totalment vigents avui dia i poden seguir orientant la nostra acció educativa des del món del lleure.

Paulo Freire

L’altre autor de qui volem parlar és Paulo Freire, que més recentment en el temps però més lluny en l’espai, centra la seva reflexió i la seva acció en el camp de l’educació de les persones adultes. Per Paulo Freire l’educació és un procés d’emancipació de les persones sotmeses a processos d’opressió. 

La tasca educativa de Freire comença al Brasil en un moment de transició cap a models democràtics que queden truncats amb un cop d’estat. Aquest fet el portarà a l’exili. Un cop fora del Brasil, Freire aplica el seu model educatiu a altres societats, en les quals aprofundeix en el mètode d’alfabetització i conscienciació per a persones adultes que ja havia aplicat al Brasil. El mètode, tot i tenir unes directrius clares, no pot ser exportat d’una societat a una altra sense analitzar les característiques del moment històric que viu el país i de les persones a qui va dirigit el programa. Per tant, la primera fase sempre en comporta l’adaptació. 

Després de l’anàlisi de les estructures socials i econòmiques i dels sistemes de comunicació de l’entorn, en comença l’aplicació. A partir d’unes paraules clau extretes de l’univers dels alumnes, i amb imatges sempre properes i fàcils de reconèixer, s’inicien uns debats amb els estudiants per reflexionar sobre temes tan complexos com ara la cultura, l’economia del país, les relacions socials, etc. Per a Freire l’alfabetització no té cap sentit si no va acompanyada de la conscienciació, que ajuda les persones a ser més autònomes i crítiques.

També podem fer un recull de les idees educatives més significatives del seu pensament pedagògic:

—
L’educació no és neutre i cal un compromís clar amb els valors polítics, religiosos i socials que l’orienten per evitar l’alienació de l’individu.

—
L’educació és pràctica de la llibertat.

—
L’educació alliberadora té en compte la persona i les condicions en què viu.

—
L’educació alliberadora es basa en el diàleg i la intercomunicació vital (d’amor i de llibertat) entre educador i educand.

—
L’educació alliberadora potencia l’autonomia de la consciència en relació amb les condicions econòmiques i polítiques en què està immersa la persona.

—
Per cultura entén tot allò produït per les persones. En rebutja, per tant, la visió elitista.

—
L’objectiu final de l’educació alliberadora és que la persona sigui més lliure, més capaç, més solidària i més feliç.

—
La pràctica i la teoria (no només educativa) han d’anar dialècticament unides.

—
La pedagogia ha de ser antidogmàtica i antiautoritària i, per això, ha de incentivar la conscienciació crítica i el diàleg, en oposició a l’adoctrinament i a la imposició.

—
L’educació no és una finalitat en ella mateixa, sinó un mitjà per potenciar transformacions culturals, socials, econòmiques i polítiques.

Com podeu comprovar, els criteris de Paulo Freire ens poden ajudar a elaborar el nostre estil educatiu, ja que els seus postulats ens susciten una reflexió crítica sobre conceptes que orienten la nostra pràctica educativa com ara: persona, societat, educació i cultura.

Principis pedagògics

Els principis pedagògics, que han guiat i guien la intervenció educativa, han anat evolucionant al llarg de la història paral·lelament als esdeveniments socials. Des d’uns plantejaments més tradicionals, rígids, inflexibles i poc adaptats a les característiques dels nens i nenes s’ha fet un llarg camí fins a l’actualitat. Encara que es mantenen divergències a l’hora d’entendre l’educació, s’ha arribat a l’acceptació unànime de determinats principis:

—
La pedagogia activa. La pedagogia activa vol potenciar les capacitats de les persones educades des de la implicació en el que s’ha d’aprendre. L’activitat no només pot ser física; també implicarà la persona en els aspectes cognitiu i emocional. Tingueu en compte, per exemple, que l’explicació d’una activitat pot ser activa si els infants hi estan implicats cognitivament i s’il·lusionen només de pensar-hi.

—
El paidocentrisme. La pedagogia paidocèntrica pren l’infant o grup de nens i nenes com a centre del fet educatiu i s’adequa als seus interessos i necessitats. D’aquest principi, se’n deriva un altre: els educadors s’han d’adaptar a l’heterogeneïtat del grup concret i atendre’n específicament cada un dels membres, respectant-ne els ritmes personals. D’això en diem atenció a la diversitat. 

—
La pedagogia integral. La pedagogia integral vol educar les persones en tots els aspectes, sense donar més importància als uns que als altres. És a dir, considera que cal una educació global en les idees, els valors, les habilitats, les actituds i les maneres de fer.

—
La pedagogia en llibertat i per a la llibertat. Aquesta pedagogia és la que vol educar en llibertat, a partir del respece dels drets i de les obligacions de cada persona, i per a la llibertat. Remarca, per tant, el respecte dels drets aliens, així com l’acompliment de les obligacions pròpies. D’aquest principi se’n deriven altres, tals com el d’escoltar la veu de l’infant (no parlar per ell, sinó deixar que s’expressi lliurement) i el de potenciar l’autonomia i autogestió de l’infant o del grup, en el marc de la pedagogia participativa. Per poder educar d’acord amb aquest principi, els educadors hem de ser molt flexibles en l’organització de les activitats, però molt rigorosos pel que fa al respecte dels drets de les persones.

—
La coeducació. La coeducació és l’educació conjunta de nens i nenes, sense discriminació ni diferenciació per motiu de sexe. Més enllà del fet d’educar els infants conjuntament, es tracta d’establir mecanismes que evitin qualsevol tipus de discriminació i potenciar, al mateix temps, la igualtat, el respecte, l’enriquiment i l’amistat.

—
La normalització. La normalització consisteix a estendre a persones amb disminucions de tipus físic, psíquic i sensorial les oportunitats del conjunt de la societat; oferir-los el suport necessari —personal, tecnològic i de serveis— per integrar l’infant en una situació que n’afavoreixi l’aprenentatge i l’adaptació. Entenem per normalització l’adaptació de les condicions de la persona, sigui quina sigui la seva situació, per tal que pugui dur a terme una vida al més autònoma i digna possible.

 Aquest principi implica:

· Establir un ritme d’activitats diari normalitzat.

· Realitzar activitats i viure les experiències corresponents a cada moment evolutiu.

· Respectar els desitjos, opcions, aspiracions i intimitat de la persona.

· Respectar el dret a mantenir relacions afectives i sexuals sanes.

· Proporcionar oportunitats laborals que permetin una vida autònoma digna.

· Utilitzar la xarxa de recursos ordinaris de la societat. Els nostres centres s’han d’oferir com a recursos ordinaris per a tots els nens i nenes que ho desitgin. Tot infant ha de tenir dret a participar en les activitats dels centres amb condicions de qualitat acceptables. En moltes ocasions, com a educadors, haurem de resoldre els dubtes que se’ns plantegin amb l’assessorament i l’orientació d’especialistes o professionals.

—
La integració. És el procés pel qual tota persona és inclosa, acceptada i respectada dins d’un grup, independentment de les seves peculiaritats. Aquest principi implica:

· El dret a la diferència.

· El dret a la diversitat, (no tendir a l’homogeneïtat).

· El dret al no-etiquetatge de les persones.

El fet d’educar

No hi ha una definició universal pel concepte d’educació i, per tant, us en proposem un parell i n’accentuem els cinc elements bàsics que les caracteritzen:

«Ser humano consiste en la vocación de compartir lo que ya sabemos entre todos, enseñando a los recién llegados al grupo todo lo que deben conocer para hacerse socialmente válidos». Fernando Savater, El valor de educar. Ariel, 1997. 

«Llamamos educación a un hecho humano y social que se manifiesta como transmisión comunicativa de unas personas a otras, proporcionándoles ideas, habilidades, normas y pautas de conocimiento y de conducta», Alejandro Sanvicens, Introducción a la pedagogía. Barcanova, 1984.

Els elements bàsics que caracteritzen el fet educatiu són:

—
L’educació és un fet social que es manifesta amb la transmissió d’idees, valors, coneixements, habilitats, pautes de conducta, etc.

—
L’educació és el procés que té lloc quan s’ajuda o influeix una persona en l’adquisició d’aprenentatges. És un procés que es produeix en un espai i un temps. És continu i, per tant, evoluciona al llarg de tota la vida.

—
L’educació té unes finalitats definides com a afavoridores del creixement, el desenvolupament i la millora de les persones.

—
L’educació és la relació de persones entre les quals hi ha un procés de comunicació.

—
L’educació és intencional i el grau de consciència del monitor sol ser considerable. Ara bé, de vegades, hi ha aprenentatges no intencionats, que es produeixen simplement per la capacitat dels infants d’imitar els més grans. Així, es poden arribar a aprendre tant coses adequades com inadequades. Per això, és important que els monitors siguin conscients de totes aquelles actituds i conductes susceptibles de ser font d’aprenentatge. Cal que sàpiguen les conseqüències de les seves actuacions sobre els infants, siguin positives o negatives.

Això no exclou l’aprenentatge espontani i natural de l’infant. Però si ens centrem en la situació de l’esplai, l’educació ha de ser intencional, planificada i organitzada. S’ha d’establir en un marc flexible i elàstic que permeti el desenvolupament i la participació de tots els agents implicats (infants, pares, mares, etc.).

La pedagogia del lleure

Hem de tenir en compte que els infants solen venir voluntàriament a l’esplai. Si bé n’hi ha que ho fan perquè els seus pares els porten, és innegable que la majoria tria lliurement si vol continuar o no. Per tant, hem de considerar que també ells són persones que decideixen com invertir el seu temps lliure. Des d’aquest punt de vista, el fet educatiu sorgeix de la trobada de persones d’edats diferents, plenament interessades i motivades per compartir un projecte associatiu i de transformació social.

El mitjà en què s’actua pedagògicament serà, doncs, el lleure, del qual intentarem treure el màxim de profit per al creixement i la realització de les expectatives de tots els que hi participem.

Així, la pedagogia de l’oci ha de potenciar les activitats dels participants i evitar-ne el consumisme o el simple divertiment. Cal preservar l’autodeterminació dels participants en la forma i el contingut de les activitats. Si en fem possible la lliure expressió, contribuirem a l’autorealització de cada un d’ells i en les diferents àrees de la seva personalitat. 

La piràmide de necessitats de Maslow ens ajudarà a comprendre quin lloc ocupen en les necessitats vitals. Com podeu comprovar, l’autorealització és la darrera necessitat que cal satisfer, un cop s’han apaigavat les anteriors. D’una banda, cal tenir-ho en compte a l’hora d’analitzar les necessitats dels infants amb els quals ens relacionem. De l’altra, cal tenir present que assolir l’autorealització no és gens fàcil en una societat competitiva, individualista i consumista com la nostra. Si considerem que la realització personal es pot donar en camps tan diversos com ara el formatiu, el de les relacions humanes, els sentimentals i el del temps lliure… l’educació des del lleure pot ser-ne una contribució important i erigir-se com a puntal en la salut de les persones.

Jerarquia de les necessitats segons Maslow

3. Àrea 

psicològica

Per què és important la psicologia 

en l’àmbit de l’educació?

La psicologia ens aporta coneixements sobre les característiques de les persones: la personalitat, el caràcter, les actituds davant la vida, les formes d’afrontar les situacions quotidianes, etc. També ens informa de les possibilitats de desenvolupament, de les capacitats que tenim en un moment donat i de les nostres potencialitats: d’allò que podem arribar a ser en plenitud. 

D’altra banda, la psicologia pot adoptar un punt de vista individual o centrar-se en el comportament social. Ens és útil tant per valorar i entendre la conducta d’un membre del grup com les relacions que s’estableixen entre tots els seus integrants, o entre diversos grups. 

Tanmateix, és important veure que podem aplicar aquests coneixements no només als infants, sinó també a l’equip de monitors, estudiant-ne la forma de relacionar-se i veient com això influeix a l’hora de coordinar-se, treballar junts, prendre decisions, etc. Per aquest motiu, al llarg de tot el document, detectareu que els arguments i les explicacions que s’exposen sovint fan referència a infants, grups d’infants, monitors i equips de monitors i monitores indistintament. En conjunt, caldrà que ens fixem en el fet que, d’una manera o altra, la raó de ser de la psicologia és que ens coneguem a nosaltres mateixos a diversos nivells i en múltiples situacions. Aconseguir-ho ens facilitarà la tasca d’educar. 

Els coneixements que adquirim de la informació que ens aporta la psicologia ens permetran adequar els objectius que ens marquem com a educadors a les possibilitats reals dels infants amb els quals treballem i a les nostres pròpies capacitats. Haurem de pensar objectius que suposin un repte raonable: ni massa complicats d’assolir ni tan senzills que no representin cap mena d’al·licient ni esforç. Hauran d’estar en consonància amb les característiques evolutives de cada edat, amb la situació del grup, amb les habilitats dels monitors i amb l’entorn social en què es mouen.

Característiques i necessitats 

de l’infant

Un ésser lliure

El nen ha de ser un ésser lliure i, per aconseguir-ho, ha de sentir que porta a terme un projecte, que en cada etapa suposi un nou pas en el seu creixement personal. Cal acceptar-lo tal com és, sense jutjar-lo ni castigar-lo sense motiu, i oferir-li un entorn suficientment ric per estimular-ne la llibertat.

Tot esperit lliure xoca fàcilment amb allò que ja està establert en societat: codis, normes, creences i valors. Hem d’educar els infants perquè puguin treure’n el màxim profit, d’aquest xoc, perquè siguin capaços d’arribar a conclusions noves i personals.

Un ésser expressiu i afectiu 

En les seves expressions els nens i nenes comuniquen sentiments: por, alegria, ira… Se’ls ha de deixar exterioritzar el món interior sempre que sigui possible, ja que fent-ho podran madurar i integrar altres realitats.

L’acceptació d’aquesta persona que se’ns mostra és la condició bàsica per a la construcció d’un mateix en la relació amb els altres. Els jocs d’expressió hi contribueixen activament: afavoreixen la relació amb la gent que l’envolta i estimulen el coneixement d’un mateix. 

Un ésser imaginatiu i curiós

La imaginació es basa en la curiositat i en la selecció intuïtiva i intel·ligent dels nens i nenes que, tot jugant, es relacionen amb els diversos elements que els surten al pas, i troben noves funcions i adquireixen nous coneixements.

Els nens i nenes són imaginatius perquè són curiosos i, si se’ls deixa experimentar i respondre a les demandes de l’entorn sense un esquema previst, permetent que trenquin motlles, aconseguirem que es desenvolupin amb flexibilitat i sensibilitat. 

A mesura que creixem, si no ens esforcem a superar els propis límits, perdem la capacitat d’imaginar. Per això, tant els nens i nenes com els monitors, cal que treballem a l’esplai per desenvolupar al màxim la imaginació.

La vida evoluciona perquè tenim curiositat per anar més enllà del que ja coneixem, i perquè tenim l’empenta per dur a terme el que imaginem.

Un ésser espontani

Tots som espontanis per naturalesa, però a poc a poc els condicionaments socials ens porten a no manifestar obertament els nostres autèntics sentiments. Ens ensenyen a moderar les emocions i a comportar-nos amb una determinada correcció. Com a monitors hauríem d’aprendre a expressar l’afecte a través de les diferents activitats, i a ser capaços d’ajudar els infants a fer el mateix.

Hem de demostrar-nos i demostrar-los que confiem en ells, i afavorir que tant ells com nosaltres ens comportem tal com som en realitat.

Un ésser descobridor de l’entorn 

i de si mateix

Els nens i nenes es descobreixen a si mateixos quan, en expressar els seus sentiments a través del cos i adaptar-se amb nous gestos a les noves situacions, els arriba la imatge que els altres es formen d’ells.

Els infants coneixen, descobreixen i experimenten amb l’entorn social que els envolta; de manera que el treball en grup, els jocs socialitzadors i l’expressió corporal faciliten l’adaptació dels moviments i l’obertura cap a l’entorn, a partir de la sincronització dels estímuls externs amb els impulsos personals.

L’esplai és una societat a petita escala, on els participants estableixen relacions molt diverses i on poden anar construint un sistema social propi. És, doncs, un espai idoni per socialitzar la conducta individual, incorporant-la en la vida dels altres.

La discussió, el debat, els acords, les afinitats, les dinàmiques… influeixen positivament en el procés de maduració personal, de manera que cal procurar fer veure als nens i nenes la necessitat de relacionar-se amb els altres, i els avantatges que això els comporta.

Un ésser obert i flexible

Les persones som éssers inacabats, que estem en contínua evolució. Cal que aprenguem a rectificar, a avançar, quan les dades que ens arriben de l’entorn ens diuen que anem errats, o que hi ha altres sortides que no teníem previstes.

L’esperit observador, capaç de comparar i indagar, ha de presidir el nostre treball educatiu, ja que l’estancament en unes conquestes culturals i ideològiques determinades resultaria molt empobridor.

La interculturalitat pot ser un primer pas en aquest procés cap al descobriment d’altres maneres d’explicar i comprendre la realitat, i ens cal ser flexibles per poder integrar altres formes de pensar i actuar que recullin el reconeixement dels drets de tots. 

Psicologia evolutiva

La nostra tasca com a monitors consisteix a treballar amb els nens i nenes dels nostres centres per tal d’aconseguir que prenguin unes opcions concretes, triïn uns valors, i optin per una manera de ser. Aquesta perspectiva ens fa comprendre que cal ajudar-los en el seu desenvolupament i creixement personals. I, per poder assolir aquest objectiu, hem de fer-nos un plantejament educatiu exhaustiu. La psicologia ens hi pot ajudar.

La psicologia evolutiva ens explica les generalitats del comportament en relació amb el creixement biològic. D’acord amb l’edat cronològica, s’estableix el nivell mig de desenvolupament en cadascuna de les dimensions de la persona i les característiques necessàries per avançar en el camí cap a la maduresa biològica i psíquica. Altres branques de la psicologia pretenen més aviat explicar el «funcionament» del comportament humà; allò que mou les persones a actuar.

L’instrument essencial per conèixer els nostres nens i nenes és l’observació de les seves manifestacions, i dels diversos moments en què es produeixen. Però és possible que, sense unes pautes sobre la globalitat del desenvolupament, això sol no ens serveixi per deduir la maduresa i la situació educativa d’un infant. Per aquest motiu, és útil conèixer l’esquema general i teòric de l’evolució psicològica; és un model que després haurem de concretar i adaptar als nostres nens i nenes i a l’entorn social en què vivim. 

Les passes a seguir per poder conèixer els nostres infants són: 

—
Conèixer alguns conceptes de psicologia evolutiva per tal de guiar l’estudi del nostre grup.

—
Estudiar el nostre grup i les seves característiques, concretant els trets de l’esquema teòric i comparant-los amb les dades de la nostra observació. Estudiar l’estructura del grup i el moment evolutiu corresponent.

—
Observar i conèixer cadascun dels nostres infants individualment, perquè cada un d’ells és diferent. Podem assabentar-nos dels trets principals de la seva història familiar i personal, del barri on viu i de quina és la seva escola.

De tot aquest estudi, n’hem de deduir les necessitats (estímuls, idees, continguts i ajudes que fan falta en una fase determinada) i les capacitats presents (possibilitats d’acció, pensament o interès que apareixen com a fruit del creixement) del nostre grup, sobre les quals fonamentar els objectius que volem aconseguir.

CARACTERÍSTIQUES DEL DESENVOLUPAMENT:  DE 3 A 5 ANYS

	
	CARACTERÍSTIQUES
	INTERVENCIÓ

	DESENVOLUPAMENT 

FÍSIC I PSICOMOTRIU


	
Maduració neuromuscular que permet l’espontaneïtat de moviments.


Elaboració de l’esquema corporal.


Augment de l’habilitat per executar activitats psicomotores.
	
Afavorir l’expressivitat a través del cos.


Treballar la coordinació general i fina.


Treballar l’orientació en l’espai.


Millorar el sentit de l’equilibri.

	DESENVOLUPAMENT AFECTIU I EMOTIU


	
Etapa marcada per l’egocentrisme.


Afectivitat centrada en el cercle familiar.


Dependència emocional i moral de l’adult.


Aparició de la gelosia.


Experimentació dels sentiments cap als altres.
	
Valorar les qualitats del nen o nena.


Reforçar-ne l’autoestima.


Plantejar una moralitat i normes coherents, que no siguin rígides o estrictes.


Utilitzar el raonament, en comptes de la força i l’autoritat.

	DESENVOLUPAMENT SOCIAL I INTERPERSONAL


	
Progressiva importància dels companys en el joc.


Irrupció de disputes i baralles freqüents, causades pel sentiment de propietat.

-
3/4 anys: joc paral·lel ( jocs particulars en presència d’altres que també juguen)

-
4/5 anys: joc associatiu ( interacció i inici de l’organització col·lectiva)

-
5/6 anys: joc simbòlic ( jocs de representació i imitació del món adult )
	
Afavorir el contacte amb els iguals.


Fer activitats que facilitin el fet de compartir.


Estimular la fantasia.


Proposar jocs i materials poc estructurats.



	DESENVOLUPAMENT INTEL·LECTUAL I COGNITIU
	
Importància del llenguatge com a estructurador del pensament.


Preponderància de les intuïcions i representacions simbòliques.


Predomimi del pensament concret i egocèntric.
	
Potenciar els raonaments verbals.


Donar models de llenguatge clars i correctes.


Proporcionar experiències noves i estímuls intel·lectuals.


CARACTERÍSTIQUES DEL DESENVOLUPAMENT:  DE 6 A 8 ANYS

	
	CARACTERÍSTIQUES
	INTERVENCIÓ

	DESENVOLUPAMENT 

FÍSIC I PSICOMOTRIU


	
Intensa expansió motriu, activitat desbordant i gran necessitat de moure’s i d’utilitzar el cos.


Moviment continu, cada cop més fi, diferenciat, orientat i controlat.


Augment de la força i de la resistència física.


Progrés de la coordinació i del domini corporal.
	
Proposar activitats curtes i variades, de moviment i a l’aire lliure.


Desenvolupar l’habilitat manual.


Treballar l’adquisició de ritmes.


Fer activitats d’expressió corporal. Impulsar el joc dramàtic.

	DESENVOLUPAMENT AFECTIU I EMOTIU


	
Augment de l’autonomia en relació amb el cercle familiar.


Ambivalència en les relacions afectives, que comporta reaccions emotives extremes.

· Control progressiu de les emocions.


Interiorització de conductes socials.


Interès per les diferències entre sexes.


Manifestació dels primers sentiments de cooperació.
	
Repartir homogèniament l’afectivitat, perquè l’educador és un factor de seguretat.


Iniciar els jocs cooperatius, mitjançant els quals es potencia l’autoestima i es facilita la interiorització de les normes del joc.


Treballar la coeducació.

	DESENVOLUPAMENT SOCIAL I INTERPERSONAL


	
Iniciació en la vida en grup i en les relacions amb els iguals.


Visió de l’adult com a àrbitre de les relacions en el grup.


Importància de la participació i la cooperació: joc de grup, comprensió de les normes i repressió de l’egocentrisme anterior.


Interès per formar part del grup, malgrat els conflictes, per poder mostrar-se als altres, ser valorats i, així, afirmar la seva personalitat.
	
Fer jocs de tipus cooperatiu, que facilitin l’adquisició d’hàbits socials.


Donar seguretat al grup i a l’individu, afavorir les responsabilitats personals.


Treballar el sentiment de pertinença al grup per impulsar la seguretat i afirmar la personalitat.

	DESENVOLUPAMENT INTEL·LECTUAL I COGNITIU
	
Possibilitat de realitzar operacions lògiques dins un marc concret.


Capacitat per ordenar, classificar i raonar sobre el tot i les seves parts.


Ampliació del camp d’interessos i descobriment de la causalitat.


Avenç en l’objectivitat: distinció de punts de vista

     diferents als seus i capacitat de fer autocriticar.
	
Fer activitats que potenciïn el raonament lògic, en què calgui classificar i ordenar.


Facilitar una canalització adequada del seus múltiples interessos.


Afavorir la memòria, l’aprenentatge manual i tècnic, la reflexió i la crítica.




CARACTERÍSTIQUES DEL DESENVOLUPAMENT:  DE 9 A 11 ANYS

	
	CARACTERÍSTIQUES
	INTERVENCIÓ

	DESENVOLUPAMENT FÍSIC I PSICOMOTRIU


	
Gran domini del cos.


Fort desenvolupament de l’agilitat i d’habilitats i destreses diverses.


Capacitat per mantenir l’atenció.


Creixement prepuberal (inici de canvis biològics).


Gran capacitat d’esforç físic.
	
Treballar amb eines i instruments.


Fer activitats de tipus físic (esportives) de resistència i agilitat física.


Allargar el temps que es destina a cada activitat.



	DESENVOLUPAMENT AFECTIU I EMOTIU


	
Emancipació del món familiar i afectivitat centrada en el grup.


Equilibri afectiu, pau afectiva i identificació sexual .


Progressiu autocontrol dels sentiments, que no s’exterioritzen, però que es poden analitzar.


Dissimulació dels estats emocionals.
	
Desenvolupar la crítica del grup i l’autocrítica, fent valoració del que es fa, i del posicionament i actituds personals.


Treballar l’autonomia respecte dels adults.


Possibilitar l’anàlisi dels propis sentiments, i el domini dels temors, per tal d’assolir seguretat, domini i equilibri: és a dir, maduresa

	DESENVOLUPAMENT SOCIAL I INTERPERSONAL


	
Ampliació del camp de relacions.


Tendència a pertànyer a grups cohesionats, estables i generalment d’un sol sexe. Ús d’uns signes i un llenguatge propi que dona seguretat.


Interiorització de les normes establertes pel grup i formació d’una moral autònoma.


Integració en un grup estable i jerarquitzat,  on cada individu té la seva funció.


Desenvolupament de  la voluntat i de la responsabilitat.
	
Cercar espais de participació, col·laboració i cooperació dels nois i noies del grup.


Repartir responsabilitats i tasques entre els membres del grup, amb la finalitat que s’organitzin entre ells.


Treballar la coeducació i desmitificar les activitats d’un sol sexe.


Crear espais de valoració pròpia i externa.


Afavorir el descobriment de l’entorn social, natural, cultural...

	DESENVOLUPAMENT INTEL·LECTUAL I COGNITIU
	
Gran capacitat d’atenció i memòria.


Progrés en les operacions concretes i inici dels raonaments abstractes.


Superació de l’egocentrisme intel·lectual: realisme objectiu.


Gran ampliació del camp d’interessos.
	
Proposar activitats mitjançant les quals es poden descobrir i investigar coses noves.


Començar a introduir l’organització d’activitats a llarg termini.


Promoure l’autocrítica i la valoració de fets i situacions injustes.


CARACTERÍSTIQUES DEL DESENVOLUPAMENT:  DE 12 A 14 ANYS

	
	CARACTERÍSTIQUES
	INTERVENCIÓ

	DESENVOLUPAMENT FÍSIC I PSICOMOTRIU


	
Acceleració del creixement de forma poc harmònica: ruptura de l’equilibri físic i manca de coordinació i resistència.


Aparició dels caràcters sexuals secundaris.


Modificació de la propia imatge i interès exagerat per l’aspecte extern.
	
Proposar activitats d’aventura, però no de resistència i treball físic.


Desmitificar el culte al cos i els models que genera la societat consumista.


Treballar l’acceptació dels canvis corporals.

	DESENVOLUPAMENT AFECTIU I EMOTIU


	
Descobriment del propi jo a través de la reflexió.


Sensibilitat extrema i introversió, en el desig de trobar-se a si mateix.


Poc control de les manifestacions afectives.


Recerca d’acceptació i seguretat, i al mateix temps, rebuig de l’autoritat de l’adult com a mitjà per aconseguir autonomia i autoafirmació.


Preocupació per la pròpia sexualitat i interès per l’altre sexe.
	
Promoure dinàmiques de simulació, de resolució de conflictes, de confiança, d’autoconeixement...


Fer-se càrrec dels dubtes i les preocupacions que sorgeixen al voltant de la sexualitat.


Potenciar les activitats de trobada amb els amics, i intentar que no es facin perquè sí.


Aportar seguretat i establir límits clars.

	DESENVOLUPAMENT SOCIAL I INTERPERSONAL


	
Crisi dels valors rebuts a la infància i rebuig de l’autoritat. Rebel·lió contra els pares.


Importància del grup com a marc de referència, organitzat en cercles petits i reduïts d’amics íntims (del mateix sexe).


Necessitat d’estar sol i tancar-se.


Intent d’integració en el món dels adults.


Forta necessitat d’identificació: aparició de mites socials.
	
Potenciar les dinàmiques de grup, en les quals es treballi el coneixement d’un mateix i dels altres.


Impulsar projectes a llarg termini i donar responsabilitat seva des del principi fins al final.


Reflexionar sobre els valors socials.

	DESENVOLUPAMENT INTEL·LECTUAL I COGNITIU
	
Possibilitat de raonar, plantejant hipòtesis i extreure’n les conseqüències.


Pensament crític pel que fa a un mateix i a la societat.


Concepció poc realista de l’entorn ; expressió dejudicis molt radicals.


Dogmatisme, emotivitat i negativa a obrir-se a noves perspectives  a causa de la inseguretat i de la complexitat amb que es viu de la realitat.
	
Desenvolupar els hobbies personals.


Afavorir fòrums de reflexió al voltant de grans temes (pau, justícia social, llibertat, drogues...), amb l’ajuda de pel-lícules, vídeos, etc.


Fer activitats que requereixin plantejar hipòtesis, preveure conseqüències i treure conclusions.


CARACTERÍSTIQUES DEL DESENVOLUPAMENT:  DE 15 A 17 ANYS

	
	CARACTERÍSTIQUES
	INTERVENCIÓ

	DESENVOLUPAMENT 

FÍSIC I PSICOMOTRIU


	
Inici de la maduresa sexual, que s’acompanya del desig sexual.


Canvis hormonals i anatòmics que produeixen desconcert.


Dubtes respecte de la pròpia imatge.


Identificació amb el rol sexual propi.
	
Proposar xerrades que donin resposta als dubtes que provoquen els canvis corporals.


Facilitar la creació de la pròpia imatge i desmitificar models culturals i estereotipats que poden provocar angoixa i preocupació.


Aportar coneixements i reflexions respecte l’orientació, identificació i les pràctiques sexuals.

	DESENVOLUPAMENT AFECTIU I EMOTIU


	
Necessitat d’establir la pròpia personalitat.


Oscil·lació entre la recerca de si mateix (tancament i solitud) i l’obertura cap als altres (seguretat i identitat).


Assoliment de la independència emocional en relació amb els pares i els altres adults.


Sentiments ambivalents, canvis en l’estat d’ànim.
	
Aportar recursos per un millor coneixement personal.


Possibilitar espais de relació entre iguals i oferir moments de reflexió individual.


Establir una relació interactiva i gratificant, que possibiliti una identificació positiva amb l’adult com a model de conducta.

	DESENVOLUPAMENT SOCIAL I INTERPERSONAL


	
Crisi dels antics valors i recerca de nous.


Descobriment de l’amistat i l’amor.


Importància del grup d’amics com a element socialitzador  (acceptació, seguretat, prestigi, autoestima, compromís, marc de referència). Es passa del grup “unisex” als grups d’ambdós sexes i, finalment, a les parelles.
	
Potenciar la reflexió en relació amb l’activitat del grup, les normes que s’estableixen i els compromisos que assumeixen els seus membres.


Oferir els recursos necessaris per facilitar el procés d’aprenentatge abans d’integrar-se al món dels adults i acceptar les responsabilitats que se’n deriven.

	DESENVOLUPAMENT INTEL·LECTUAL I COGNITIU
	
Presència de judicis extrems, molt subjectius, i que poc a poc s’encaminen cap a una major objectivitat.


Pensament abstracte; raonament hipotètic deductiu (capacitat de raonar amb hipòtesis, de relacionar, de tenir una visió del món, de saber el perquè de les normes, de qüestionar-se el que es fa, de tenir actitud crítica...).
	
Desenvolupar projectes propis del grup, plantejats i endegats pels participants des del principi fins a la fi.


Ampliar l’horitzó d’interessos possibles per tal que cadascú pugui trobar el seu camí.


Donar suport a l’adquisició d’un sistema de valors que afavoreixi la independència intel·lectual i ètica.


Psicologia dels grups

La psicologia dels grups és un dels àmbits de treball de la psicologia social, la qual, juntament amb els vessants clínic i escolar, conforma una de les principals àrees d’estudi de la psicologia. La psicologia dels grups aporta coneixements que són aplicables tant en el món de l’escola o de les organitzacions (esplais inclosos) com en l’àmbit clínic. A causa del caràcter eminentment grupal de l’esplai, considerem fonamental endinsar-nos en aquest camp d’estudi per tal d’extreure’n idees i reflexions que ens ajudin a comprendre millor com funcionen els grups d’esplai.

L’experiència personal

En el camp de l’estudi dels grups, l’experiència personal és la base del coneixement. Els exercicis de dinàmiques de grup que fem servir en els cursos de monitors o que de vegades apliquem amb els infants tenen per objectiu la recerca del coneixement personal, a través de l’experimentació directa dels fenòmens grupals i la reflexió conjunta posterior. 

Al llarg d’aquest capítol es podran establir fàcilment lligams entre el que expliquem des d’un punt de vista tècnic, i les vivències experimentades per aquells que ho llegeixin. Establir paral·lelismes amb la pràctica pot ajudar enormement a comprendre la teoria.

La composició del grup

Segons el grau de similitud existent entre els membres d’un grup, direm que la seva composició és homogènia (més semblança o similitud) o heterogènia (més diferència o diversitat). 

Les similituds s’estableixen d’acord amb determinades variables, com ara l’edat dels participants, el sexe, el curs escolar, el nivell socioeconòmic i cultural de les seves famílies o de l’entorn en què es mouen. També es tenen en compte altres factors de la personalitat: actituds, creences i valors, destreses i capacitats individuals.

Fixem-nos que algunes d’aquestes variables formen part de les dades que demanem als nens que vénen a l’esplai. Si observem les fitxes de cada grup, ens trobarem amb una informació que ens donarà una primera idea de com és.

De les infinites composicions que pot tenir un grup, cal saber que:

—
Una certa homogeneïtat comporta més cohesió, més interès pel grup, i una clara tendència a donar-se suport mutu i a evitar els conflictes.

—
Una composició més aviat heterogènia, en canvi, multiplica les oportunitats d’aprenentatge, productivitat o canvi intern. Però també implica més dificultats a l’hora de crear una estructura formal de relacions i comunicació, i tendeix a generar conflictes oberts i rivalitat pel lideratge.

Pensem ara en algun dels grups de nens i nenes que portem als esplais. Quan tots els infants tenen la mateixa edat, provenen d’un mateix nivell econòmic i cultural, estan acostumats a fer els mateixos esports i comparteixen aficions, sol ser més fàcil portar-los com a grup perquè de seguida s’entenen entre ells. Però si organitzem activitats amb nens que pertanyen a diferents ètnies, que tenen conductes poc adaptades o alguna discapacitat, o que simplement no comparteixen els gustos de la majoria, viurem una experiència més enriquidora, però més difícil de controlar. 

Per aquest motiu no és aconsellable tenir en un mateix grup molts infants amb conductes difícils d’integrar o que requereixin una atenció constant, perquè xuclaran el temps i l’energia dels monitors, i l’evolució del conjunt se’n ressentirà. Hem de tendir sempre a buscar un equilibri entre els factors que promouen l’estabilitat i els que generen conflictes i canvis. En tot cas, no s’han de superar mai els nostres límits com a educadors. 

La mida del grup i l’edat

Una altra variable a tenir en compte a l’hora de formar grups és el volum. Disposar d’un gran nombre de nens i nenes ens permetrà fer unes activitats (jocs de tota mena, gimcanes, etc.) que no podríem fer si fóssim pocs. I a l’inrevés, el fet de tenir pocs infants en el grup possibilita un altre tipus d’activitats, i permet l’acostament entre infants i monitors. Encara que no podem parlar d’una quantitat ideal de participants, sí que sembla recomanable que el grup es mogui entre els dotze i els catorze integrants. 

Per això, quan s’ajunten més de vint nens el grup se’ns fa més complicat de manejar. Amb vint-i-cinc, per exemple, ja no el podrem portar tan còmodament. En aquestes situacions els monitors probablement es veuran incapaços de fer-ne un seguiment personalitzat i no podran evitar que s’hi formin subgrups, potser antagònics. Per aquest motiu els monitors dels esplais, intuïtivament i des de fa anys, acostumen a tenir grups de, com a molt, vint o vint-i-cinc integrants. Si n’hi ha més, es tendeix a separar-los en dos grups independents, preferentment per raons d’edat. Haurem de tenir en compte aquests detalls a l’hora de pensar què volem fer, ja que el volum del grup influirà decididament en els tipus d’interaccions que s’hi produiran. 

També és bàsic prendre en consideració l’edat dels participants. Abans dels sis anys no podem esperar trobar grups estables. Entre els sis i els vuit els infants experimenten una sèrie de canvis que els porten a obrir-se socialment. Entre els nou i onze és habitual trobar grups molt nombrosos; arriben als vint o vint-i-cinc participants. En canvi, no és tan freqüent que això passi amb els grups d’adolescents. Per la seva pròpia naturalesa i necessitat tendeixen a conformar grups més reduïts, basats en l’afinitat i la complicitat dels seus membres.

Grups formals i informals

Depenent del nombre de normes i pautes establertes entre els membres d’un grup, tindrem la classificació següent:

—
Grups informals. Els membres tendeixen a establir interaccions de forma espontània, sense pautes explícites. Les expectatives que dominen en el comportament dels membres no han estat prefixades i estan subjectes a canvis constants. 

—
Grups formals. Presenten un sistema d’interaccions fix. L’individu ja se’l troba quan hi entra.

Des d’aquest punt de vista, l’equip de monitors d’un esplai té un cert nivell d’estructuració formal, amb uns càrrecs i unes feines a fer, un responsable, un tresorer, etc. Funciona amb reunions regulars, en què es posen per escrit els projectes que es volen dur a terme, i se segueixen unes pautes preestablertes. Fins i tot n’hi ha que tenen un reglament d’ordre (o de règim) intern. 

Però en l’esplai també es permet una certa flexibilitat i informalitat en les interaccions. Possiblement podrem detectar que el grau de formalitat varia depenent del que es faci al llarg del dia: en una jornada d’esplai hi ha moments per treballar i moments per estar amb els amics. I les normes que regeixen en un cas no ho fan en l’altre. D’una situació més formal es passa a una altra de més informal.

D’altra banda, així com en els grups de monitors és esperable i desitjable un cert grau de formalitat i estructuració a l’hora de treballar en equip, els grups de nens són completament informals. És a través de l’aprenentatge dels hàbits participatius (fer assemblees, seure i menjar en rotllana, respectar el torn de paraula…), que els infants es van acostumant a estar en grup i a respectar-se mútuament. 

Posició, estatus i rol

Cada integrant del grup hi ocupa una determinada posició, fruit de les seves característiques individuals. La valoració que els altres en fan, d’aquesta posició, es denomina estatus. A més, s’espera que l’ocupant d’una posició en concret es comporti d’una determinada manera; aquest comportament és el rol.

En poques paraules:

—
La posició és el lloc que s’ocupa en un grup.

—
El rol s’exerceix, es desenvolupa, és allò que es fa. 

—
L’estatus s’adquireix, es té a mesura que es fa un rol adequadament.

Per exemple, una noia de 23 anys, que ja en porta quatre com a monitora del seu esplai, decideix fer de responsable del centre (posició). Aquest càrrec li comporta una sèrie d’activitats: dirigir reunions, coordinar els companys, parlar amb els pares, etc. (rol). Amb el temps, l’exercici d’aquest rol, determinat per la seva posició, li donarà un prestigi i una valoració determinats entre els seus companys (estatus).

El lideratge

La funció bàsica d’aquell o aquells que prenen el lideratge és la de donar els primers passos cap a una direcció i aconseguir que els altres el segueixin. S’ha de considerar que el lideratge és una forma d’influir en el grup, de manera que hi repercuteix, coordinant i afavorint els processos de formació i desenvolupament dels projectes, de les persones i del conjunt dels integrants.

Tradicionalment, en el món de l’esplai s’havia parlat sempre de tres estils de lideratge: 

—
L’autocràtic. Es caracteritza pel control estricte de les activitats del grup i de la presa de decisions.

—
El laissez-faire. Consisteix a deixar fer, a intervenir el mínim indispensable en els processos del grup.

—
El democràtic. Vetlla per preservar la participació de tothom i el respecte per totes les idees.

Si pensem en el concepte de lideratge des d’una perspectiva més àmplia, trobarem que hi ha una infinitat d’estils. Tants com persones amb iniciativa. Hi haurà qui utilitzarà essencialment la seva capacitat verbal; altres, es guanyaran l’estima dels seus companys i seran capaços d’influir-los en els moments decisius; uns tercers, tindran una gran quantitat de coneixements i informació sobre algun tema determinat, i això els conferirà un prestigi especial entre els seus, etc. Podríem resumir-ho amb la classificació següent:

—
Líder expert. És el que més domina i coneix un tema.

—
Líder organitzador. És el més idoni per coordinar accions conjuntes i/o simultànies.

—
Líder intel·lectual. És el capaç de plasmar en paraules les idees i els pensaments del grup.

—
Líder carismàtic. És el que «enganxa» emocionalment; el que es fa estimar per tots.

En un grup poden coexistir personalitats de cada tipus. I, en el fons, totes són necessàries. Depenent de la situació i del moment en prevaldrà una o altra. 

L’exercici del lideratge comporta un cert ús de poder. El responsable d’un esplai ha de ser-ne conscient i exercir-lo adequadament, atenent al fet que existeix, sens dubte, legitimitat en l’exercici d’una funció establerta democràticament. Un ús indegut del poder pot ser coercitiu, tant si es fa a través de la imposició autoritària com mitjançant estratagemes basades en la persuasió o la seducció exagerades. Són formes de portar un lideratge, però no ens semblen desitjables, ja que responen molt més als interessos personals d’aquell que les exerceix que no pas a la voluntat de pensar i vetllar pel grup i les persones que l’integren. En els esplais apostem per una acció del responsable basada en la confiança, el consens i la participació de tots, i intentem defugir les actituds autocràtiques. 

En els grups de nens, però, no esperem veure fàcilment lideratges del tipus democràtic i coordinador, tal com ho estem exposant. Els nens i les nenes, per naturalesa, tendeixen a un cert egocentrisme. Caldrà habituar els infants a pensar en el grup i no només en ells mateixos, cercant un equilibri entre el que cadascun d’ells vol fer i el que demana el col·lectiu. Quan estiguem amb ells, ens pot ser útil reconèixer quins i com són els líders més visibles, ja que, si comptem amb la seva col·laboració en moments clau (sense deixar els altres nens de banda), facilitarem l’evolució del grup.

SEGONA PART

El mètode pedagògic

1. Un procés 

educatiu 

coherent

Per poder aconseguir un procés educatiu de qualitat, que evolucioni i millori amb el temps, cal que tots els factors que en formen part s’hi relacionin coherentment. Així, tots els elements que conformen el procés educatiu, l’ideari, el mètode pedagògic, el model de centre i l’avaluació han d’estar en la mateixa línia i, entre ells, s’han de retroalimentar, tal com ho exemplifica l’esquema següent:










Per tal de confeccionar un programa que integri els diferents elements del procés educatiu que es desenvolupa any rere any, el primer que cal tenir en compte és que la concreció de les reflexions sobre tots els seus elements ha de ser consensuada per tot l’equip de monitors i revisada de forma periòdica. L’alt nivell de rotació de l’equip de monitors fa recomanable aquestes reunions i permet que tothom pugui valorar i aportar la seva opinió sobre el desenvolupament del procés. 

Tot i que molta gent s’especialitza en una determinada edat, creiem que tots hem de poder donar la nostra opinió sobre els valors educatius, els criteris generals, els objectius finals, la metodologia i les eines de treball, per tal de facilitar un procés educatiu coherent des que l’infant entra a l’esplai fins que en surt. Aquesta programació lligada d’any en any farà que els nens i nenes tinguin elements de reflexió suficients per ser conscients tant de les característiques distintives del seu esplai com de l’essència del moviment laic i progressista, en el qual han estat participant durant uns anys. Així, podran decidir si volen continuar-hi vinculats o no.

L’esplai pot ser, per tant, una bona base per continuar treballant en el compromís per un mateix anhel transformador, un cop passada l’etapa de l’adolescència, en el si dels casals de joves, per exemple.

El projecte educatiu

El projecte educatiu d’un centre està format pel mètode pedagògic i pel model de centre. Tots dos van tan íntimament lligats que resulta difícil parlar-ne d’un sense fer referències constants a l’altre. La manera d’educar i la forma d’organitzar-nos són dues cares de la mateixa moneda. Els elements de cada part els teniu desenvolupats al llarg d’aquest document. Cada un d’ells enriqueix els altres d’acord amb un dels principis que tan bé van saber exposar els teòrics sistèmics: «el tot és més que la suma de les parts.»

L’avaluació

L’avaluació és fruit d’una necessària reflexió sobre la tasca educativa. Aquesta és una tasca bàsica, sense la qual no és possible avançar en el treball educatiu, mantenir el nivell dels plantejaments i la il·lusió inicials. Ens hem d’habituar a fer la valoració dels nostres projectes i activitats per tal de no oblidar-nos dels nostres plantejaments originaris.

Per fer una bona avaluació, cal una observació sistemàtica (diària, trimestral i anual) a través de pautes d’observació, tests i esquemes del procés educatiu. Aquestes dades i les impressions personals de les experiències i conflictes viscuts són les úniques que ens poden permetre veure les causes de l’èxit o del fracàs en les intervencions educatives que s’han dut a terme.

Cal documentar el desenvolupament de les activitats, l’actitud dels monitors i monitores, la participació dels infants, els conflictes, els resultats, les dificultats, els canvis, els comentaris dels pares, la relació entre el producte final i els objectius inicials, etc., per tal d’estar en condicions de fer una adequada valoració del nostre treball educatiu. Caldrà també una certa predisposició, a més d’un gran convenciment en el nostre treball com a educadors i educadores, per adaptar a poc a poc el nostre projecte i reorientar-lo d’acord amb les circumstàncies i les dificultats que sorgeixen a cada moment. Tot això, sense perdre de vista els plantejaments inicials. Hem de pensar que el nostre treball està subjecte a canvis i evolucions, i que només millorarem amb l’experiència i a través de la reflexió sobre les accions portades a terme. Els plantejaments originaris no predeterminen l’acció educativa, sinó que creen un marc sempre millorable, en la mesura que l’equip de monitors madura i reflexiona sobre la seva acció.

2. Objectius generals de 

l’educació en 

el lleure 

Els objectius han de guiar i servir de referència per al desenvolupament educatiu, ja que representen la concreció dels valors, actituds i resultats que pretenem assolir. És fonamental formular-los per orientar l’acció. Els continguts, les tècniques, les eines, els recursos didàctics i les activitats són mitjans per assolir els objectius establerts.

Els objectius generals recullen els propòsits principals de l’entitat. Sorgeixen dels trets d’identitat i dels principis ideològics que ha assumit l’associació com a tal. Quan els formulem no podem ser ni excessivament genèrics, ja que no es tracta d’una manifestació de principis, ni massa concrets, perquè tampoc parlem de programacions per curs o per trimestre. Així, per exemple, un objectiu general de l’esplai no pot ser «que els infants siguin feliços», perquè és massa abstracte, ni «que el grup de joves gestioni el material d’acampada de l’esplai», perquè això és excessivament específic.

Els objectius generals, en definitiva, són formulacions que expliciten el rumb a seguir i que comporten una planificació i un desenvolupament posteriors. Per exemple, «potenciar la participació dels membres de la comunitat educativa en la gestió del centre» és un objectiu general que pot concretar-se en programacions i actuacions puntuals al llarg del temps.

Passem a presentar una proposta d’objectius que cada esplai pot adequar a les seves característiques, ampliant-los si ho creu convenient. Hem classificat el objectius en tres dimensions: individual, grupal i comunitària.

Els objectius individuals o personals fan referència a la part corporal, afectiva o intel·lectual de cada persona. Els hem redactat des del punt de vista de l’infant. Vegem-ne alguns exemples: 

—
Entendre i apropiar-se dels valors que promou l’associació.

—
Desenvolupar l’esperit crític. 

—
Dominar l’ús de diferents llenguatges (oral, corporal, plàstic, musical…).

—
Expressar lliurement i respectuosament les pròpies idees i sentiments a través dels diferents llenguatges.

—
Desenvolupar les actituds necessàries per al treball en grup (compromís i implicació personal, responsabilitat, reconeixement dels propis límits, solidaritat, etc.).

—
Aprendre a utilitzar eines de treball en grup. 

—
Aprendre a cuidar-se tant en l’aspecte físic com en el mental.

—
Desenvolupar hàbits participatius i democràtics.

Els objectius grupals o interpersonals fan referència a la vida del grup: compartir, respectar, col·laborar, etc. Aquí teniu més exemples, també redactats des del punt de vista dels implicats:

—
Participar en la gestió del centre.

—
Utilitzar metodologies participatives per tal de potenciar la iniciativa, la responsabilitat i el compromís dels membres.

—
Fer servir materials didàctics adequats als principis de la coeducació i la igualtat.

—
Desenvolupar unes relacions de convivència en comunitat basades en la igualtat, la cooperació, el respecte a la diferència, l’amistat i la confiança.

· Experimentar la riquesa del treball en equip, la importància de compartir i d’ajudar-se mútuament.

Els objectius comunitaris fan referència a l’entorn social i natural que ens envolta i estan pensats des del punt de vista de l’associació:

—
Potenciar l’obertura i la participació de l’entitat en la dinàmica del barri o poble on està situada.

—
Promoure unes relacions amb l’entorn social i cultural de respecte, participació democràtica, millora i enriquiment mutu.

—
Fomentar unes relacions amb l’entorn natural de respecte, protecció i coexistència entre el desenvolupament social i el medi ambient.

Els objectius generals s’han de concretar de forma anual o trimestral per facilitar la tasca del dia a dia. Aquesta concreció ha de tenir en compte els diferents aspectes de la personalitat, les edats i les característiques del grup. Per fer-ho, podeu prendre com a referència els quadres de psicologia evolutiva que proposem a l’apartat de psicologia de la primera part d’aquest document.

Els objectius específics

Entenem per objectius específics aquells que incentiven unes determinades conductes, que els infants o joves hauran d’adquirir mitjançant accions concretes. 

Per formular els objectius específics, hem de desglossar els objectius generals en les diferents vessants de l’acció humana: el pensament, l’afectivitat i l’acció. Cal que els objectius específics i les intencions anunciades en els objectius generals estiguin perfectament sincronitzats.

Als objectius específics que fan referència al pensament corresponen els continguts, els coneixements, les anàlisis, les síntesis, les reflexions, etc. Als objectius específics que fan referència a l’afectivitat corresponen els interessos, les motivacions, els compromisos, les il·lusions, els sentiments i els desitjos. I, finalment, els objectius específics que fan referència a l’acció afecten els comportaments, els hàbits, les conductes, les habilitats, els costums, la motricitat corporal i el moviment inconscient.

3. Els participants

Detecció de necessitats i interessos

Els nens i nenes no fan les coses perquè sí ni per casualitat. Es comporten d’una forma determinada en virtut d’unes predisposicions i unes tendències personals. Anomenem personalitat a aquesta organització individual. Hi ha parts més afermades i sòlides i altres que encara s’estan formant. En general, podem afirmar que l’evolució de la personalitat no s’atura mai i que està en contínua transformació. Això significa que les persones som éssers inacabats, en procés de permanent realització.

A l’esplai els infants posen en joc la seva personalitat. En el si d’aquest espai, la van transformant i la fan créixer. Una de les tasques principals dels monitors dels esplais consisteix a fer que el nen o nena descobreixi la seva pròpia forma de funcionar, amb les seves característiques, complexitats i contradiccions; allò que, en definitiva, el converteix en un ésser original i irrepetible, valuós en si mateix. 

Cal observar l’evolució dels infants des del moment en què entren a l’esplai i recollir-ne les dades més significatives. Això es pot fer a través de fitxes prèviament elaborades o simplement escrivint el que passa dia rere dia, tant col·lectivament com individualment. D’aquesta manera, es recull la història del grup i dels seus integrants. Aquesta informació pot ajudar a detectar les necessitats dels nens i permet que els monitors puguin planificar el curs i programar les activitats.

L’objectiu de tot aquest treball d’observació és conèixer millor els nens i nenes i adaptar-ne les programacions a la personalitat, al moment evolutiu, a les inquietuds… D’aquesta forma, la intervenció educativa dels monitors s’adequarà millor a les veritables necessitats i interessos dels infants i respectarà el ritme del grup. 

La gestió del grup

Quan parlem concretament de la manera de portar un grup d’infants o joves, a més de les característiques evolutives, del volum del col·lectiu i l’edat dels participants, ens basarem en tota una sèrie de preceptes metodològics i eines de treball.

L’assemblea de grup

Parlar d’assemblea no és res més que parlar de reunió, en aquest cas, amb els infants. La forma d’actuar, per tant, no difereix essencialment de les reunions de l’equip de monitors. És important, per principi, coordinar la situació de manera que es guardi silenci, es respectin els torns de paraula, i es doni peu a l’exposició de les demandes i aportacions de tots els integrants, ajudant a aquells que els costi expressar-se amb claredat. Fóra bo poder convocar les assemblees en llocs on tothom pugui veure’s i escoltar-se, sense interferències externes i amb prou condicions de comoditat per afavorir una bona comunicació entre els nens i nenes: llum adequada, temperatura agradable, cadires suficients, etc.

Com passa també amb els monitors, és interessant explicar des de bon començament quins temes es tractaran a l’assemblea, per tal que els nens puguin fer-se una idea de com serà la reunió i de què es parlarà. Els ajudarà a centrar-se. Pensem que, si sabem emprar-la, l’assemblea és una eina metodològica de gran valor. Ens permet introduir infants i joves en les regles bàsiques de la participació democràtica. Treballem el respecte pels altres, la tolerància envers altres idees diferents de les pròpies, i s’aprèn a escoltar, a parlar en públic, a elaborar i ordenar un discurs, etc. També és un punt de trobada i de coneixença, un lloc on es posen en comú les diferents aportacions dels membres i on es crea una realitat nova, fruit de la participació activa de tots els que hi estan implicats.

El fet d’acostumar els nens i nenes des de ben petits a seure i a parlar en rotllana és una de les tàctiques més útils per iniciar-los en el procés que hem designat com a responsabilització i participació progressives.

L’establiment de límits

Establir uns límits clars equival a determinar què es pot fer i què no. Cal que mostrem als infants quins són els acords o normes de convivència de l’esplai. I aquest coneixement els facilitarà la participació i la integració plena en el grup. Tinguem present que no hi ha grup sense regles, fins i tot quan preval el principi de la inexistència de normes. De fet, la viabilitat d’un grup amb aquestes característiques és bastant discutible. Cal que entenguem les normes no com a prohibicions o obligacions, sinó des d’una perspectiva més àmplia, com a pautes de comportament acceptades per tots els membres del grup.

Saber quines normes són les que regeixen en el centre equival, a la pràctica, a parlar d’horaris, dies de funcionament, monitors assignats a cada grup, sales corresponents, material de què es disposa, torns de neteja i serveis, etc. Els límits, els acords i les normes dibuixen el terreny de joc on es duu a terme tota activitat d’un esplai, ja sigui un dissabte a la tarda, en una excursió o de campaments. Són el marc de referència de l’entitat, imprescindibles pel creixement harmònic dels nens i nenes.

La diversitat en el grup

Quan estem davant d’un grup de nens o de joves ens trobarem amb una sèrie d’individus diferents, que s’assemblen en certs aspectes i divergeixen en d’altres. L’edat pot ser un element homogeneïtzador, la llengua, el barri on viuen… Però no sempre és així. I cal aprofitar i aprendre a treballar amb la diferència.

La diversitat és un recurs pedagògic importantíssim per treballar aspectes com ara la complementarietat, l’assumpció dels propis límits, la necessària convivència amb altres persones per completar-nos i conèixer-nos millor a nosaltres mateixos, etc.

Un grup d’infants amb un cert grau d’heterogeneïtat d’ètnies, per exemple, pot servir d’escenari per a l’assaig i aprenentatge d’una convivència respectuosa i mútuament enriquidora. Pot originar un intercanvi cultural i social, de costums, hàbits i tradicions, així com de creences i valors. Pensem que, en realitat, un grup divers no és més que una mostra real a petita escala del que trobem a la societat actual.

La consciència de pertinença

Quan haguem aconseguit que tots els integrants se sentin identificats amb el grup, haurem assolit un bon nivell de cohesió grupal. Els nens, les nenes o els joves tindran consciència de pertànyer a un grup determinat, reconeixeran els seus companys i companyes, i se sabran partícips de la realitat que comparteixen. 

Un nivell notable de cohesió és necessari per permetre la participació i la presa de responsabilitats. Que hi hagi cohesió i sentiment de pertinença implica que hi ha confiança entre els membres, i la confiança és imprescindible per afavorir la participació. Si un nen o un adolescent no sap si la seva opinió serà escoltada i ben acollida pels companys o monitors i se sent insegur o poc arrelat en el grup, no participarà ni s’implicarà en els projectes o activitats que es proposin. La participació requereix tranquil·litat, confiança i seguretat. En poques paraules, és imprescindible crear un sentiment de cohesió i pertinença ben afermat entre els membres del grup per afavorir la participació.

La distribució de responsabilitats

Distribuir responsabilitats entre els infants o joves d’un grup comporta, d’entrada, la idea que el monitor no és l’únic a actuar. I segona, que els integrants del grup han d’aprendre a fer les coses per si mateixos i acostumar-se a comprometre’s i a responsabilitzar-se de les activitats i projectes previstos.

Per tant, a l’hora de muntar una activitat, hem d’habituar-nos, com a monitors, a cedir quotes de poder, i a donar feina a tots els integrants del grup. Evidentment, haurem de tenir en compte l’edat dels participants, però, sigui com sigui, hem de procurar que tothom se senti implicat en la tasca comuna, que tothom hi tingui alguna cosa a fer.

A través de l’observació dels nens i nenes del grup podem arribar a conèixer quines són les seves aptituds i capacitats. D’aquesta manera podrem orientar-los vers aquelles que podran fer de bon grat. De totes maneres, podem optar per l’actitud inversa: la d’assignar determinades feines a aquells que creiem menys adequats per fer-les. Es tracta de provocar un canvi i evitar que se’ls encaselli en un paper rígid. Per exemple, podem donar l’encàrrec de vetllar pel material a un nen despistat i desendreçat, o anomenar secretari de la reunió a algú que sempre es distreu i fa soroll. El repartiment de responsabilitats, però, no implica que el monitor se’n desentengui, perquè és l’encarregat de donar suport en tot moment, fer el seguiment de cada tasca i coordinar els esforços.

L’aprenentatge dels errors

Partim de la idea que no naixem ensenyats. Tot a la vida ho anem aprenent a través de l’experiència i de la raó. Com a monitors, quan comencem, la nostra il·lusió és realitzar tota una sèrie d’activitats i projectes que creiem que repercutiran beneficiosament en l’educació i el desenvolupament dels nens i nenes. També ens iniciem en els hàbits de treballar adequadament en el si d’un equip de monitors. Tot plegat és una experiència motivadora. Però el fet que en tinguem moltes ganes no vol dir que tot hagi de sortir perfecte. De fet, per molta pràctica que adquirim i per molta experiència que acumulem mai no podrem arribar a estar del tot segurs que actuem correctament. Podem espifiar-la i cometre errors. Els infants, quan assumeixen responsabilitats, també es poden equivocar. Tots podem equivocar-nos… absolutament tots.

Per això, cal que no perdem la calma si els nostres projectes (d’esplai, de vida, del que sigui) no surten com esperàvem. Perquè tothom ha d’aprendre a fer les coses. Equivocar-se és la cosa més humana del món. 

Ara bé, allà on ens haurem d’aplicar és en la reflexió posterior. En la valoració de l’experiència, veurem allò que hem fet malament, i aquest coneixement ens mostrarà què hem de rectificar i quin és el camí que caldrà seguir a partir d’aquell moment.

És bo perdre la por a les equivocacions, perquè el que és normal és precisament experimentar i fallar. L’observació i la reflexió posterior sobre els nostres actes ens ensenyarà com ho hem de fer la propera vegada o, si més no, com no ho hem de fer. Aprendre dels errors implica que hem de pensar abans i després d’actuar: és el principi de reflexió-acció alterna i continuada.

La resolució de conflictes

El conflicte és inherent a la vida del grup i de l’ésser humà. És normal i habitual. Per tant, el que hem de fer és aprendre a gestionar les situacions que generen conflictes, malentesos i problemes. És essencial entendre que el conflicte no és dolent. És una oportunitat per créixer.

Podríem arribar a veure el conflicte com un xoc d’interessos, com una confrontació entre diverses opinions o alternatives. Davant d’un conflicte, s’ha d’intentar separar el problema de la tensió emocional que genera. A l’hora de posar el problema a sobre de la taula, cada persona hauria de mirar d’exposar els seus sentiments amb expressions com ara: «a mi m’agradaria que les coses fossin…», o bé «em sento incòmode o molest i em sap greu quan…», etc. D’aquesta manera evitem les acusacions i els atacs personals, i no entrem en una espiral que genera més conflicte.

Gestionar els conflictes requereix respecte, saber escoltar i capacitat per negociar. Fóra bo que sempre hi hagués una persona que no estigués implicada directament en el tema. Seria l’encarregada d’actuar com a mediadora: escoltaria els arguments i col·laboraria a trobar una solució satisfactòria per a tots.

Un dels beneficis indirectes de la discussió oberta i controlada dels conflictes és l’augment del coneixement que s’obté del grup i de cada un dels participants. Tant si es tracta de nens com d’adolescents o de monitors, el conflicte permet l’expressió dels desitjos i de les necessitats de les persones afectades. Captar aquests detalls ens permetrà estar molt més a prop dels nens i nenes, si en som els monitors, o bé coordinar millor el grup de monitors si actuem com a responsables de l’equip. El fet d’afrontar els conflictes amb la serenitat i l’objectivitat suficients ens permetrà millorar els nostres hàbits de convivència i desenvolupar-nos com a persones.

La relació per grups d’edat

La forma de treballar en els esplais comporta l’agrupament de nens i nenes per franges d’edat. Cada dos anys fem un grup. Això ens permet idear activitats adaptades a les característiques i capacitats que els són pròpies. Aquells esplais que, pel fet de tenir grups molt nombrosos poden permetre-s’ho, fan activitats d’estiu separades, que afavoreixen i potencien la cohesió interna de cada franja d’edat.

Però no podem oblidar que també és necessari fomentar la relació entre els diferents grups d’edat. L’esplai, que és la realitat que els inclou a tots, és l’encarregat de donar els signes d’identitat globals, es tracti dels grups de petits, de grans o de joves. Un nen o nena, quan entra a l’esplai, passa directament a un grup d’edat i, indirectament, a un col·lectiu més ampli, l’esplai. Al llarg de la seva trajectòria dins de l’entitat, l’esplai sempre en serà el marc de referència, el qual li permetrà relacionar-se, a partir de les activitats conjuntes, amb els nens i nenes dels altres grups. Aquestes activitats són les que permeten als nens identificar-se i crear vincles amb aquest grup més ampli.

És bàsic que els nens i les nenes dels diferents grups estiguin en contacte perquè, així, s’afavoreixen altres tipus de relació que no podrien produir-se en el si d’un mateix grup. De la mateixa manera que els monitors solem dir que aprenem moltes coses dels nens, perquè tenen una forma de veure el món diferent de la nostra i l’expressen a la seva manera; els nens, nenes i joves de diverses edats també s’enriqueixen entre ells compartint activitats i temps, i aprenent a conviure conjuntament. A la llarga, fins i tot és possible que alguns dels joves acabin fent de monitors. I d’aquesta manera, es reforcen encara més els vincles entre persones d’edats diferents. De fet, si ens fixem en la societat en general, veurem que en la vida real ens relacionem contínuament amb persones més grans i més joves que nosaltres.

L’autogestió

El concepte d’autogestió comprèn tot el que hem dit anteriorment. Parlar d’autogestió és parlar d’autonomia, responsabilitat, compromís, reflexió-acció, autoconeixement, coneixement dels altres, coordinació, etc. En els projectes dels casals de joves es parla d’autogestió com a mètode i fita alhora: es pretén que les persones sàpiguen fer les coses per si mateixes, a través de la pràctica, equivocant-se i rectificant. I actuant. En els esplais volem potenciar aquesta capacitat a partir dels grups dels més petits. Demanem el parer dels nens en tot allò que poden assumir. Els animem perquè prenguin partit, sàpiguen el que volen i lluitin per aconseguir-ho. 

Progressivament els nens i les nenes van avançant en la capacitat de pensar, decidir i actuar per ells mateixos fins que, de més grans, estan en disposició d’autogestionar-se. Per tant, si és el cas, poden començar a funcionar amb una certa independència respecte de la dinàmica habitual de l’esplai, formant grups estables d’adolescents, fent les seves activitats i, en definitiva, assumint la seva responsabilitat en la trajectòria del grup. I, posteriorment, si volen, tindran l’opció de fer el pas cap als casals de joves o altres associacions. 

L’esplai i els adolescents

En aquest apartat ens referirem a un tema cabdal: ¿què passa amb els nois i noies que han estat anant durant anys a l’esplai i s’han fet massa grans per continuar amb el funcionament de sempre? Estem parlant dels nois i noies que tenen entre 13 i 17 anys. 

Aquesta franja d’edat demana un plantejament particular. Si ens la mirem des del punt de vista d’un esplai, intuïm un trencament amb la dinàmica habitual dels grups d’infants. Si pensem en la creació d’un casal de joves com a fita i sortida de l’esplai, amb tot el que això comporta en termes d’organització global i de compromís individual, hi percebem encara algunes mancances. I, des del coneixement que ens proporciona la psicologia evolutiva, sabem que aquestes edats tenen unes característiques inherents i concretes que originen bona part de la complexitat de la situació.

A aquestes altures, és imprescindible introduir un nou argument. Fins ara hem estat parlant de l’esplai, del fet educatiu que suposa la participació activa en un centre de lleure i dels elements que se’n deriven. Hem vinculat el món de l’esplai amb la societat i la cultura. Però, en qualsevol cas, el nostre discurs s’ha basat en tot moment en el concepte esplai com a epicentre i punt de referència.

Però podríem veure l’esplai des d’un punt de vista més ampli, com a entitat o associació que té per finalitat la transformació social cap a un món més just, humà i solidari. Dins d’una associació d’aquesta mena, compromesa amb la tasca de construir aquest món millor, s’hi podria encabir tant un esplai, com un casal de joves, o qualsevol altre grup estable de persones que compartissin una mateixa missió. Cada grup s’hauria de dedicar a allò que més el motivés.

Seguint aquest fil, podríem abordar el tema dels adolescents des d’un altre angle. Un grup d’infants pot anar creixent i desenvolupant-se dins de l’associació matriu. Faran esplai, com diem col·loquialment. Arribaran a tenir 12, 13 i 14 anys, la seva forma d’estar i de ser canviarà ostensiblement respecte als anys precedents, i es diferenciaran clarament dels grups dels més petits. Es convertiran en grups de preadolescents i adolescents. Els seus interessos i necessitats variaran. Els monitors s’adaptaran a aquests canvis i procuraran estar a l’altura de les circumstàncies: mantindran les mateixes actituds de fons, però procuraran que la conducta externa estigui en consonància amb la dels adolescents.

Aquests grups seran precisament això: grups d’adolescents més o menys estables amb un funcionament particular. Si es mantenen estables al llarg del temps i tiren endavant projectes participatius i de transformació social, podrien quallar en la constitució d’un casal de joves, que, entès de forma àmplia, no només inclouria un grup d’adolescents consolidat, sinó que hauria de poder admetre altres grups d’adolescents, altres persones interessades, antics monitors d’algun d’aquests grups, etc. Tot això s’emmarcaria dins l’associació matriu de què parlàvem abans, i inclouria realitats tan diverses com ara l’esplai, els grups d’adolescents més o menys estables i el casal de joves. I, evidentment, allò que els uniria a tots seria un ideari comú.

Seguint amb aquesta argumentació, es poden apuntar algunes deduccions lògiques: una persona qualsevol, amb una ideologia i uns interessos coincidents amb els de l’associació, podria entrar a formar-ne part, d’acord amb les seves necessitats i motivacions, i tindria la possibilitat d’actuar tant de monitor de l’esplai com de suport ocasional per a activitats concretes. Si ho preferís, podria formar part d’algun grup estable i comprometre’s amb les activitats i projectes corresponents o bé fer d’animador del casal, etc.

Aquest marc global, fonamentat en una determinada ideologia, abastaria tots aquests elements i en potenciaria la interacció i la mútua interdependència. Permetria, en definitiva, compartir els projectes i donar un sentit únic a totes les accions que s’hi duguessin a terme, tant a l’esplai com en els grups d’adolescents, en altres grups estables i en el mateix casal de joves. 

La conseqüència d’aquest plantejament és que aquest marc associatiu afavoriria l’evolució dels grups d’adolescents d’acord amb les seves situacions vitals; estarien més o menys vinculats al centre d’esplai primari, però tindrien la possibilitat de dur a terme els seus projectes com a grup. Així, s’evitaria que es desvinculessin del món associatiu, si més no per falta d’espai o per manca de referents institucionals. Amb el temps, cada un d’ells, individualment i lliurement, podria decidir la manera de participar en l’entitat: ¿fent de monitor? ¿muntant un grup de joc de rol? ¿organitzant excursions? ¿tocant en un grup de música?… Tant és, el que importa és que no deixarien de participar activament en projectes de transformació social, en algun lloc o altre, i a la seva manera. 

El monitor d’adolescents

A causa de la importància d’aquest moment evolutiu, no podem obviar aquest punt. A l’esplai, l’actitud de fons d’un monitor és la mateixa, però el comportament extern varia sensiblement depenent del grup en el qual està. Davant dels petits assumeix sovint un rol essencialment directiu i organitzador, és a dir, es dedicarà a ajudar els menuts a organitzar-se, exercirà de coordinador i impulsarà la participació de tothom, el respecte entre els infants, etc. En un grup d’adolescents, intentarà més aviat captar-ne les necessitats i facilitar-ne la canalització, evitant de convertir-se en protagonista. Hi ha una transformació considerable en la manera d’estar amb els nens i nenes a mesura que van creixent.

Afegirem que aquesta actitud interna i externa és vàlida tant pel monitor d’un grup d’adolescents d’un esplai com per l’animador d’un casal de joves. El que tenen en comú és que tracten amb gent que, en major o menor mesura, estan començant a prendre decididament les regnes en la seva participació a la vida social. La forma de funcionar de les persones d’aquesta edat, amb petites diferències segons cada grup, demana un posicionament molt similar tant dels monitors d’adolescents com dels animadors, basada essencialment en una actitud d’escolta activa.

La metodologia: el projecte en comú

És imprescindible que, per mantenir-se com a grup, les persones tinguin un projecte comú. Els adolescents també entren en aquest supòsit. Això vol dir que és recomanable treballar amb projectes que responguin als seus interessos i que s’emmarquin dins del projecte educatiu i el marc ideològic de l’entitat. Elaborar un projecte significa que s’han pensat i definit unes finalitats, uns objectius, unes accions i una metodologia coherents amb la raó de ser del grup i de l’associació.

El projecte ha d’estar adaptat tant a les necessitats individuals com a les grupals; ha de servir per «enganxar» els membres. També hem de procurar que sigui factible i que no sobrepassi les possibilitats reals d’actuació del grup. Això és especialment important en el cas dels adolescents, perquè per animar-los a continuar, convé que les seves primeres experiències autònomes siguin un èxit.

Hi ha entitats que, ja actualment, disposen d’un centre d’esplai i d’un casal de joves en el si d’una mateixa estructura, tal com exposàvem anteriorment. En aquests casos, caldrà un treball conjunt i coordinat entre el monitor dels adolescents i l’animador del casal per tal que el projecte o projectes començats tinguin continuïtat.

La relació individu-grup

Qualsevol grup d’un esplai ha de permetre expressar i defensar l’opinió individual de tots els membres. Però aquest requeriment es fa encara més necessari en el cas dels adolescents. Els monitors han de vetllar per preservar la llibertat individual i han d’evitar les actituds totalitàries i l’adopció de criteris no consensuats. 

La relació amb el grup és fonamental en aquest moment perquè donarà als adolescents la possibilitat de posar en pràctica els seus projectes i les seves inquietuds: podran compartir-los amb els companys i se sentiran recolzats. Si un grup d’adolescents creix d’aquesta manera, amb la gent implicada en un projecte comú i compartint el dia a dia del seu desenvolupament, probablement assolirà un funcionament estable i autoregulat. La continuïtat natural d’aquests grups pot comportar la formació d’un casal de joves.

4. L’equip 

de monitors

El perfil del monitor

La diversitat de les persones que conformen una associació és enriquidora perquè ens permet conèixer altres maneres de pensar. Mitjançant l’associació i, per tant, el repartiment de responsabilitats, esdevenim més eficients. Creiem que en primer terme és això el que motiva el nostre acostament a l’esplai: el fet de sentir-nos identificats amb altres joves que comparteixen ideals semblants.

El monitor d’Esplac ha de ser una persona que visqui de forma coherent amb les idees i els valors que es pretenen transmetre des dels esplais; és a dir, que apliqui en la seva manera d’actuar, de relacionar-se i de viure allò que ens defineix com a moviment educatiu: la transformació del nostre món en un espai de llibertat i felicitat per a tothom. 

La constitució de l’equip de monitors

La manera de conformar l’equip de monitors i els criteris que utilitzem per cercar els qui ens han de rellevar són elements bàsics en la vida d’un centre.

Cada esplai ha d’haver pensat el perfil que busca per a la tasca de monitor, el qual haurà de complir un mínim de requisits. Això no implica que es rebutgin determinades persones, sinó que és imprescindible haver-nos plantejat les nostres necessitats per concretar-les i definir-les a aquells que vulguin formar part del nostre equip de monitors.

Això ens porta a pensar en una sèrie d’aspectes que cal tenir en compte en relació amb l’acolliment que es fa al nou monitor: 

—
Hi ha d’haver una presa de contacte inicial.

—
Se li ha de donar tota la documentació del centre.

—
Se l’ha de presentar a la resta de l’equip de monitors i a les altres persones integrades en l’associació.

—
Cal assignar-li responsabilitats d’acord amb la seva experiència, disponibilitat, interessos i atenent les necessitats del centre. Una d’elles pot ser la de fer de monitor d’infants, però n’hi ha més.

—
Cal explicar-li què significa participar plenament en el nostre centre, i quin és el compromís i la responsabilitat que comporta. 

L’organització de l’equip

L’organització és un altre aspecte que s’ha de tenir en compte a l’hora de pensar en l’equip de monitors. Si està ben coordinada, ens permetrà combinar les capacitats i habilitats individuals amb les del grup, i donarà resposta a les necessitats de l’entitat. Hem de pensar que el funcionament de l’esplai comporta moltes i diverses obligacions. Per tant, una gestió i distribució adequades de les tasques ens facilitarà la feina.

Cada centre ha de conèixer les seves necessitats, i haurà de tenir en compte que l’organització:

—
Ha de permetre que tothom trobi el seu espai de participació. És important delegar responsabilitats i assumir compromisos.

—
Ha de ser flexible i adaptar-se a la realitat canviant.

—
S’ha de basar en el consens de l’equip a l’hora de prendre decisions; tothom s’hi ha d’implicar i sentir-se’n partícip.

—
Està formada per membres amb unes funcions determinades, acordades conjuntament. Caldrà que cadascú les desenvolupi al llarg d’un determinat període de temps, que se’n responsabilitzi i que, arribat el cas, en prevegi el relleu.

—
Ha de comptar sempre amb persones que tinguin una visió global de l’entitat i de totes les funcions que s’hi desenvolupen. Així es donarà coherència al projecte.

Un equip de monitors, com a grup, té dos vessants: el formal i l’informal. És important tenir-les en compte a l’hora d’entendre’n el rendiment.

Com a grup de treball, ha de tenir una estructura de funcionament definida, recollida en un reglament d’ordre intern, que enumeri les funcions i les tasques de cada un dels membres. A l’hora de distribuir aquestes responsabilitats amb coneixement de causa, hem de valorar aspectes com ara l’experiència, el grau d’implicació, el coneixement de l’entitat i la motivació per la feina.

L’estructura de l’equip anirà variant segons els membres que el composin, però és convenient garantir una certa estabilitat que doni coherència i continuïtat al projecte. Cal planificar els canvis generacionals i establir mecanismes de traspàs d’informació. Encara que els gestors variïn, el projecte s’ha de mantenir.

Pels monitors, les reunions són una eina bàsica de treball i relació. Per tant, les hem de pautar per treure’n el màxim profit i rendiment. 

Si definim prèviament l’espai i el temps, el tipus de reunió, i els temes que tractarem, permetrem que tots els participants sàpiguen d’entrada què poden esperar-ne i què hi poden aportar.

Depenent dels continguts, podrem convocar uns determinats participants i, així, estalviarem esforços i optimitzarem els recursos humans de què disposem. En tot cas, no sempre cal que tothom assisteixi a totes les reunions.

És important recollir en forma d’acta els acords, les decisions i les informacions que tenen lloc a la reunió. D’aquesta manera, se’n podrà fer un seguiment, i serà possible informar als que no hi hauran assistit.

Una fórmula de reunió que permet, a més de treballar, conèixer-nos, conviure, i passar-ho bé són les tancades de monitors. És important organitzar-ne almenys una a l’any, en un moment en què convingui passar força hores reunits (per exemple, a l’inici del curs, en què cal planificar i distribuir les feines), i aprofitar l’ocasió per fer pinya.

Si, a més a més, tenim present que les relacions personals poden influir molt en les nostres decisions individuals, podem treballar per crear un bon clima entre nosaltres. Això ens facilitarà l’assoliment del consens i la implicació en el projecte comú.

L’equip ha d’estar format per persones que tinguin el mateix projecte, per tal d’evitar que les necessitats individuals interfereixin en la marxa del grup. Però hem de ser conscients que, com a grup informal, els individus que el conformen tenen personalitat pròpia, sentiments cap als altres (de simpatia o antipatia), i que això genera unes determinades relacions interpersonals. Moltes vegades són aquests aspectes els que acaben repercutint en el nostre treball.

La relació infants-monitors. 

Un estil educatiu

Dirigim la nostra tasca d’educadors a nens, nenes i joves. Parlem de persones que encara no tenen formada la seva personalitat, que estan aprenent a viure, a relacionar-se, a actuar, a pensar per ells mateixos, a triar, a decidir, a comprometre’s.

Com a monitors i, per tant, com a agents educatius, ens plantegem acompanyar-los en aquest camí, en el seu creixement i en la seva maduració personal, aportant-los totes les eines i recursos que puguem per tal d’aconseguir que, en el futur, siguin homes i dones lliures.

Els infants han de poder percebre que els seus monitors són persones adultes i, com a tals, els han de poder considerar com a referent. És senzill de dir, però no tant d’actuar-hi en conseqüència: pel monitor, implica un esforç considerable, ja que ha de ser molt coherent amb allò que predica i no caure en contradiccions. En definitiva, cal que actuï amb la mateixa exigència que demana als infants: no pot dir una cosa i fer-ne una altra completament diferent.

Com a referent també hem de poder oferir una seguretat que els més joves encara no tenen. Això comporta saber establir els límits i les regles del joc. És a dir, saber exercir una certa autoritat quan l’ocasió ho requereix. I no ens ha de fer por actuar d’aquesta manera, ja que el que ells necessiten, per aprendre a donar resposta a les diferents situacions, és un marc d’acció coherent.

No només som un model en allò que fem i diem, sinó que també donem exemple amb l’actitud: amb la manera de treballar, d’actuar, i amb les estratègies que fem servir per aconseguir els objectius proposats.

Si en som conscients, doncs, desenvoluparem una actitud de comprensió i de respecte, que ens ajudarà a posar-nos en el lloc de l’altre i a tenir en compte els seus punts de vista.

5. La programació

Una bona programació té dues utilitats bàsiques. Per una banda, ens permet planificar el treball de l’equip de monitors, preveure les necessitats i organitzar-nos millor. Per l’altra, afavoreix la participació dels infants en la definició i la preparació de les activitats.

Una bona programació del curs també ens ajuda a anticipar-nos a determinades tasques: a buscar una casa o un terreny d’acampada en condicions, a distribuir les responsabilitats d’acord amb la feina que comportaran, i a cohesionar el treball de l’equip, delimitant-ne d’entrada el projecte i les responsabilitats de cadascú.

Pels grups, el fet de conèixer la programació general de l’entitat representa saber el marc i els marges d’actuació de cadascun d’ells.

Una programació general consta d’un calendari d’activitats, que indica l’inici i el final del curs, les activitats extraordinàries, les festes, les sortides… D’aquesta manera, la programació de cada dissabte queda ben emmarcada i pot elaborar-se a partir de les iniciatives dels grups. Així, es combina la previsió de la feina del curs amb la flexibilitat necessària per fer possible una vida de grup rica i amb espai per a la sorpresa. Si tot està previst d’entrada, els nens esdevenen simples consumidors: fan un paper que se saben de memòria. Es bo programar la feina de l’equip de la millor manera possible perquè facilita moltes coses. Però, en la programació de les activitats, els marges són importants, perquè representen oportunitats per decidir, per créixer personalment i com a grup, per sentir l’esplai com a propi. En aquest cas, sí que podrem parlar de l’espai dels infants. 

Quan comencem a incorporar els nens i nenes a la definició de les activitats, caldrà tenir present que els més petits no són gaire capaços d’imaginar projectes de dos o tres mesos de durada. Per començar, la primera pregunta podria ser: «¿a què juguem avui?» Amb el temps, es poden arribar a elaborar projectes que durin un any sencer, com ara la preparació d’un intercanvi internacional.

De vegades, ens fa por donar la iniciativa a la mainada perquè sol proposar coses irrealitzables. Però el que té sentit, més que limitar-nos al «això no pot ser», és ajudar els infants a veure què comporta cada proposta, quines dificultats i avantatges ofereix. D’aquesta manera, aniran aprenent a decidir amb més criteri. Així, establim una autèntica cooperació: ells aporten les seves idees i desitjos, el seu esforç de reflexió i creixement; nosaltres, l’experiència i la seguretat que els permetrà arriscar-se a provar allò que no han fet mai. És la nostra feina treure tot el suc educatiu de les activitats que s’acordin i tenir un bon bagatge de recursos per si la iniciativa del grup s’encalla. 

Una opció passaria per deixar a criteri dels infants tot allò que ells puguin decidir. I, amb el temps, ens adonarem que, quan obrim espais de participació real, són moltes i sorprenents les capacitats dels infants per organitzar-se.

6. Estratègies 

educatives

Què és una estratègia educativa?

Parlem d’una estratègia educativa quan ens referim a un conjunt d’indicacions que ajuden, en una acció educativa concreta, a prendre la decisió òptima per a la situació plantejada. 

Una de les característiques que enriqueix, i que al mateix temps dificulta, el fet educatiu és que cada situació té les seves particularitats. Per tant, és impossible establir unes regles d’or que serveixin per prendre decisions en qualsevol circumstància. 

La vida quotidiana

Parlem de vida quotidiana quan ens referim a totes aquelles activitats, accions o conductes que es repeteixen amb freqüència. La repetició és el que la fa potencialment educativa (abasta accions diverses: des de l’hàbit de saludar quan s’arriba a l’esplai, fins a la preparació de la motxilla cada vegada que anem d’excursió passant per l’organització d’una activitat habitual). La intervenció educativa des de la vida quotidiana ens permet treballar molts continguts, i consolidar-ne l’assimilació. Parlem moltes vegades de la vida quotidiana sense mencionar-la explícitament: sovint ens hi referim amb expressions com ara la d’«educar dia a dia». 

En aquestes situacions educatives, hem de saber reforçar en el grup o en un nen o nena concrets aquells valors i actituds que volem potenciar com a educadors.

Una estratègia lligada a aquesta i que, per proximitat, tractem conjuntament és la de la intervenció indirecta.

Parlem d’intervenció educativa indirecta quan l’aprenentatge és potenciat indirectament per l’acció del monitor. En aquest cas, el monitor organitza l’espai, l’entitat, els recursos o la pròpia conducta (com a referent) per tal que siguin educatius i afavoreixin l’aprenentatge d’uns continguts determinats. Aquesta estratègia és molt positiva per generar actituds, valors i normes (per exemple, un espai ordenat potencia l’ordre dels infants; una entitat democràtica afavoreix la comprensió del concepte de democràcia; un monitor respectuós facilita la interiorització d’una actitud de respecte mutu).

	
	INTERVENCIÓ EN LA VIDA QUOTIDIANA



	
	Hàbits relacionats amb la pròpia persona.
	Hàbits relacionats amb l'espai i el material. 


	Hàbits relacionats amb els altres i amb el conjunt del grup.

	4-6 anys
	· Hàbits higiènics i relacionats amb la salut.
	· Potenciar l’ordre i la cura de l'espai i del material del grup.

· Potenciar l’ordre i la cura del material propi.
	· Afavorir el respecte cap als companys. 

· Facilitar que comparteixin material comú i propi.



	7-8 anys
	· Reforçar els aspectes anteriors.

· Potenciar el coneixement de les pròpies capacitats.
	· Reforçar els aspectes anteriors.

· Potenciar l’ordre i la cura dels materials de l’esplai.


	· Reforçar els aspectes anteriors.

· Ensenyar-los a saber escoltar i a respectar les opinions dels altres.



	9-11 anys
	· Reforçar els aspectes anteriors. 

· Fer que prenguin consciència de la pròpia personalitat dins del grup. 
	· Reforçar els aspectes anteriors

· Potenciar la cura del material de la comunitat i de l’esplai..
	· Reforçar els aspectes anteriors.

· Incentivar l’expressió d’inquietuds i opinions. 

· Afavorir el consens en la presa de decisions.

	12-14 anys
	· Reforçar els aspectes anteriors.

· Potenciar la valoració dels canvis propis de l'edat.

· Exercitar el reconeixement i la rectificació dels propis errors.
	· Reforçar els aspectes anteriors.

· Potenciar l’ordre i la cura dels espais i materials propis de les activitats extraordinàries (acampades, trobades, etc).


	· Reforçar i aprofundir en tots els aspectes anteriors.

· Propiciar la critíca i l’autocrítica d’un mateix i del grup.

	15-18 anys
	· Reforçar i aprofundir en tots els aspectes anteriors.

· Incidir especialment en el reconeixement de la pròpia personalitat i afavorir la valoració positiva d’un mateix.


	· Reforçar i aprofundir en tots els aspectes anteriors.

· Aconseguir la plena responsabilització dels seus actes.
	· Reforçar i aprofundir en tots els aspectes anteriors.

· Propiciar la convivència amb altres grups externs a l'esplai.


Intervenció indirecta

• Adequació de l’espai i del material.

• El monitor com a model.

• Tracte entre el monitor i el nen o nena: basat en una relació de persona a persona.

La responsabilització 

i la participació progressives

Pensem que la responsabilització progressiva ha de ser un dels eixos principals de l’esplai, juntament amb la participació progressiva. Aquests dos factors van íntimament lligats i es complementen mútuament.

Ser responsable no és fer una determinada activitat, sinó ser conscient i tenir l’actitud de respondre dels nostres actes. És ser-ne coherent i conseqüent, i implica reconèixer els propis límits. La responsabilitat de la vida del grup s’ha de repartir entre tots els membres (monitors, monitores, nens i nenes); per aquest motiu, parlem de corresponsabilitat. Això no vol dir que tots els membres tinguin la mateixa responsabilitat, sinó que cadascú n’assumeix alguna, d’acord amb les seves capacitats, voluntat i motivació. Cada una de les responsabilitats assumides pels membres del grup són complementàries i contribuiran a la realització d’allò que ens hem proposat com a col·lectiu.

Parlem de participació quan els implicats assumeixen les decisions en relació amb els assumptes que els afecten. Definim la progressivitat de la participació de forma concèntrica, de manera que es van incorporant o obrint noves parcel·les a mesura que el grup les pot anar assumint. Aquest procés corre paral·lel al de la responsabilització progressiva.

Per potenciar la responsabilització progressiva, cal:

—
Donar una informació accessible. 

—
Donar una visió global, i no parcial, del conjunt del projecte.

—
Deixar que el grup s’equivoqui i aprengui dels errors. 

—
Exigir al grup coherència en les seves accions.

—
Facilitar un clima de confiança per tal que els membres puguin parlar obertament i amb sinceritat sobre la possibilitat de responsabilitzar-se d’una tasca determinada («vull fer i puc fer»), reconeixent els propis límits, si cal.

Els monitors hem d’assumir el risc que els infants s’equivoquin i experimentin amb els errors, amb les seves conseqüències, amb la posterior rectificació… (recordem el dret dels infants a aprendre dels propis errors). Cal tenir en compte, però, que el monitor ha de posar límits quan la seguretat del grup perilla o un projecte més ampli pot fracassar.

Per facilitar la participació, cal establir un marc clar, en el qual els canals de comunicació, les funcions i els rols dels infants, dels pares i mares i dels monitors i monitores estiguin ben delimitats. Això farà més operativa la participació de cadascú.

També cal definir les expectatives per evitar tant el desconcert com els malentesos en el si del grup. Hem de deixar clar que la participació no sorgeix d’un: feu el que vulgueu. Els objectius que es marqui el grup han d’estar dins del marc de l’entitat (ideari, objectius de l’esplai…).

Amb els grups de petits, les eines de participació que tenim són poc funcionals. Per tant, cal crear-ne de noves, que s’adaptin a les seves característiques i necessitats. Pensem que, en aquest sentit, hem de trobar els instruments que facilitin la tasca dels monitors com a receptors i amplificadors de les iniciatives dels infants.

	
	PARTICIPACIÓ PROGRESSIVA
	RESPONSABILITZACIÓ PROGRESSIVA

	4- 6 anys
	· Establir la normativa del grup.

· Avaluar-ne les activitats.
	· Tenir cura del material propi (roba, motxilla, menjar,...).

· Tenir cura del material i del medi.

· Eines a introduir: informar sobre les tasques que cal fer i repartir-les en torns variables.



	7- 8 anys
	· Reforçar els aspectes anteriors.

· Proposar i escollir activitats.
	· Reforçar els aspectes anteriors.

· Assumir la responsabilitat sobre els mitjans i l'execució de l'activitat (prendre consciència, veure com ho farem i quines conseqüències es deriven de la nostra acció).

· Eines a introduir: donar l'oportunitat d'escollir responsabilitat.

	9- 11 anys
	· Reforçar els aspectes anteriors.

· Proposar, escollir i preparar activitats.

· Resoldre conflictes.
	· Reforçar els aspectes anteriors.

· Assumir la responsabilitat sobre els mitjans, la preparació i l'execució de l'activitat (prendre consciència, a banda de veure com es farà i quines conseqüències es deriven d’una acció determinada).

· Eines a introduir: triar els representants del grup més adients per a determinades tasques.

	12-14 anys
	· Reforçar els aspectes anteriors.

· Participar en el funcionament de l'esplai.

· Participar en els projectes o en la vida del barri o poble.
	· Reforçar els aspectes anteriors.

· Prendre consciència de les pròpies limitacions i ser coherents.

· Prendre consciència social: les responsabilitats adquirides repercuteixen en un grup social. 

	15-18 anys
	· Reforçar els aspectes anteriors.

· Preparar projectes de curs.
	· Reforçar els aspectes anteriors.

· Gestionar el grup i el pressupost.

· Tenir l’opció de fer d'ajudants de monitor.

· Assumir projectes conjunts amb altres entitats (casals de joves).


Projectes comuns

Parlem de projecte com a estratègia educativa quan la iniciativa, la responsabilitat i la gestió del projecte recauen en el grup. Valorem el fet que aquesta estratègia permet:

—
Un aprenentatge des de l’acció: la millor manera d’aprendre les coses és fent-les.

—
L’autogestió del grup: afavoreix l’aparició de persones implicades socialment, lliurepensadores i cooperadores.

—
El consens en la presa de decisions: facilita que ningú se senti marginat o desmotivat.

No hem de confondre els projectes educatius com a estratègia educativa amb els projectes educatius propis de l’esplai o de cada grup. Aquests últims són els que preparen monitors i monitores per assolir uns objectius concrets en un temps determinat. En aquests projectes, els participants no intervenen en la decisió sobre el què i el com d’una activitat: només hi participen en la realització i en part de l’avaluació.

Per desenvolupar un projecte, podem parlar de quatre grans fases:

· 1a fase. Què volem fer com a grup? Cal tenir en compte la maduresa del grup per abordar aquesta pregunta. Probablement només la podrem plantejar en aquells grups que ja tinguin un bagatge important en l’elaboració de projectes. Amb grups de petits i mitjans, o fins i tot de grans amb poca experiència, podem apropar-nos a aquesta fase establint l’objectiu al qual es vol arribar.

Una altra manera de potenciar la presa de decisions pot passar per oferir una sèrie de tallers o activitats, vinculats a un projecte final no establert prèviament pels monitors. Cada membre del grup haurà de passar primer per tots els tallers. Un cop fet això, els participants podran establir, des del consens, el projecte comú. Després, cadascú triarà la tasca a desenvolupar i decidirà des de quin taller la pot fer millor.

—
2a fase. Com ho fem? Un cop el grup ja sap què vol fer, cal que es posi d’acord sobre la manera de dur-ho a la pràctica: per assolir el projecte comú establert, és imprescindible saber què farà cadascú i com s’acoblarà la seva feina amb la de la resta del grup. Cada persona o subgrup de treball que es responsabilitza d’una part del projecte ha de tenir llibertat per organitzar-la a la seva manera, però sempre tenint en compte que l’ha de vincular a la feina d’altres persones o subgrups de treball. Per facilitar aquest lligam, es poden fer petites reunions amb representants de cada subgrup durant el procés de preparació. S’ha d’intentar donar cabuda a tothom. És a dir, tothom ha de poder satisfer els seus desitjos individuals a través de la comunitat. En aquesta fase, els monitors no dirigeixen la feina, sinó que posen a disposició dels participants tot allò que fa falta per dur a bon terme el projecte.

—
3a fase. La realització del projecte. La darrera fase consisteix a dur a terme el projecte a partir de la feina que ha fet cada persona o subgrup de treball. Una coordinació adequada entre les diferents feines influirà decisivament en el resultat final.

· 4a fase. La valoració del projecte. L’avaluació del projecte en relació amb totes les fases, els participants, els errors, els resultats, els sentiments… és una fase imprescindible per a l’aprenentatge. Serveix per millorar a partir de la crítica constructiva de la feina feta. 

	
	PROJECTES COMUNS

	4 - 6 anys
	· Elaborar projectes molt breus, a curt termini, amb resultats fàcilment visibles pels nens i nenes.

	7 - 8 anys
	· Reforçar l'aspecte anterior.

· Introduir la gestió del grup, comptant en tot moment amb un fort assessorament dels monitors.



	9-11 anys
	· Organitzar projectes que poden tenir  una durada més llarga. El grup pot gestionar els projectes, comptant amb l’assessorament dels monitors.



	12-14 anys
	· Reforçar els aspectes anteriors. Es pot introduir la cogestió de projectes amb altres grups de les mateixes característiques.



	15-18 anys
	· Introduir els projectes anuals o de més d'un any, en què la gestió recaigui en el grup.

· Introduir els projectes d'abast social.




7. Eines 

educatives
Què és una eina educativa?

L’eina s’ha definit des de sempre com aquell instrument que fan servir els artesans per treballar. Si apliquem aquest principi al món dels esplais, les eines seran tots aquells instruments i recursos que ens permetran tirar endavant la nostra tasca educativa. Amb tot, una eina no s’ha d’encabir necessàriament en una estratègia concreta; pot respondre a més d’una estratègia.

Per treure el màxim rendiment de les eines, cal tenir-ne un bon coneixement. En aquest sentit, la formació continuada ens pot donar un cop de mà. Així mateix, la iniciativa, la imaginació i la valentia per innovar han de ser una constant en la intervenció educativa.

El joc, una eina educativa

El joc té una gran importància en la vida dels infants, ja que es planteja com una activitat natural dels nens i nenes i els proporciona plaer, satisfacció i diversió. En definitiva, els infants juguen per divertir-se. Per tant, parlem del joc com a activitat motivadora en si mateixa.

L’infant utilitza el joc com a eina de:

—
Relació amb els altres.

—
Relació amb un mateix.

—
Relació amb l’entorn.

—
Desenvolupament d’habilitats (intel·lectuals, físiques, emocionals…).

Les regles que s’estableixen en el joc generen unes exigències que permeten al nen o nena definir el seu rol en l’entorn, ja que delimiten el que pot i el que no pot fer; regulen la subjectivitat i l’objectivitat, determinen els diferents processos i la finalitat del joc, en marquen variants, indiquen la manera de solucionar els conflictes i de complir les penalitzacions. L’anàlisi posterior dóna peu a canviar-ne o no les regles, permet observar el comportament dels infants en una determinada situació i millorar-ne els aspectes relacionals. En conseqüència, el joc permet conèixer les característiques, les possibilitats i els límits de cadascú. És una situació ideal per regular tant l’equilibri personal entre el jo i els altres com la manera d’establir relacions.

Tenint en compte totes aquestes qualitats del joc, els educadors l’utilitzem com a eina per incidir en l’aprenentatge de l’infant. Per tant, no hem d’oblidar que cal crear un espai lúdic. És bàsic que el joc estigui planificat i es faci amb una intenció educativa concreta, ja que hem de procurar de no utilitzar-lo com a simple recurs per omplir el temps.

Cal vetllar perquè els jocs siguin dinàmics, enriquidors i variats. Una activitat educativa centrada en el joc (encara que no sigui de forma exclusiva) sempre és viva i canviant, s’adapta contínuament i troba noves formes de manifestar-se i connectar amb la realitat. Si volem que els nostres nois i noies es comprometin cada cop més amb el nostre projecte i ideari, cal que l’educació desenvolupada a l’esplai, i per tant la finalitat dels jocs, no consisteixi únicament a passar l’estona, sinó que, més enllà de l’activitat que s’està duent a terme, preservi l’esperit original que ens ha portat a organitzar un moviment laic i progressista.

Cal adaptar el joc contínuament de manera que, a cada edat, les persones hi trobin possibles sortides, noves formes i nous sentits. Així, des de les edats més primerenques fins a les més adultes se sentiran motivats a participar. I ja no només pel joc en si, sinó pel significat i les implicacions socials que comporta.

Hem de diferenciar entre joc dirigit i joc espontani. En el primer cas, la intervenció del monitor és necessària i l’utilitzarem per potenciar objectius educatius. El joc espontani és aquell que sorgeix de la iniciativa dels infants. Ells mateixos n’organitzen l’acció i el divertiment. Nosaltres només els hem de facilitar un espai segur, un temps i uns bons materials.

El jocs a l’esplai prenen unes característiques concretes, que són:

—
Permeten la creació de variants i de jocs nous.

—
La relació entre els participants ha de ser enriquidora.

—
Tenen una finalitat educativa.

—
Sovint estan elaborats pels mateixos participants.

—
Els conflictes que comporten són motiu de creixement personal.

—
Els infants saben que és fonamental participar-hi.

—
Hi ha de predominar la cooperació, la comunicació i la possibilitat de sortir d’un mateix.

—
Estan organitzats per edats, característiques i interessos dels participants.

—
Situen personalment el nen i la nena en el seu entorn i li aporten una visió crítica i constructiva de la societat.

—
Els monitors contribueixen a fer que els acords responguin a la dinàmica del grup. Ajuden els participants a superar les dificultats i troben el punt d’intervenció òptima en el joc, sense acaparar el protagonisme.

—
Es produeix una rotació de rols, i una posterior valoració i aportació de suggeriments per part del monitor i dels altres components del grup.

—
A totes les edats es treballa la funció universalitzadora dels jocs. Amb els més grans, s’incideix especialment en la funció integradora.

· Hi ha una gran preocupació per treballar la interculturalitat del joc i dels seus significats. Aporta un enriquiment cultural i humanístic.

· Es treballa la imaginació, la creativitat i l’expressió.

Els objectius que volem assolir amb un joc dirigit es poden reforçar si en fem una avaluació conjunta amb els nens. Ells han de poder expressar les seves emocions i vivències.

Els infants, d’acord amb la seva edat, han de tenir ganes de jugar i (després de passar-s’ho bé) investigar en el sentit ocult o manifest de les situacions que proporciona el joc. És important que les posin en comú amb els companys i companyes i que en puguin treure conclusions. El joc mogut, cooperatiu, d’enginy, creatiu; l’expressió corporal, la representació teatral, la performance i l’expressió plàstica han de permetre als infants i adolescents posar distància entre ells i els objectes i veure clarament la diferència que hi ha entre el fet de consumir i el de participar, el de compartir i el de crear.

Hi ha una diversitat de tipologies de joc molt àmplia que permet treballar aspectes com ara els coneixements, la interculturalitat, les estratègies, les habilitats, les relacions, la cooperació, etc.

Per evitar la monotonia, us proposem l’elaboració d’un recull de jocs. Aquest registre haurà d’estar a l’abast de qualsevol monitor, que el podrà utilitzar per programar les activitats amb més fluïdesa. A la pàgina següent us facilitem un exemple de fitxa de joc.

Les activitats

Un dels grans valors de l’esplai són les vivències que aporten a tots els que hi participen. En aquest sentit cal destacar que un dels moments en què es viu l’esplai més intensament té lloc durant les sortides, ja sigui d’un, dos o més dies. Ens referim a les excursions, les colònies i els campaments.

Marxar d’excursió a la muntanya, a una casa o alberg, significa abandonar allò que ens és proper, quotidià; allò que a cadascú ens dóna seguretat. Aquest fet permet reforçar els vincles grupals. Els infants, i també els monitors i monitores, busquen la seguretat personal en els companys. Quan estem avançant per un camí, encara que el mapa i l’experiència ens assegurin que anem bé, experimentarem inevitablement una certa sensació de desconcert. De nit, quan anem a dormir a la tenda, tot i l’escalfor humana dels companys, sorgeix una sensació d’incertesa, d’aventura i la consciència d’estar vivint un moment irrepetible. Cal aprofitar aquests sentiments, no tant per explotar-los o per fer que els nostres nens i nenes siguin valents, sinó per reforçar la confiança en el grup i la cohesió amb els altres. També és una bona ocasió per fer que els infants coneguin la feina dels monitors com a persones que els aporten seguretat, que els ajuden a resoldre les situacions complicades, que els faciliten recursos i que estan al seu costat en els bons i els mals moments. 

Al llarg d’aquestes activitats, viurem situacions (des de les acampades fins a les colònies) que ens donaran motius objectius per aprendre a valorar, en major o menor mesura, les comoditats amb les quals estem acostumats a conviure. Però, alhora, i sobretot als campaments, ens adonarem de la quantitat de coses que ens són prescindibles, i haurem de posar a treballar la nostra capacitat creativa per resoldre situacions quotidianes sense els estris als quals estem habituats. És ben cert que hi ha moments difícils: com el dia que hem de menjar dempeus, tots comprimits en una tendal, perquè està plovent a bots i barrals. Però, curiosament, aquests seran els moments que tots recordarem amb més intensitat. Són les petites coses que van quallant dins nostre i que es queden per sempre en el record… 

Un altre valor important d’aquests tipus d’activitats és que ens fa compartir amb la resta del grup tots els moments del dia: des del pipí del matí, fins a la becaina de després de dinar, la dutxa, el cansament del vespre, els despertars alegres o malhumorats, etc. Tot això en un entorn que el grup s’ha de fer seu. Efectivament, cal que el grup se senti a gust amb l’espai, amb els estris, amb les persones que també han participat en l’activitat i no siguin de l’esplai (cuiners, intendents…). Si els nens i nenes se senten com a casa, com en una segona llar, estaran més relaxats i respectaran l’entorn. Per aconseguir que es facin seu l’espai, és convenient que participin en la distribució de les coses, del material; que ajudin a muntar i a desmuntar els equips de suport (tendes, cuina…) i que tinguin moments i espais per relacionar-se amb totes les persones que hi ha a la «casa».

Durant el curs, les excursions tenen la missió de reforçar el sentiment grupal. Si sortim a la muntanya, ens serviran per treballar el respecte i l’interès per la natura i esdevindran un bon moment per començar a habituar-nos a tendes de campanya, estris d’acampada i material de muntanya en general. Així, els nens es preparen per als campaments d’estiu. Les excursions en les quals es fa una caminada pel bosc o es puja un cim constitueixen també un repte molt interessant per la sensació final que comporten d’èxit individual i conjunt (per haver fet el cim o haver arribat al lloc d’acampada). 

Les sortides a exposicions, museus o altres poblacions ens serviran per aprofundir en el tema que estiguem treballant i ens possibilitarà veure de prop altres indrets de la nostra geografia. L’observació i el coneixement de les coses, siguin espais naturals, rurals o urbans, és el que porta les persones a sentir-hi afecte. D’aquest sentiment també en sorgeix el respecte i l’afany de preservar i protegir. 

Mitjançant l’estada d’uns quants dies en una casa de colònies, el grup d’infants i els seus monitors aprofundiran en la convivència. A més a més, les colònies ofereixen múltiples possibilitats per treballar l’entorn de les activitats: a través de decorats, i l´ús de personatges o objectes. Tradicionalment, s’utilitza un centre d’interès per vertebrar-ne els elements d’ambientació i animació. El centre d’interès permet lligar les activitats entre si i serveix, sobretot en el cas dels més petits, per mantenir la curiositat i l’atenció al llarg de tots els dies. De temes sobre els quals pot tractar un centre d’interès, n’hi ha un munt, i abasten elements tan diversos com el món del circ, el teatre, el cinema, la màquina del temps, i poden incloure qualsevol altre aspecte ideat pels monitors i els infants i adaptat a les seves necessitats.

Els campaments comporten la plena immersió en el medi natural. Això vol dir que haurem d’organitzar-nos per muntar tota la infraestructura indispensable per cobrir les nostres necessitats (tendes, cuina, menjador…). Pels infants, i sovint també pels monitors, la sensació de viure una aventura hi és molt present, i els sentiments que s’experimenten són molt intensos.

	Nom del joc (o noms): 



	Terreny
(quin és el tipus de terreny més apropiat, divisions o separacions que cal fer, croquis clar...)

	Temps
(durada i moment del dia més idoni)

	
Participants
     (franja d’edat més adequada)                       (nombre de participants més adequat,                (nombre d’equips o divisions que cal fer)

                                                                                         senars o parells)



	Material necessari

(quantitat i descripció)



	Objectius

(aspectes que és treballen amb el joc, habilitats....)


	Desenvolupament del joc

(Com i quan comença, descripció del joc,  en quin moment i per què s’acaba)

	Normes

(regles i excepcions del joc)

	Paper de l’animador
(aspectes que el monitor ha de controlar i tenir en compte: vigilància, estat d’ànim, moment del dia per  jugar, maneras d’evitar possibles conflictes, qüestions de seguretat...)

	Animació
(ambientació, fantasia que envolta el joc)

	Variants



Els llenguatges: 

oral, musical, corporal, plàstic

A l’esplai no només aprenem a conviure i a assumir responsabilitats, sinó que també aprenem a reconèixer i expressar els nostres sentiments. És en aquest context que emmarquem aquestes activitats.

Des de sempre, a l’esplai, s’han fet tallers, cantat cançons, ballat danses, dibuixat murals i pancartes, esculpit figuretes de fang i representat obres de teatre. Fins i tot, s’han arribat a fer curtmetratges. 

De totes aquestes activitats artístiques, l’esplai n’extreu especialment la potencialitat per expressar sentiments. La tècnica és bàsica, òbviament, però és més important allò que es vol transmetre i la vivència que comporta. A més a més, aquestes activitats permeten descobrir les riqueses de cada infant, ja que cada un d’ells farà servir el llenguatge que més el motiva i, com a forma de comunicació no verbal, això l’ajudarà a obrir-se al grup.

El domini de la tècnica que volem utilitzar és important en la mesura que ens donarà més recursos, però no és imprescindible. Ens caldrà trobar, això sí, els materials, les eines que ens donin més possibilitats: per exemple, si volem fer unes sessions de música, potser d’entrada podem començar amb alguns instruments de percussió i deixar que el grup, a poc a poc i espontàniament, vagi experimentant amb diferents ritmes. 

En aquest terreny apareix sovint un tema que és una mica tabú en el món de l’esplai: la qüestió de l’expressió escrita. Tant infants com monitors associem aquest llenguatge a l’escola i a una certa sensació d’obligatorietat. En canvi, creiem que, a l’esplai, podríem recuperar el gust per la lectura i per l’escriptura mitjançant activitats engrescadores de grup: edició de revistes, lectura de contes, préstec de llibres, recitals de poesia…

Per últim, voldríem donar peu a la incorporació a aquestes activitats de les noves tecnologies en el camp de l’expressió, tant de la música, com del disseny, etc. Se’ns ha obert un nou ventall de possibilitats que pot ser enormement creatiu i motivador.

La relació amb altres centres

En aquest apartat volem destacar el valor pedagògic del treball amb altres centres d’esplai. Ja és de tots ben coneguda la celebració periòdica de trobades d’infants, en les quals els nens i nenes d’un bon nombre de centres es barregen i tenen l’oportunitat de passar unes hores o uns dies junts, compartint àpats, terrenys d’acampada i activitats. A través d’aquests encontres, els infants sobrepassen els límits lògics i naturals del seu centre d’esplai, i s’expandeixen més enllà del que fins aquell moment els era conegut i familiar. Poden reconèixer trets propis i identificar-se amb altres nens i nenes, o bé poden descobrir noves maneres de fer, noves activitats i nous costums. Si els adults valorem el fet de viatjar pel que suposa de coneixement de la diversitat del món i perquè ens evita quedar tancats mirant-nos el melic, ens serà més fàcil aplicar el mateix principi als infants. Un dels seus primers viatges és precisament aquest: el que els porta a descobrir i conèixer nens i nenes d’altres esplais, d’altres barris o pobles.

Dins d’aquest tipus d’activitat, podem encabir-hi tant les trobades generals, com les d’una zona geogràfica, d’un districte o d’un mateix nucli urbà. També s’hi inclouen els intercanvis internacionals i les trobades d’adolescents, que es fan sovint durant l’època d’estiu. I sense anar més lluny, podem afegir-hi qualsevol excursió, organitzada entre dos o més centres per disfrutar junts d’un cap de setmana a la muntanya.

De les trobades entre centres especialitzats en portar infants amb discapacitats i centres d’integració en pot sorgir un intercanvi d’experiències molt particular. L’acostament és sempre molt enriquidor per les dues bandes, i els canvis de conducta i actitud de molts dels implicats poden arribar a ser sorprenentment positius: en el respecte i la col·laboració. En trobades com aquestes, es poden intentar adaptar les activitats de tal manera que tots puguin participar-hi activament. No és una tasca gaire fàcil a priori, però resulta molt engrescadora. El fet de saber adaptar les activitats a les característiques de tots és un repte considerable i suposa un exercici d’imaginació extraordinari i molt gratificant.

L’entorn cultural i natural
La cultura mediterrània i el seu entorn, mescla de persones de totes les identitats i condicions, destí d’immigracions de tots els temps, acollidora de diferents estils arquitectònics i permeable als descobriments científics i tècnics més avançats, és també capdavantera en moviments associatius, i representa un exemple vivent del que constitueix una comunitat ciutadana. 

La nostra terra, amb tot el seu patrimoni, els seus museus, la seva oferta artística i musical, el seu comerç, la seva gastronomia, el seu paisatge, el seu clima, les seves entitats esportives, les seves biblioteques, els seus pobles, les seves tradicions, els seus carrers… és una mostra del que representa una oferta educativa global en si mateixa, deixant de banda el món escolar, el qual tendim a identificar exclusivament —empobrint el significat del concepte cultura— amb un simple vehicle de transmissió de continguts acadèmics. 

Cal reivindicar i popularitzar un model compartit de qualitat educativa, elaborat per tots els agents educatius: centres escolars, entitats culturals, col·lectius ciutadans, associacions juvenils, ateneus, associacions d’ajuda mútua, cercles artístics, moviments ecològics, voluntariat, sindicats, col·legis professionals, serveis socials, ONG, organitzacions empresarials, associacions esportives i lúdiques, persones significatives… I, al mateix temps, cal que siguem capaços (com a moviment laic i progressista) de preparar una oferta de qualitat cultural i educativa que ens permeti dir: «aquesta és la nostra proposta d’educació dins del món de l’oci».

L’educació no reglada 

La formació no reglada, és a dir, externa a l’escola, aporta molts elements que complementen i amplien el paper de la formació reglada. L’oferta educativa de l’escola, tot i que estigui bé, no arriba a satisfer les grans necessitats i possibilitats educatives de la població, especialment en els sectors més desvalguts culturalment i socialment. Des d’aquest punt de vista l’educació no formal ha de ser percebuda com un instrument per vertebrar la comunitat ciutadana. 

El diàleg entre cultures

L’encontre i descobriment de «l’altre» desenvolupa el sentit de la democràcia, de la responsabilitat i del respecte cap a la diversitat. La varietat de cultures, de realitats humanes i de concepcions socials permet l’existència d’un laboratori d’experiències, d’intercanvis, d’aprenentatges i de diàleg en el si d’una realitat humana viva com l’esplai. 

El progrés cultural està basat en la capacitat de comunicació humana, la qual serà més rica com més variats siguin els models i concepcions de vida d’una societat determinada o del grup on l’infant s’educa. Aquest encontre de cultures, a l’esplai, potencia un procés de desenvolupament i maduració que es produeix espontàniament, si darrere hi ha la intenció i la voluntat d’integrar-ne tots els components.

Sorgeix, doncs, una nova ciutadania, conscient, en la qual el que es valora especialment són les intencions, els valors, els hàbits i l’educació, més enllà de l’estricta legalitat, ja que aquesta nova ciutadania està formada per diferents ètnies, parles i religions, que busquen solucions conjuntes. La ciutadania moderna serà social o no serà. És intercultural i està basada en el respecte, la tolerància, la pau i el diàleg i, en cap cas, s’oposa irracionalment a «l’altre».

La ciutat educadora

A la ciutat, es concentren un gran nombre d’agents educatius. Aquesta gran capacitat educativa s’ha d’aprofitar d’una manera motivadora i creativa. En la tasca humanista i responsable de consolidació del capital humà d’una societat, els centres de lleure hi tenen un paper destacable, que comparteixen amb altres institucions i serveis públics (des de la universitat fins a les associacions de barri). La missió dels esplais es pot centrar especialment en la formació d’actituds, comportaments, competències i valors que permetin una bona convivència comunitària. 

L’abundància de recursos, la varietat de situacions humanes, socials, culturals i econòmiques permet identificar la ciutat com a font de cultura cívica i d’educació permanent i no formal de tots els ciutadans. Les activitats creatives han de manifestar-se en diversos àmbits: les arts, la tecnologia, la ciència, l’economia, l’arquitectura i l’associacionisme voluntari. D’aquesta manera, la societat forma èticament i materialment els seus membres i crea, en definitiva, uns hàbits basats en la llibertat i els valors de la convivència i la solidaritat. Això és el que permetrà fundar la nostra ciutat contemporània en una nova comunitat solidària, que tingui en compte la diversitat i els interessos naturals de cadascú. 

L’entorn ecològic

El nostre territori és un mosaic de paisatges, en els quals hi ha mostres tant d’ambients naturals propis de l’Europa central com d’ecosistemes propis de les terres subtropicals. El relleu muntanyós ocupa gairebé dos terços del nostre país. La flora i la fauna dels sistemes naturals és diversa i compta amb unes quantes espècies endèmiques. Al llarg de la història aquesta natura prodigiosa s’ha adaptat a l’evolució cultural de les poblacions humanes i ha assolit un relatiu equilibri. Tot i això, en aquest darrer segle, la industrialització ha degradat l’entorn i ha calgut prendre mesures per evitar la progressiva contaminació ambiental.

Vivim immersos en una cultura que se sosté gràcies a un model social anomenat paradigma de la societat industrial, que, tot i que parteix de la subordinació de la naturalesa a l’home, afirma que els mals causats a l’entorn han de ser assumits per qui els provoca. Malgrat això, la progressiva manca de recursos i l’augment de la contaminació posa de manifest una problemàtica ambiental, que afecta tant a petits com a grans. La destrucció de la biosfera exigeix una resposta educativa, que se centri en la formació d’uns ciutadans capaços de lluitar per a un futur sostenible, i que siguin conscients de la necessitat d’una reformulació socioecològica, amb nous valors ètics, culturals i econòmics. 

El nou paradigma per fer front al desenvolupament racional dels pobles, en el si d’un marc compatible amb els béns naturals del planeta, és el que coneixem com a paradigma de la sostenibilitat o paradigma del desenvolupament sostenible. A grans trets, es considera que la sostenibilitat implica la gestió dels recursos del planeta de manera que satisfacin les necessitats del present sense comprometre els elements vitals per a les generacions futures. Per possibilitar aquesta sostenibilitat, caldrà regular el consum dels recursos disponibles. En altres paraules, la sostenibilitat només pot assolir-se a partir de l’eficiència energètica, el reciclatge, i l’ús de les noves tecnologies en la generació d’energia (energies renovables).

Aconseguir una societat sostenible exigeix l’educació de les persones en l’àmbit ambiental, per tal de fer-les conscients del problema ecològic, i potenciar-ne la participació activa. La percepció dels problemes ambientals és el primer pas per poder dissenyar solucions adequades. L’educació, per tant, ha d’aportar els coneixements i els valors que permetran que la nostra societat superi l’actual desgavell ambiental.

Un dels principals valors que cal estimular és el de la cooperació i el respecte. Aquests i altres valors s’han d’interioritzar a través de metodologies que fomentin la pràctica de nous hàbits. Durant els darrers anys, l’educació ambiental s’ha centrat molt a ampliar els coneixements del medi. En canvi, ha fet molt poc per estimular un ús racional dels recursos i de l’energia. L’educació ambiental ha de promoure en els nens i nenes la idea que la vida és comunió amb l’entorn, però, sobretot, ha de dotar-los dels recursos pràctics i dels costums necessaris per tal que triïn la sostenibilitat com a opció de vida més satisfactòria. En el nostre país, l’educació per a la sostenibilitat exigeix mesures d’estalvi i, per tant, ha d’afavorir tot comportament que impliqui la reducció del consum actual de béns i energia.

No és qüestió de potenciar idees místiques de l’estil de: «cal salvar el planeta» o «cal retornar a la natura per viure de forma més saludable». Es tracta més aviat de potenciar l’observació de l’entorn per descobrir de quina manera els nostres comportaments actuals afecten l’ecologia. En aquest sentit, el fet de mesurar científicament determinats paràmetres ambientals, com ara el grau de contaminació de l’aigua, l’aire, el sòl, la pèrdua d’espècies biològiques, etc., és una forma de visualitzar l’impacte que causa el nostre estil de vida i la base per corregir-lo. Així doncs, promoure la responsabilitat implica examinar les nostres activitats diàries a casa, l’escola, l’esplai, el barri i la ciutat.

A l’hora d’adoptar solucions, no hem d’oblidar les reflexions que s’han consensuat mundialment, i que trobem, per exemple, en el Programa de les Nacions Unides per al Desenvolupament Sostenible, conegut també amb el nom d’Agenda 21. Els esplais, com a centres educatius, també han d’involucrar-se en els processos d’elaboració de les agendes 21 locals. 

Finalment, no podem oblidar que actualment disposem de la tecnologia per reduir a una quarta part el consum d’energia i de recursos naturals (l’anomenat Factor Quatre). Per tant, hem de ser partidaris d’aquests ginys ecològics, encara que siguin una mica més cars. El moviment laic i progressista aporta formació i informació suficients perquè els esplais laics puguin ser agents actius a favor de la sostenibilitat. Hem de retrobar el sentit exacte de les nostres necessitats per assolir una vida sana i respectuosa amb l’entorn, i evitar tot allò que ens empeny a portar una vida consumista, egoista i insolidària amb la resta de la humanitat. Les eines educatives han de potenciar la idea que qualsevol canvi, per insignificant que sembli, té la seva importància; que cadascú de nosaltres, amb els seus petits gestos, està contribuint a crear un món més sostenible.

8. L’avaluació

L’avaluació ha de recaure en els elements del procés educatiu. És a dir, en els nens i nenes, el grup, les activitats, els monitors, l’organització, els objectius, la metodologia, l’ideari i en ella mateixa. 

Quan és el moment adequat? De fet, val la pena aprofitar els ritmes naturals de l’esplai: després de les activitats, al final del trimestre, després del curs, acabada l’activitat d’estiu; però també abans de tots aquest períodes ja que l’avaluació d’una etapa serveix per programar-ne la següent.

Activitat diària

        trimestre   

  curs

   activitat d’estiu 


L’avaluació dels nens i nenes

La valoració individual de la mainada es pot fer trimestralment o anualment, però, si hi ha un nen o nena que ens preocupa especialment per les seves dificultats d’integració al grup o d’adaptació a la dinàmica de l’esplai, es pot fer més sovint.

En les dues pàgines següents us proposem un possible model de fitxa d’avaluació o informe pedagògic.

En moltes ocasions fem aquesta avaluació, informalment, després de les activitats: «T’has fixat com s’ha implicat en Pau avui amb el joc? Feia dies que no el veia disfrutar tant» o «Avui l’Ona no s’ho ha passat bé; els tallers de manualitats no són el seu fort». Aquesta avaluació és molt important, però l’hem d’intentar sistematitzar a partir de l’observació i de les fitxes de seguiment. 

INFORME PEDAGÒGIC

	Nom de l’infant:

	Monitors que el porten:

	Esplai:

	
	
	
	

	
	
	
	

	HÀBITS:
	
	

	
	
	
	

	1. HÀBITS DE TREBALL
	
	

	
	
	
	

	
	- Acaba les activitats que comença?
	Si
	(
	No
	(

	
	- És endreçat i té cura del material?
	Si
	(
	No
	(

	
	- Li agrada treballar sol?
	Si
	(
	No
	(

	
	- Li agrada treballar en equip?
	Si
	(
	No
	(

	
	
	
	

	2. HÀBITS PERSONALS
	
	

	
	- És endreçat i té cura en seves coses?
	Si
	(
	No
	(

	
	- Té cura de la seva persona i del seu aspecte?
	Si
	(
	No
	(

	
	- Té assumits els hàbits higiènics quotidians?
	Si
	(
	No
	(

	
	
	
	

	3. HÀBITS DE CONDUCTA
	
	

	
	- Respecte les normes socials i de convivència?
	Si
	(
	No 
	(

	
	- Respecte les orientacions i ordres dels monitors?
	Si
	(
	No
	(

	
	- Si no les respecta, com hi reacciona?

	
	

	
	

	
	

	
	
	
	

	ACTIVITATS
	
	

	
	
	
	

	1. PARTICIPACIÓ
	
	

	
	- Participa fàcilment en les activitats proposades?
	Si
	(
	No
	(

	
	- Proposa activitats per fer?
	Si
	(
	No
	(

	
	- Explica com participa a les activitats:

	
	

	
	

	
	

	
	Quines activitats el motiven més:

	
	

	
	

	
	
	
	
	

	2. ACTITUDS  [Subratlla aquelles que mostra quan es duen a terme les activitats]

	Passiu – Actiu – Indiferent – Content – Trist – Interessat – Desinteressat – Motivat – Desmotivat – Cooperatiu – Individualista - Boicotejador

	
	
	
	

	
	
	
	

	
	
	
	

	
	
	
	

	CARACTERÍSTIQUES PERSONALS  [Subratlla les més representatives]

	Tímid – Extravertit – Introvertit -  Imaginatiu – Creatiu – Autoestima -  Poca autoestima – Responsable – Compromès – Agressiu – Tranquil – Variable emocionalment -  Acceptació de les frustracions -  Es fa estimar – Accepta l’ajuda dels altres – Coneix les seves virtuts – Coneix les seves mancances.

	
	
	
	

	RELACIONS PERSONALS
	
	

	
	
	
	

	1. AMB ELS COMPANYS  [Subratlla les que més s'hi acosten]

	És acceptat i respectat – És aïllat o rebutjat – Té amistat amb algú especial – És fa amb tothom sense distincions – És un dinamitzador del grup – Segueix la tendència del grup – Es etiquetat d’una determinada manera.

	
	
	
	

	OBSERVACIONS
	
	
	

	
	
	
	

	
	
	
	

	
	
	
	

	
	
	
	

	2. AMB ELS MONITORS [Subratlla  les  més característiques]

	
	
	
	

	Explica les seves coses – Crida l’atenció constantment – Busca l’afecte i l’amistat – Busca l’aprovació

	
	
	
	

	OBSERVACIONS
	
	

	
	
	
	

	
	
	
	

	
	
	
	

	
	
	
	

	
	
	
	

	OPINIÓ I VALORACIÓ GENERAL DE L’INFANT
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	


L’avaluació del grup

En aquest sentit passa com amb l’avaluació dels nens. L’avaluació informal té molt de pes i correm el risc de quedar-nos sovint amb mal gust de boca perquè, en un moment donat, no ha sortit l’activitat com esperàvem.

Per això, a banda d’aquestes primeres consideracions, cal aprofundir en la reflexió sobre la cohesió del grup, la integració i participació dels seus membres, etc.

Una bona eina pot ser el diari del grup, on dia rere dia s’explica com han funcionat les coses, i es tenen en compte els elements del grup que volem avaluar. A continuació, teniu un model de fitxa de valoració de grup.

Al final d’un període (trimestre, activitat d’estiu, etc.) podem fer un bon repàs del diari. Això ens donarà una visió global d’aquests elements i ens permetrà plantejar noves línies d’actuació amb el grup (vegeu la fitxa de la pàgina següent). 

L’avaluació de les activitats

Cada activitat ha de ser avaluada segons les seves característiques i podem tenir models de fitxes que s’adeqüin a cada activitat: per a jocs, per a tallers, per a sortides, etc. Seguidament us presentem un model de fitxa d’avaluació d’activitat (vegeu la fitxa de la pàgina 70).       
	FITXA DE VALORACIÓ DE GRUP.
	

	NOM DEL GRUP:
	EDATS dels integrants (min i màx.):

	COMPOSICIÓ del grup:


nº d’integrants total:


nº de nens/nois:


nº de nenes/noies:


	Característiques a tenir en compte:


nivell socioeconòmic:


grau de varietat ètnica: 


grau de coneixement previ entre alguns membres:


temps que porten junts:

	COHESIÓ del grup:


Hi ha subgrups?


Hi ha infants marginats?


Hi ha algun líder clar? Com és, col·laborador o destructiu?


Nivell de cohesió, (marcar nº):

(Molt baix) 1 2 3 4 5 6 7 8 9 10 (M. alt)


	CLIMA del grup:


Hi ha bon ambient?


Hi ha conflictes?


Nivell del Clima grupal, (marcar nº):

(Molt mal ambient)  1 2 3 4 5 6 7 8 9 10 (Molt bon ambient)

	COMUNICACIÓ:


Hi ha fluïdesa en la comunicació?


S’expressen lliurement les opinions dels components?


	PARTICIPACIÓ:


Participen  tots en les activitats?


Grau de participació, (marcar nº):

(Molt baix) 1 2 3 4 5 6 7 8 9 10 (Molt alt)



	OBSERVACIONS:

	


	Fitxa de valoració de l’activitat


	

	NOM DE L’ACTIVITAT:
	    taller
	
	joc
	joc
	altres
	

	DIA/HORA:
	LLOC:

	GRUP/S, EDAT:
	Nº DE MONITORS/RES:

	Valoració dels Objectius de l’activitat:

	

	

	VALORACIÓ DELS OBJECTIUS:

	

	

	

	VALORACIÓ DE L’ACTIVITAT:



	

	

	

	

	(material, espai, temps, preparació , presentació...)

	VALORACIÓ DELS PARTICIPANTS:

	

	

	

	

	

	(participació dels infants, participació dels monitors)

	


L’avaluació dels monitors

Tot i que costi posar-nos-hi, o que en determinades situacions, preferim no haver de destapar un conflicte latent, o que pensem que és la darrera feina que cal fer a l’esplai… no hem de perdre de vista que una acurada valoració del funcionament de l’equip de monitors ens pot ajudar, i molt, a crear el clima de confiança i cohesió necessari per desenvolupar la nostra feina.

Ja hem esmentat anteriorment que l’equip de monitors és l’eix que estructura el centre d’esplai, i que fem de monitors per voluntat pròpia i sense percebre cap retribució. Però tot plegat no implica que estiguem exclosos de valorar la nostra feina, sinó, més aviat al contrari: com més ho fem, millor anirà l’esplai.

Com a equip, hem de tenir en compte molts aspectes a l’hora de fer una avaluació:

—
Els resultats del treball de grup, del repartiment de tasques i de l’assumpció de responsabilitats de cadascun de nosaltres.

—
El sistema d’organització i gestió, les eines i els recursos en el mètode de treball.

—
Les relacions interpersonals i les seves repercussions en la marxa del centre.

—
Les característiques individuals de cada membre de l’equip.

—
Les actituds que prenem, i el seu grau de coherència amb les idees i valors que definim en el nostre ideari.

Si som capaços d’analitzar, un cop al trimestre com a mínim, en quina situació estem com a equip de monitors; ens podem proposar noves fites i sabrem crear un clima de confiança entre tots: estarem establint la base per tal que l’esplai funcioni de la millor manera possible.

També serà important, i a la vegada reconfortant, que ens plantegem què significa per a cadascú de nosaltres el fet de ser monitor:

—
Quins aprenentatges hem hagut de fer per millorar la nostra acció?

—
Com hem millorat nosaltres mateixos?

—
Quins plantejaments nous ens hem fet?

—
Quines aportacions personals ens proporciona l’esplai?

—
Quines noves perspectives ens ofereix l’experiència a l’esplai?

Aquestes i moltes altres preguntes ens poden ajudar en moments de dubte i desconcert. Si ens les fem de tant en tant, podrem valorar més i millor la tasca desenvolupada, ja que serem conscients de les coses gratificants i positives que ens aporta l’esplai.

L’avaluació del projecte educatiu 

de l’esplai

El projecte educatiu del centre d’esplai és una eina viva que ens ha de servir com a pauta i model per al dia a dia. Per tant, cal que periòdicament el revisem per adaptar-lo als canvis que es produeixen en l’entorn, en l’equip de monitors, en els nens i nenes i en les seves famílies.

En aquest procés de revisió, cal la participació de tot l’equip educatiu de l’esplai per tal que sigui consensuat i compartit pel conjunt dels membres. 

Tot i que sembli estrany, podem afirmar que com més crisis i problemes haguem d’afrontar a l’esplai, més millores serem capaços d’introduir en el nostre projecte educatiu. De fet, podrem avaluar el nostre projecte d’acord amb la nostra capacitat per adaptar-nos tant a les dificultats amb què topem com als reptes i plantejaments que ens haurem proposat.

Però no podem esperar que els problemes se solucionin sense més ni més; hem de preveure’ls i tenir propostes i sistemes de reconducció dels conflictes, que ens permetin polir la nostra planificació.

A més d’avaluar totes les parts del projecte educatiu, fóra bo que ens plantegéssim les preguntes següents:

—
En què hem millorat institucionalment?

—
Com hem millorat nosaltres mateixos? 

—
Quins canvis socials hem propiciat? 

—
Quins plantejaments nous hem fet?

—
Quins aprenentatges hem hagut de portar a terme per millorar la nostra acció?

—
Quines aportacions personals i socials ens està proporcionant el nostre pas per l’esplai?

—
A quines noves perspectives m’està obrint aquest tipus d’experiència?

TERCERA PART

Model de centre

1. Un model 

d’organització

En aquest tercer bloc del projecte educatiu, parlem de l’organització. Aquesta dimensió del nostre treball té una profunda càrrega ideològica i educativa de la qual val la pena ser conscients. Les estructures organitzatives no són neutres. Una organització autoritària educa en l’autoritarisme; una organització caòtica, en el campi qui pugui. Si concebem l’esplai com un espai per als infants, com un lloc de trobada per als nens i nenes i com una escola de ciutadans actius, el marc d’aquest aprenentatge ha de ser coherent amb aquesta filosofia educativa i els valors de l’humanisme laic que l’inspiren.

Les nostres entitats estan formades per col·lectius diversos amb diferents nivells d’implicació. Els infants, els monitors, les famílies hi tenen papers diferents, i és bàsic conèixer com cada un d’aquests grups es relaciona entre si. Per exemple, solem dir que la implicació dels pares és insuficient, però sovint tampoc no queda clar què n’esperem. I quan aquest espai de participació no està ben delimitat, ens pot semblar que o bé no participen gens o bé ho fan d’una manera poc adequada. Per això, convé clarificar-ho una mica. 

En la gestió econòmica, hi trobem un altre element de forta càrrega ideològica. El preu d’unes colònies pot excloure part del grup si no s’estableixen sistemes de solidaritat interna. Però, fent un pas més, el valor de l’austeritat, tan absent en la nostra societat consumista, és també una opció absolutament vàlida. No estem a Suècia, no lliguem els gossos amb llonganisses, però ni que poguéssim, no ho faríem. Tenim l’oportunitat d’experimentar que, amb pocs recursos, es poden fer moltes coses i es pot ser també molt feliç. 

Per acabar, no espereu trobar en aquest tercer bloc del document les receptes o les solucions màgiques a tots els problemes i dificultats que ens trobem diàriament en la nostra feina. Cada projecte és únic i respon a una realitat concreta. El que aquí trobareu seran orientacions, pautes, referències i una mica de mètode i ordre per organitzar-vos amb més eficiència i eficàcia.

2. L’àmbit 

d’actuació

Una entitat arrelada a l’entorn

L’esplai no és una illa enmig d’un desert. És un sistema obert i està en contacte directe amb el seu entorn més immediat. La relació que s’hi estableix és d’intercanvi constant: arriben nous nens, uns altres se’n van, nous monitors i monitores comencen a participar en l’associació, alguns pares s’involucren en el funcionament del centre… 

Quan hi ha festes al barri o al poble, normalment l’esplai té l’oportunitat de contribuir fent allò que sap fer: organitzant esdeveniments i actes infantils i juvenils oberts a tots aquells que vulguin passar-s’ho bé, encara que no siguin membres fixos de l’esplai. També té contacte amb altres entitats geogràficament properes i dedicades al lleure, amb les quals acostuma a coordinar-se per tal d’organitzar festes per a tots els nens. Amb aquests altres grups no sempre s’estableix una relació cordial, i en alguns casos, pot haver-hi fins i tot un distanciament considerable; però és innegable que les diverses entitats es tenen en compte mútuament, encara que només sigui per comparar-se i diferenciar-se.

Cada esplai es deu al seu entorn. Neix perquè hi ha una realitat social que l’impulsa i, al llarg de la seva trajectòria, s’adapta a les necessitats i característiques de l’ambient que l’envolta. Des d’aquesta perspectiva, podríem trobar certes diferències entre els esplais d’entorn urbà i aquells d’entorn rural. De la mateixa manera, també podem observar diferències entre esplais situats en zones marcades per un nivell socioeconòmic baix i aquells que pertanyen a àrees més benestants. Tot i així, els iguala una mateixa finalitat: la voluntat de servei a la comunitat. 

El treball en xarxes

El treball en xarxa implica la creació d’un vincle amb altres entitats per tal de tirar endavant un projecte comú. De la relació dels esplais amb el seu entorn immediat, se’n desprèn una necessària coordinació d’esforços. És fàcil constatar que un centre determinat es relaciona tant amb altres esplais com amb entitats que, a priori, no tenen res a veure amb l’educació en el lleure. En aquest cas, però, es tracta d’organitzacions que poden facilitar elements de treball (material, autocars, terrenys d’acampada, subvencions…). Treballar en xarxa significa que, des del nostre racó, des de l’esplai, estenem les nostres relacions en totes direccions; envers entitats similars i altres que no ho són, però que tenen també un interès comú per al desenvolupament social.

Esplais Catalans aglutina en el seu si un munt de centres amb unes característiques ideològiques compartides. Així, una de les xarxes que en aquests moments s’està consolidant es basa en els sectors geogràfics, els quals agrupen centres propers en l’espai. Les denominacions responen, en alguns casos, als noms de les comarques catalanes a les quals pertanyen els municipis: el Penedès, el Bages, el Baix Llobregat, Barcelona, el Vallès, el Barcelonès Nord, el Maresme i Osona. Aquestes demarcacions geogràfiques faciliten una participació més activa dels esplais en la federació. Les dificultats de desplaçament entre els pobles més allunyats i la seu central n’han fet necessària l’estructuració. En el fons, són un mitjà per remarcar el paper protagonista dels esplais i evitar la percepció d’una federació separada de la seva base social.

Finalment, l’esplai esdevé un punt de referència dins del territori a l’hora de fer sentir la veu dels més petits. És un vehicle d’expressió dels nens i nenes, a través de les seves festes o activitats de carrer; és també un instrument a l’hora de sol·licitar subvencions per als projectes de l’esplai o per demanar millores que afecten directament els infants.

La comunitat educativa

El funcionament de l’esplai està establert tant per l’equip de monitors i monitores com pels pares, mares, infants i socis i sòcies col·laboradors, a partir de diferents eines que tot seguit comentem. Quan l’exercici dels propis drets i obligacions i l’acceptació dels límits del propi rol a l’esplai són els adequats, estarem mostrant un signe inequívoc de maduresa que permetrà la formació de ciutadans i ciutadanes lliures, autònoms, crítics i responsables.

L’equip de monitors i monitores

Si els monitors són plenament conscients de la importància d’implicar tots els col·lectius i d’establir canals clars de col·laboració, el nostre model d’esplai serà viu, dinàmic, participatiu i permanentment obert a l’acció.

No és fàcil modificar el nostre model de centre, si no s’adequa als nostres principis. Però si es planteja bé des del principi (tenint sempre en compte l’ideari i les orientacions que se’ns donen en altres apartats d’aquest document o basant-nos en l’assessorament d’altres centres que ja han passat per aquest procés, per exemple) pot convertir-se en un camí cap a la maduresa de tots els col·lectius i pot suposar un aprenentatge molt important de civisme.

Els pares i les mares a l’esplai

L’equip de monitors ha d’obrir canals de participació perquè els pares prenguin part en la marxa de l’entitat. Però és convenient que la cooperació estigui regulada pel mateix equip i que els límits de la intervenció de cadascú estiguin clarament delimitats. Si no és així, es pot tendir a una organització ineficient i poc funcional.

Els pares es poden organitzar de diferents maneres: poden formar una associació de pares, organitzar-se en comissió, o poden adoptar qualsevol altra fórmula que s’adeqüi a les característiques i necessitats de cada centre. 

La participació dels pares i mares es pot entendre a dos nivells, individualment i col·lectivament:

—
La participació individual. Es basa en l’ocupació de determinats càrrecs o posicions dins del centre per part de persones que assumeixen, d’aquesta manera, la representació, la gestió econòmica o l’obtenció de recursos de l’entitat. 

—
La participació col·lectiva. Se centra en el conjunt de pares com a col·lectiu. Si els monitors ho consideren oportú, poden participar en la discussió de l’ideari, en l’organització d’activitats puntuals, en l’assessorament de l’equip de monitors, en la resolució de possibles crisis, etc. Tot plegat contribueix a donar solidesa i continuïtat al centre.

Molt sovint la presència dels pares al nostre esplai no té res a veure amb el que hem dit fins ara. Els motius pels quals els pares porten els seus fills i filles a l’esplai són ben variats. Tant poden considerar que l’esplai és un pàrquing d’infants o una oferta de consum d’activitats lúdiques barates o un espai de formació ciutadana. Segons com ens considerin, tindran unes actituds, unes expectatives i uns graus d’implicació diversos. Però, siguin quins siguin els motius pels quals els pares porten els fills a l’esplai, correspon als monitors aconseguir que valorin cada cop més allò que s’hi fa. Això es pot assolir, per exemple, amb la celebració de trobades personals, de reunions o assemblees. 

Cal tenir en compte, però, que l’eina més potent de què disposem per aconseguir el canvi de mentalitat i una certa difusió de la nostra feina entre els pares es basa en la freqüència dels intercanvis: és mitjançant el coneixement mutu que la curiositat i l’interès guanyen terreny. El monitor ha d’anar informant als pares no només d’allò que fa, sinó sobretot del perquè. Les estones que sol haver-hi abans o després de començar una determinada activitat s’han d’aprofitar perquè el pare, la mare o tots dos ens coneguin tant a nosaltres com al centre.

Quan inscriuen els infants a l’esplai també seria bo donar als pares una còpia de l’ideari, del projecte de curs, de l’esquema organitzatiu i de les línies de gestió econòmica del centre, per poder-los comentar posteriorment i demanar que en facin suggeriments. Encara que siguin els monitors els que regulin la vida de l’esplai, els pares han de sentir que valorem la seva participació.

Sigui com sigui, ha de quedar clar que l’acció dels pares en el si de l’esplai no podrà passar per davant de l’autonomia de l’equip de monitors: caldrà que els pares reconeguin que aquest col·lectiu (el dels monitors) és el motor principal del desenvolupament de l’esplai i n’hauran de respectar la gestió en tot moment. En qualsevol cas, això no treu que el fet de comptar amb un conjunt de pares actius sigui un ajut considerable a l’hora de superar les dificultats, i representi un element de solidesa per a l’entitat. 

Els nens i nenes

Les aportacions dels infants en el projecte educatiu són imprescindibles. L’esplai és una escola de ciutadania i, per tant, cal crear espais i eines perquè els nens i nenes se submergeixin i es comprometin gradualment en l’exercici de l’esperit democràtic i cívic dels nostres centres. I tant els més menuts com els més grans han de comptar amb la seva quota de participació.

Els socis i sòcies col·laboradors

Hi ha persones relacionades amb l’esplai (antics monitors, persones col·laboradores…) que, encara que no portin els infants directament, poden ser de gran ajuda per a l’equip de monitors quan, en ocasions, es veu ofegat per l’excés de feina. El fet de mantenir el ritme actiu de l’esplai no és fàcil i, de vegades, el dia a dia pot fer que altres tasques s’endarrereixin o deixin d’acomplir-se. Per això, aquestes persones poden tenir un paper molt important en les feines que se’ls encomanen i que estiguin disposades a dur a terme. Aquestes demandes són molt diverses: donar suport a la concreció de l’ideari, col·laborar en la redacció del reglament de règim intern, participar en el procés de gestació del col·lectiu de pares, responsabilitzar-se de les relacions institucionals, coordinar activitats extraordinàries, etc. Com sempre, cal determinar clarament el paper d’aquests col·laboradors a l’esplai i la relació que establiran amb la resta dels col·lectius implicats.

3. L’àmbit 

organitzatiu
L’organització per grups d’edat 

Quan parlem d’organització a l’esplai, normalment, només ens referim a la manera amb què l’equip de monitors es reparteix les tasques per tal de fer funcionar el centre. També pensem sovint en la participació d’altres col·lectius, com ara els pares i els col·laboradors puntuals.

De totes maneres, ens hem d’adonar que també és un aspecte de l’organització la manera de distribuir els nens i nenes: si funcionem per grups o si treballem amb tots els infants alhora. I aquesta manera de treballar pot marcar considerablement el tarannà i els resultats del nostre centre. Per tant, abans de triar un o altre tipus d’organització interna, caldria que cada centre reflexionés sobre l’estructura més adient per assolir els seus objectius.

No hi ha un sistema millor que l’altre, sinó que, depenent d’uns determinats objectius, hi ha maneres de funcionar que ens poden facilitar o complicar les coses. Cal revisar els sistemes organitzatius per comprovar que són els més adaptats a les noves situacions. Per fer aquesta reflexió, us remetem a les pàgines d’aquest document que parlen de psicologia evolutiva, on us hem explicat quines són les necessitats, per una banda, i les possibilitats, per l’altra, de cada moment evolutiu. Això significa que hi haurà moments en què caldrà treballar amb els infants distribuïts per edats. Si no ho fem així, correm el perill de proposar activitats que resultin incomprensibles per a uns (els més petits) i absolutament avorrides per als altres (els més grans). Per això, a l’apartat de les estratègies educatives, també hem desenvolupat els quadres explicatius d’acord amb l’edat.

Ara bé, per ella mateixa, no ha de ser l’únic paràmetre a tenir en compte. Tot i que habitualment se separen els nens i nenes per franges d’edat, per adequar les activitats a cada nivell de maduresa, també hem de saber treballar amb tots els infants de l’esplai o amb més d’un grup a la vegada. L’esplai ha de ser una alternativa als models estàndard de funcionament, i ha de possibilitar espais de relació intergeneracionals, que permetin als nens i nenes de diferents edats descobrir-se mútuament i treure el màxim profit d’aquestes noves relacions.

Així, podem concloure que el més ric i productiu per a tots els participants del centre serà l’alternança entre l’agrupació horitzontal (per edats) i la vertical (amb persones de diferents edats). Es combinaran les dues modalitats atenent sempre als objectius que es vulguin treballar.

Evidentment, és difícil passar d’un tipus d’organització a una altra. Però el fet de treballar de manera mixta, conjugant les jornades, festes o sortides generals per a tot l’esplai amb el manteniment dels grups d’edat per a altres caps de setmana ens permetrà, si sabem fer-ho bé, treure el màxim profit de les nostres experiències. Per exemple, un bon recurs per no perdre el caliu familiar, de microsocietat, que es pot haver generat en unes colònies o campaments de caire més general, és la convocatòria d’assemblees periòdiques, amb tots els nens i nenes del centre, per tal d’analitzar i fer propostes respecte del funcionament de l’esplai, dels grups i de les activitats.

La participació democràtica

Estem massa acostumats a la concepció de democràcia establerta per la societat a la qual pertanyem. La participació democràtica no implica només votar cada quatre anys, sinó que suposa assumir responsabilitats per tirar endavant la societat on vivim. En el nostre cas, es tracta d’aplicar-la al centre d’esplai del qual formem part.

Aquesta assumpció de responsabilitats ha de ser coherent respecte a la situació personal de cadascú i a les necessitats del centre. A més a més, ha d’anar acompanyada d’uns mecanismes de control i avaluació que ens permetin garantir una bona gestió del centre i un aprenentatge constant dels errors passats.

Podem englobar en dos àmbits les responsabilitats que es deriven del manteniment d’un centre d’esplai: un d’estructural (administració, comptabilitat, gestió de recursos…) i l’altre de pedagògic (educació dels nens, relació amb els pares…). En qualsevol d’aquests dos camps podem trobar feines més i menys fàcils. A priori el sistema per repartir responsabilitats ha d’estar basat en el grau d’experiència dels monitors, però no pot deixar de banda la motivació de les persones i la capacitat real de dur a terme determinades tasques.

Així doncs, un centre d’esplai ha de repartir les seves responsabilitats d’acord amb uns criteris que en garanteixin el bon funcionament. Per altra banda, encara que s’hagi fet la feina ben feta, cal evitar repetir els mateixos esquemes any rere any. Per als responsables, reincidir en una determinada activitat pot comportar el desgast, la falta de motivació o l’encasellament prematur. Pel centre pot traduir-se en estancament. Per tal de fer una distribució correcta de les responsabilitats, no hi ha cap formula màgica; n’hi ha prou amb aplicar el sentit comú.

Si tenim monitors formats, farem millor la feina que si no els tenim. Si ajuntem monitors amb experiència amb altres que no en tenen tanta, segurament també l’encertarem. Si separem els monitors que es pensen que l’esplai és la seva festa, també estem actuant correctament. En tot cas, si posem per davant els interessos dels monitors a les necessitats dels infants, de segur que tard o d’hora fallarem. 

Un esplai ha de garantir la memòria històrica del centre. Tothom ha de saber d’on ve i el que ha costat arribar fins al moment present. Cal conèixer els errors i els èxits del passat; per què han fallat alguns projectes i n’han prosperat d’altres, i perquè l’esplai està federat a Esplac. També és important plantejar-se si els motius d’altres temps encara són vàlids avui. Aconseguir això és bastant senzill: només cal, per una banda, prendre acta de tot el que es fa i arxivar-ho, i, de l’altra, treballar el sentiment de grup i l’orgull de participar en un projecte autònom com l’esplai. També seria bo que no es perdés el contacte amb els antics monitors; aquells que comencen a rondar els trenta o els quaranta anys: tenen molt per aportar, encara que només puguin fer acte de presència un parell de cops a l’any.

Finalment, un esplai ha de garantir la pervivència en el temps del centre. Aquest punt potser es pot entendre com una conseqüència dels altres o, fins i tot, com una obvietat. No és així. El fet que haguem pogut gaudir de l’esplai com a nen, nena, adolescent o monitor ens ha de portar a continuar oferint la mateixa possibilitat a altres persones. 

Garantir els tres punts depassa de llarg la durada, més aviat escassa, d’un curs d’esplai. No aconseguirem satisfer aquestes necessitats amb petites accions; hem d’anar més enllà. Hi ha d’haver una fita que ens guiï, si més no, a mig termini. Ens referim al que podríem anomenar estratègia o objectius de centre. Són les pautes que ens han de servir per millorar el nostre esplai: aquelles accions que no tenen una repercussió immediata, però que impliquen una inversió de futur, aquella quantitat de diners que volem tenir estalviats en tres anys, aquella vella aspiració de ser el referent en l’organització de les activitats infantils del barri, aquella aposta pels projectes de solidaritat, aquell local que volem comprar… Hem de tenir clar cap a on volem anar i d’on partim per arribar-hi; quines són les nostres mancances; com les podem esmenar, i què estem disposats a fer i amb qui comptem.

Els estatuts: justificació i model

El dret a associar-se forma part dels drets humans fonamentals. Hem de recordar que tampoc fa tant que no el podíem exercir, i que molta gent va lluitar per canviar aquesta situació. És per això que el fet de constituir una associació és important, perquè implica un posicionament polític i un compromís social a favor de la democràcia. De fet, l’associació d’un grup de gent per tirar endavant uns interessos comuns demostra que les persones poden fer coses amb llibertat, sense necessitat de la tutela d’institucions com ara l’Estat o l’Església. En definitiva, evidencia la maduresa de les persones a l’hora d’escollir el seu camí lliurement.

És per això que a Esplac pensem que els nostres centres d’esplai han de tenir la forma d’associació. El fet de convertir-los en entitat jurídica els permet ser en tot moment lliures de triar, pensar i optar per un determinat camí. Aquesta forma atorga un reconeixement social a la nostra feina i ens garanteix un marc legal en què encabir la nostra activitat i les nostres demandes.

Els requisits per constituir una associació són pocs, gairebé inexistents, i tots s’encaminen a garantir-ne el caràcter democràtic. En aquest sentit, s’han de redactar uns estatuts, que regeixen l’associació i que s’elaboren segons un model creat per l’administració competent, en el nostre cas, la Generalitat de Catalunya. Els estatuts donen cert marge de maniobra a les associacions per tal que s’adaptin a les diverses necessitats.

D’acord amb la llei d’associacions, els socis són els màxims dipositaris del poder de cada entitat. En el nostre cas, qui hauria de ser soci d’un centre d’esplai? Si partim de la base que els nens i nenes ja veuen cobertes les seves necessitats de participació dins del grup a l’hora de prendre i dur a terme decisions sobre coses que entenen, comprendrem que no cal que se’n facin socis. Si pensem que els monitors són els que desenvolupen dia a dia la seva feina dins de l’associació i que, per tant, són els que coneixen millor les necessitats del centre, veiem que sí que ho han de ser. Però ens cal considerar, a més, que nens i monitors ja tenen un espai de participació i que els pares potser estan interessats a opinar sobre l’educació que estem donant als seus fills. Si tenim en compte que, amb la seva col·laboració, poden enriquir la vida de l’esplai, veurem que és una bona idea que els pares també en siguin socis.

Els monitors i pares dels nens són les persones més adequades per tirar endavant una associació dedicada a l’esplai, però no són els únics. Malgrat que hi ha poca gent disposada a pagar una quota per ser soci d’un esplai, sí que comptem amb una sèrie de gent excepcional, que hi està vinculada: els exmonitors i els expares. Els hauríem de convèncer perquè continuessin pagant la quota de soci i participessin en la vida de l’associació; no ens mou tant l’afany econòmic, com la voluntat de mantenir un bon grup de gent darrere del centre. No tindrien perquè viure el dia a dia de l’esplai, però podria ser un col·lectiu molt conscienciat de la feina que s’hi fa i amb voluntat de treballar en un segon terme.

D’aquest gruix de socis que tenen el màxim poder decisori, se’n deriva un petit grup de persones disposades a garantir que es portin a terme les línies de treball aprovades en l’assemblea, i a representar l’associació durant un període de temps determinat. És el que anomenem junta directiva, o equip de govern, la qual, per llei, ha d’estar formada per un mínim de tres persones (president, secretari i tresorer), a banda dels vocals que es consideri necessari. Creiem que s’ha de constituir la junta directiva a partir d’uns criteris de representativitat clars; haurien de formar-ne part els tres grans blocs de persones de què parlàvem: representants dels monitors en actiu, monitors amb experiència que hagin deixat de portar nens, i pares.

El Reglament de règim intern

En aquest document han de quedar reflectides totes les relacions, tant des d’un punt de vista pedagògic com tècnic, que s’estableixen dins del grup de persones que forma un esplai. No parlem ara de socis o no socis, sinó de la gent que està donant la cara: del monitor dels nens i nenes, de l’encarregat de la secretaria, del que busca les cases de colònies…

Però, quines són les àrees en què ens hem de dividir per fer la feina? Quantes comissions o consells hem de crear? A grans trets, podem establir els següents criteris:

—
Criteri de corresponsabilitat. Les responsabilitats individuals o col·lectives estan reconegudes i són exigibles per tots. Al mateix temps, tothom s’ha de comprometre a donar el millor de si mateix per dur a terme les decisions que es prenguin, col·laborar en la seva realització i acceptar-ne les conseqüències.

—
Criteri de subsidiarietat. A partir de la forma de funcionament escollida, les persones o grups de persones amb un grau de responsabilitat més alt han de respectar les atribucions dels altres.

—
Criteri de globalitat. S’han de planificar totes les actuacions tenint en compte el conjunt del centre d’esplai.

Sigui quina sigui la forma de funcionament, ha d’estar clara i s’ha d’aplicar igual per a tothom.

L’organigrama

L’organigrama és senzillament la representació gràfica que reflecteix el funcionament d’una entitat i les relacions que s’estableixen entre els diferents càrrecs i òrgans. És, per tant, una eina que, plasmada en un full, ens ajuda a veure ràpidament les divisions que hem creat per treballar millor. L’organigrama no és un document que requereixi un gran esforç conceptual; simplement es desprèn dels estatuts i del Reglament de règim intern. Hi consten per escrit els òrgans i càrrecs que necessitem per funcionar, les competències de cadascun d’ells i la forma de relacionar-se entre si. Es tracta simplement de recollir-ho i plasmar-ho gràficament. El sistema més habitual es basa en la representació de petites cel·les que reflecteixen els càrrecs i òrgans. Estan unides amb línies, que n’indiquen el tipus de relació. Habitualment s’ordena de dalt a baix, segons que el nivell de responsabilitat sigui més o menys alt.

L’error més típic consisteix a considerar l’organigrama com un document del qual s’extreu el funcionament de l’esplai. Ha de ser justament el contrari. Aquesta interpretació, a més, comporta una visió molt freda de l’organització. La senzillesa inherent a l’organigrama no permet explicar amb detall una realitat tan complicada com és la vida d’una associació. Per tant, no ens n’hem de servir mai a l’hora d’entendre o donar a conèixer el funcionament de la nostra entitat. Com tots sabem, el nostre dia a dia està basat en uns valors i unes opcions davant la vida que s’haurien de manifestar també en la nostra forma d’organitzar-nos. Evidentment, uns quadrets i unes fletxetes per si sols no podran reflectir mai aquesta complexitat.

Cal que ens n’oblidem i estripem el que ja tenim? No. Com ja hem dit, és una eina i s’ha de fer servir com a tal. Els llibres tenen els seus índexs; els estudis, els seus esquemes i nosaltres, el nostre organigrama. Som nosaltres els que hem de decidir com l’utilitzarem.

Les relacions externes

L’esplai ha canviat. I molt. Els primers centres eren com bolets que anaven sortint aquí i allà, sense ordre ni concert; s’entenien com a fenomen molt local, útil per cobrir unes necessitats molt concretes del barri o de la comunitat on s’emmarcaven. Ara, en canvi, els centres d’esplai formen part d’un moviment educatiu socialment reconegut, duen a terme activitats a escala internacional i creen projectes de solidaritat i cooperació. Com podem constatar, els canvis són importants i, si bé la nostra actuació continua nodrint-se de les persones del nostre entorn més immediat, també és cert que els nostres plantejaments ja fa temps que van sobrepassar aquestes fronteres.

Amb els anys hem anat veient com, per fer la nostra feina, ens anàvem relacionant amb més i més gent. Des d’associacions de veïns i coordinadores d’entitats, ja sigui d’àmbit general o infantils, passant pels nostres ajuntaments fins arribar, evidentment, a demarcacions geogràfiques més àmplies.

Tot plegat, es tradueix en esforç humà, nombroses reunions i l’organització d’activitats diverses. Però, val la pena? De fet, les relacions externes s’han convertit en una de les eines més importants dels esplais. Són essencials perquè ens permeten mantenir una presència social, que, a la vegada, ens ajuda a assolir els nostres objectius, des dels més bàsics fins als més ambiciosos. En l’entorn més immediat, les coordinadores d’entitats, els consells locals i les associacions de veïns són una mostra clara del que diem. Per una banda, ens permetran discutir i valorar quines són les necessitats dels infants del nostre barri. Per l’altra, ens convertirem en referents clars de l’àmbit en què treballem. A més a més, participarem activament en aspectes que, tot i no estar directament relacionats amb el lleure, formen part del nostre compromís social. Aquesta participació també ens facilitarà el suport d’altres entitats quan sigui necessari i ¿per què no? ens donarà l’oportunitat de presentar-nos davant de les administracions com una associació activa i integrada dins de la vida quotidiana de la ciutat i del país.

Un altre punt que hem de tenir en compte són les administracions; les relacions més habituals les establim amb l’Ajuntament, amb qui tenim contactes no tan sols per presentar la sol·licitud d’una subvenció o les instàncies per organitzar-hi un acte determinat, sinó per reunir-nos de tant en tant amb el tècnic o el regidor. Ens hem de conèixer mútuament i no només a través de papers. El coneixement personal ens obrirà moltes portes i facilitarà la nostra feina.

Finalment, val la pena destacar que les relacions que establim amb entitats que tenen el nostre mateix objectiu són sempre enriquidores; en primer lloc, perquè permeten descobrir altres formes de funcionar i entendre les coses; serveixen, també, per compartir experiències i fer projectes comuns que sobrepassin la capacitat d’un centre en concret. I, en segon lloc, perquè ens ajuden a tenir una força i un protagonisme en del món del lleure que, tot sols, no tindríem.

En el si de la nostra federació aquestes relacions es vehiculen a través dels sectors geogràfics, que són la nostra eina de participació més immediata. En aquest espai, hi trobem, a més de tot el que hem dit anteriorment, l’oportunitat de dirigir el camí de la federació a la qual vam triar d’integrar-nos. Aquest és, per tant, un dels aspectes que més hem de valorar, ja que al cap i a la fi es tracta del funcionament de casa nostra.

Fins ara, hem enumerat les relacions més habituals dels centres d’esplai i hem analitzat el perquè de la seva importància. Ara parlarem sobre qui i com s’han de portar a terme.

Un cop vista la rellevància d’aquests vincles, queda clar que no els hauríem de deixar en mans de gent inexperta o de persones amb poc coneixement del centre. Però, per altra banda, el seu caràcter formatiu les fa especialment adequades per als menys experimentats. És per això, que caldria aplicar, aquí també, el que ja vam dir pels equips de monitors. Fóra bo ajuntar gent amb diferents graus d’experiència; alguns amb caràcter més fix, i altres amb possibilitats de rotar (si així ho decidim). En tot cas, és bàsic comptar amb algunes persones estables en cada un dels nostres àmbits relacionals. Facilitarà la feina a la gent de fora, ja que els permetrà tenir un referent clar al qual dirigir-se, i també a nosaltres, perquè contribuirà a l’establiment de relacions personals més sòlides.

Un cop triades les persones que se’n responsabilitzaran, cal assegurar-nos que la informació flueix sense entrebancs. El representant ha d’informar amb regularitat el seu centre, i l’esplai, per la seva banda, haurà de comunicar-li qualsevol novetat o dada de la qual tingui coneixement.

A més, en aquestes reunions, sovint s’han de prendre decisions. És probable que es tracti de temes que ja hagin estat discutits amb anterioritat dins de cada centre, però no sempre és així. Tant en un cas com en l’altre, el nostre representant ha de tenir la capacitat de poder valorar i emetre una opinió en aquell mateix moment. Posteriorment, un cop ho parli amb el centre, podrà considerar si l’ha encertat o no. De totes maneres, no ens ha de fer por confiar en la gent.

4. La gestió 

econòmica

La gestió econòmica: una necessitat

Per definició, els centres d’esplai són entitats no lucratives d’educació en el lleure que es poden constituir legalment1
 per tres o més persones, amb la finalitat de dur a terme una tasca d’interès social i educatiu adreçada als infants i adolescents de l’entorn més proper. Segons la llei «es considera que una associació no té afany de lucre, encara que desenvolupi una activitat econòmica, si el fruit d’aquesta activitat es destina exclusivament al compliment de les finalitats d’interès general establertes als estatuts. En cap cas no es poden repartir els béns de l’associació entre els associats i associades ni ésser cedits gratuïtament a persones físiques o jurídiques amb interès lucratiu. Se n’exceptuen les aportacions condicionals, que tenen el tracte que imposa la condició.» 

Queda molt clar que la finalitat social de l’esplai és la base que en justifica el projecte d’educació en el lleure i, per aquesta raó, entre altres, ocupa la major part del temps dels monitors i monitores. La legislació permet l’activitat econòmica dels centres d’esplai, ja que considera que, si el seu fruit es destina al compliment dels seus objectius, no hi ha afany lucratiu.

La formació dels monitors i monitores és majoritàriament pedagògica i això comporta que, sovint, es deixin de banda els aspectes relacionats amb el vessant econòmic de les entitats. Però hem de prendre consciència que quan parlem de projectes estem parlant de què volem fer, com i quan ho volem fer. I la gestió econòmica té un paper transcendental en l’anàlisi i desenvolupament de tots aquests processos.

Tot projecte necessita un conjunt de recursos (humans, materials i funcionals —temps, espai i diners—) per poder-se convertir en una realitat. L’èxit del projecte educatiu dependrà de la capacitat dels monitors i monitores per gestionar-los. Cal saber aprofitar els escassos mitjans econòmics de què disposem per afavorir la nostra feina educativa. Això no vol dir que l’objectiu de les entitats sigui el d’obtenir beneficis, sinó que els guanys econòmics han de permetre’n la consecució dels propòsits en l’àmbit de l’educació en el lleure d’infants i adolescents. 

Els recursos econòmics han d’estar directament relacionats amb els projectes de la nostra entitat, i els membres de l’esplai són els responsables d’aconseguir-los per poder dur a terme un determinat projecte. Per tant, en cap moment, s’ha de planificar a priori partint només dels diners disponibles. És justament el contrari: pensar prèviament què es vol fer i trobar després la forma de finançament adequada.

Ideari i gestió econòmica

Els centres d’esplais associats a Esplac ens declarem ideològicament i pedagògicament centres laics i progressistes, arrelats a Catalunya, i apostem per uns valors conseqüents, dels quals ja hem parlat en anteriors capítols d’aquest llibre. Aquests mateixos elements que guien la nostra pràctica educativa n’han de vertebrar l’estructura organitzacional i el funcionament, i per tant, també la gestió econòmica. En aquest sentit, de la mateixa manera que els monitors i monitores d’Esplac són conscients de la necessitat de planificar les estratègies educatives adients perquè la participació dels infants i adolescents sigui un fet real dins del centre, també ho han de ser de la importància de buscar les alternatives econòmiques que facin possible la solidaritat i la cooperació —que no la caritat—, entre els membres de l’esplai i els diferents centres. 

Prendre una opció de progrés també implica ser conscient del fet que tant la societat com les persones estan immerses en un procés dinàmic: un procés de canvi constant. El centre d’esplai d’Esplac exerceix la seva tasca educativa amb la voluntat de transformar la societat que l’envolta i amb la consciència d’oferir un servei públic i de defensa dels drets col·lectius. Aquesta actitud compromesa dins la societat civil legitima la utilització dels recursos públics com a màxima expressió del principi de subsidiarietat, en el sentit de donar un servei social des de la mateixa societat. La participació de les administracions en el finançament de les nostres entitats i projectes ha de ser considerada com un dret, i no pas com un suport o un simple patrocini. Les institucions públiques han de prendre mesures actives per facilitar que les persones tinguin la llibertat d’actuar. En qualsevol cas, no hauríem de caure en el parany de dependre totalment de les administracions públiques, ja que aquest és un risc que pot posar en perill la nostra autonomia a l’hora de dur a terme els projectes. 

La nostra vocació integradora, plural i partidària del dret a la diferència ens emplaça a optar per una educació en el lleure no excloent, que estigui a l’abast de tothom, sense distinció social i/o cultural. En termes econòmics, ho traduiríem en polítiques de redistribució de recursos, per facilitar-ne la participació de tots, i en l’aposta per l’austeritat i la sostenibilitat de la nostra gestió. 

Aquesta austeritat implica una actitud de respecte per les persones i pels materials: cal, doncs, aprofitar els recursos que estan al nostre abast, planificar les despeses o inversions que hem de fer, decidir si són necessàries i prioritàries pel nostre projecte, i portar un bon control de la gestió econòmica per poder reaccionar davant dels imprevistos.

El concepte de sostenibilitat ha d’orientar els monitors i monitores a l’hora de dur a terme el nostre projecte dins de les possibilitats reals i sense hipotecar el futur. Els encarregats de la gestió econòmica dels centres tenen una doble responsabilitat. Per una banda, han de tenir una visió global de l’entitat, de tal manera que si, esporàdicament es pren una decisió agosarada, no trontollarà l’estabilitat del conjunt. Per altra banda, han de tenir clar que els centres d’esplais tenen una missió que va més enllà de la planificació anual. Cal un ús racional dels recursos, encara que siguin abundants en un moment donat. En cap cas s’ha de posar en perill el futur del conjunt del projecte.

Si considerem aquests principis generals com a base de la nostra gestió econòmica, serà més fàcil planificar i pressupostar les nostres activitats i/o programes concrets. Una visió global dels recursos del centre ens permetrà distribuir-los per tal que tothom pugui gaudir-ne sense exclusions. 

Eines de gestió econòmica

Els «números» de l’entitat

És molt important que tothom participi en els aspectes econòmics més generals: és bàsic, doncs, difondre una «cultura econòmica» en el si de les entitats, que fomenti la consciència i la participació dels membres en relació amb l’aspecte econòmic de l’entitat i de les activitats que organitza. D’altra banda, ha de quedar clara la distribució de tasques i responsabilitats específiques relatives al dia a dia d’aquesta gestió econòmica. 

Per combinar aquest doble vessant, recauria en el conjunt de membres de l’entitat (constituïts en assemblea, claustre, equip de monitors i monitores…) l’aprovació del pressupost i dels comptes anuals, i l’avaluació de la gestió. En canvi, només una persona (tresorer/a, administrador/a, comptable…) o grup de persones s’hauria de responsabilitzar de la gestió econòmica del dia a dia.

La mala gestió pot provocar el desaprofitament dels recursos econòmics i materials de què disposem. Sigui quin sigui el model escollit per a la distribució de tasques, és molt important que quedi clar de qui és la responsabilitat de cadascuna de les tasques relatives a l’organització i a la gestió econòmica de l’entitat (elaboració del pressupost anual, seguiment de tresoreria, sol·licitud i justificacions de subvencions, cobrament de quotes, obligacions fiscals, etc.).

La comptabilitat com a instrument 

de gestió econòmica
El seguiment econòmic de la nostra entitat no s’ha de limitar a controlar les entrades i sortides dels diners i a fer un saldo final. La realitat economicofinancera requereix un tractament més complet: ens ha de permetre fer una anàlisi de la situació econòmica global de l’entitat per poder prendre decisions. El seguiment correcte de la situació econòmica, a més, és garantia de transparència i una bona font d’informació per a socis i tercers. Finalment, perquè totes aquestes dades siguin comprensibles per a tothom, cal unificar criteris i seguir uns determinats models estandaritzats.

Per tal d’assolir aquests objectius (informar i prendre decisions), ens cal un instrument que sistematitzi i homogeneïtzi les dades econòmiques. Aquest instrument és la comptabilitat.

Així doncs, la comptabilitat és un instrument de gestió econòmica constituït per un seguit de regles que permeten recollir, representar i mesurar el patrimoni i les seves variacions amb l’objectiu d’orientar les decisions econòmiques i donar informació interna i externa de manera fidel.

La legislació comptable bàsica queda recollida en dos textos: 

—
Pla General de Comptabilitat (PGC) (Reial Decret 1643/1990, de 20 de desembre).

—
Adaptació del Pla General de Comptabilitat a les entitats no lucratives (Reial Decret 776/1998, de 30 d’abril).

El primer text està pensat per a les empreses i el segon fa una referència, d’una manera bastant àmplia, a les entitats no lucratives. A més, la Llei d’associacions recull, també de manera ambigua, les obligacions relatives a la comptabilitat i especifica únicament que les associacions han de portar «llibres de comptabilitat adequats a les activitats que fan».

A causa d’aquesta ambigüitat legal quant a les obligacions comptables, i pel fet que la realitat i el volum econòmic de moltes entitats no necessita cap mena de control comptable sofisticat —propi més aviat d’una gran organització o empresa— cada centre ha de saber trobar el sistema que millor s’adapta a les seves necessitats. Per tant, no cal conèixer al peu de la lletra el Pla General de Comptabilitat, sinó que, per poder treballar segons les nostres necessitats, n’hi ha prou amb aplicar-ne la filosofia i els instruments bàsics.







                                           

Els documents comptables 

Igual que amb les activitats del nostre centre d’esplai, una gestió econòmica correcta també requereix una previsió i una avaluació. Els pressupostos són l’instrument bàsic de previsió i, per a l’avaluació, ens basarem essencialment en les liquidacions d’aquests pressupostos. 

	
	PREPARACIÓ
	EXECUCIÓ
	AVALUACIÓ

	NIVELL “SOCIAL”
	· Projecte, línies d’actuació, programa...
	
	· Memòria, avaluació, valoració...

	NIVELL “ECONÒMIC
	· Pressupostos general

· Pressupostos d’activitats
	· Full de caixa (seguiment econòmic)
	· Liquidació del pressupost general (compte de resultats)

· Liquidació dels pressupostos d’activitats


Ara veurem en detall aquests documents, però, d’entrada, cal destacar la importància d’elaborar els documents econòmics a dos nivells: d’una banda, els globals de tota l’entitat (pressupost general i liquidació corresponent) i de l’altra, els de cadascuna de les activitats que fem (pressupostos d’activitats i liquidació corresponent). 

El pressupost general

El pressupost general ha de ser el «projecte econòmic» que acompanya el nostre «projecte pedagògic» de l’any. Així, una de les principals eines dels centres d’esplai en la nostra gestió econòmica és el pressupost, el qual recull sistemàticament les despeses previstes d’acord amb les necessitats de les diferents programacions, i els ingressos que faran possible fer-hi front.

El pressupost general ha de ser un document de caràcter realista, viable, coherent amb la resta de documents del centre (estatuts, programacions…) i vinculant, un cop hagi estat aprovat per l’assemblea o l’òrgan competent.

El pressupost permet relacionar els recursos (ingressos) amb les aplicacions (despeses) del centre d’esplai. Per orientar-nos, i d’acord amb la nomenclatura del PGC, podem dir que la majoria de centres d’educació en el lleure contemplen les partides següents:

INGRESSOS:

Ingressos propis:

—
Quotes dels socis i sòcies (alguns centres també ingressen una quantitat en concepte de matrícula un cop a l’any).

—
Quotes de participació en activitats.

—
Campanyes econòmiques.

—
Donatius i/o aportacions econòmiques particulars.

—
Prestacions de serveis.

—
Interessos bancaris.

Subvencions i/o convenis:

       — Administració local:

· Ajuntament: departaments relacionats amb la nostra activitat.

· Conselleries de districte.

—
Diputacions: depenent dels nostres projectes específics.

—
Generalitat de Catalunya:

· Secretaria General de Joventut.

· Programes internacionals.

· Benestar Social: Acció Cívica.

—
Ministeri de Treball i Assumptes Socials: Institut de la Joventut: programes europeus.

—
Unió Europea: activitats internacionals, iniciatives juvenils.

DESPESES:

Despeses d’aprovisionament: 

—
Material per a tallers i activitats.

—
Material d’oficina.

—
Material de neteja.

—
Material audiovisual.

—
Material per a la farmaciola.

Serveis exteriors:

—
Lloguers i cànons.

—
Reparació i conservació.

—
Serveis de professionals independents.

—
Transports.

—
Primes d’assegurances.

—
Serveis bancaris i similars.

—
Publicitat, propaganda i relacions públiques.

—
Subministraments: llum, aigua, gas, telèfon…

—
Altres serveis: serveis de neteja, missatgers, comunitat de veïns…

Tributs:

—
Altres tributs: impost de béns immobles, brossa…

Despeses de personal:

—
Remuneracions.

—
Seguretat Social a càrrec del centre.

Dotacions per a l’amortització:

—
Amortització de l’immobilitzat.

Com a instrument de planificació, el pressupost ens permet tenir una visió de les nostres principals fonts d’ingressos. És important que els nostres recursos no provinguin gairebé en exclusiva d’un sol lloc. Per aquest motiu, cal evitar que el nostre finançament sigui excessivament depenent de les subvencions de les administracions públiques. Seria bo que els recursos obtinguts estiguessin repartits entre les subvencions, les quotes dels nostres socis, les donacions i aportacions de les empreses privades, i la venda de serveis i productes atípics del nostre centre d’esplai.

El pressupost ens dóna la possibilitat d’aplicar polítiques de distribució de recursos, basades en la solidaritat interna, que facilitin la incorporació a les nostres activitats d’aquells infants que no podrien participar-hi per problemes econòmics. També ens permet fer una previsió de la nostra capacitat inversora, i valorar la manera de dur a terme el nostre programa amb la màxima qualitat. 

Finalment, el pressupost ens fa ser conscients del valor real de la nostra tasca: en constatem el cost real —el que costaria a preu de mercat (si actuéssim per afany de lucre)— i el cost polític, que és el que ens permet fer accessibles determinades activitats a tothom que ho vulgui. Aquest últim sempre està per sota del cost real de l’activitat, ja que els monitors i monitores aportem el nostre temps de forma altruista, i busquem els recursos i serveis més econòmics. No està de més que ressaltem aquest aspecte perquè es prengui consciència social del valor real d’allò que estem fent. 

L’equip de monitors es pot plantejar diverses maneres d’adaptar al màxim el pressupost a la realitat de l’esplai: 

—
Pressupostos «anuals» o «per cursos». Normalment, els centres d’esplai organitzen els seus projectes «per cursos», és a dir, planificant les activitats des del setembre fins a l’agost de l’any següent. Sembla, doncs, raonable que s’adeqüi el pressupost a la programació. El PGC admet la comptabilitat per cursos i no hi ha cap llei o normativa que obligui els centres d’esplai a fer la comptabilitat per anys naturals. 

Com que les administracions públiques ens subvencionen per anys naturals, és interessant que adaptem aquests ingressos al nostre exercici econòmic: es a dir, podríem registrar la subvenció de l’any 2002 com a ingrés del curs 2002/2003.

—
Pressupostos que quadren o que no quadren. Els nostres pressupostos sempre han d’estar pensats per quadrar, de manera que els ingressos coincideixin amb les despeses previstes. 

Normalment els nostres pressupostos contemplen estrictament les partides del compte de pèrdues i guanys (allò que ingressem i gastem en el funcionament normal). Si hi preveiem diferències, ens trobarem en una situació de dèficit o de superàvit. Però, quan passi això ho haurem de compensar amb un desequilibri equivalent en les partides del balanç (augmentaran o disminuiran alguns dels nostres fons, béns, drets i/o obligacions).

Sense entrar en consideracions particulars sobre com presentar el document de pressupost per a la petició de subvencions, l’elaboració del nostre pressupost pot respondre a estratègies a més llarg termini. Per tant, si tenim la intenció de fer alguna inversió o augmentar els fons propis (per no tenir problemes de finançament, etc.), podem plantejar un pressupost amb superàvit. Així mateix, segons com, podem considerar adient pressupostar amb dèficit per tal de cobrir, per exemple, una activitat extraordinària a partir dels fons propis generats en altres exercicis.

En definitiva, volem destacar que pot ser convenient tenir superàvit, contràriament al que es pensa sovint, i que, en cap cas, es contradiu amb la nostra condició d’entitat sense afany de lucre, d’acord amb la Llei 7/1997, de 18 de juny, i de la qual hem parlat al principi d’aquest capítol. 

—
Pressupostos segons els nostres programes o programes adaptats als nostres pressupostos. Si es vol fer una bona planificació del pressupost, és important fer-la d’acord amb el projecte del centre. No hem d’oblidar, per tant, que el més important és la nostra finalitat i que els recursos estan per fer-la possible. Una de les funcions dels responsables dels centres és administrar-se amb austeritat i aconseguir els recursos humans, materials i econòmics suficients per dur a terme el projecte. Cal evitar la tendència contrària: la de programar les activitats d’acord amb els pressupostos, i subordinar-les als ingressos disponibles.

Liquidació del pressupost general 

(compte de resultats)

Un cop acabat el curs, hem d’elaborar un document on s’indiqui la totalitat d’ingressos i despeses i la diferència entre els dos imports: el resultat final (guany o pèrdua). Es tracta, en definitiva, de veure si realment s’ha complert allò que vam preveure en el pressupost general o si, per contra, hi ha hagut desviacions. 

Parlem aquí dels mateixos components i conceptes que en el cas del pressupost general. Per això, s’acostuma a fer servir un document idèntic a l’anterior, però en el qual, al costat de la columna d’allò «pressupostat» s’hi afegeixen la columna del que s’ha «realitzat», i la de la «desviació» que s’ha produït entre totes dues quantitats.

Pressupostos d’activitats

Com ja s’ha comentat, a banda de la previsió per al conjunt de l’entitat mitjançant el pressupost general, cal analitzar les activitats o els projectes per separat. 

Per això, i seguint les mateixes pautes i conceptes que acabem de veure, cal elaborar un pressupost concret per a cadascuna de les activitats que fem. En aquest sentit, si imputem correctament totes les despeses a les activitats corresponents, podrem veure si n’hi ha alguna de deficitària.

Liquidació dels pressupostos d’activitats

Un cop acabada l’activitat, hem d’elaborar un document on s’especifiqui la totalitat d’ingressos i despeses i, d’acord amb la diferència entre els dos imports, el resultat final (guany o pèrdua). Així, es tracta de veure si realment s’ha complert allò que vam preveure en el pressupost de l’activitat o si, per contra, hi ha hagut desviacions. 

Parlem aquí dels mateixos components i conceptes que en el cas del pressupost de l’activitat. Per això, s’acostuma a fer servir un document idèntic a l’anterior, però en el qual, al costat de la columna d’allò «pressupostat» s’hi afegeixen la columna del que s’ha «realitzat», i la de la «desviació» que s’ha produït entre totes dues quantitats.

A més d’aquests documents que acabem de veure, cal saber que n’hi ha un altre, amb el qual ens hauríem de començar a familiaritzar: el balanç de situació patrimonial.

El balanç és el document comptable que informa de la composició i del valor del patrimoni, entenent com a tal el conjunt de béns, drets i obligacions econòmics de l’entitat. 

Així, el balanç recull la situació global de l’entitat (patrimoni, procedència i ús dels recursos, diners que s’ha obtingut l’últim any, la quantitat que deu o que li deuen, béns materials, etc.) en una data concreta: l’últim dia de l’exercici econòmic (per exemple, el 31 d’agost). Per tant, ve a ser la «fotografia» de la situació econòmica de l’entitat en un moment determinat.

La majoria de centres d’esplai no elaboren cap balanç perquè, per fer-ho, calen uns coneixements de comptabilitat. En tot cas, caldria que tots els centres tendissin a elaborar-ne un. Podríem començar a familiaritzar-nos-hi fixant-nos amb el balanç d’Esplac, que es presenta cada any a l’Assemblea General. 

Obligacions fiscals 

Totes les entitats, incloses les que no tenen afany de lucre, estan sotmeses, d’una o altra manera, a l’obligatorietat de pagar impostos. 

Per evitar-se sorpreses, és important que cada entitat sigui conscient d’aquestes obligacions. I en relació amb això, cal recordar que davant de les administracions «la ignorància de les lleis no n’excusa del compliment».

Com que ens trobem que les diferents administracions i/o funcionaris, a la pràctica, apliquen diferents criteris, no podem fer afirmacions absolutes sobre el nivell d’obligatorietat de cada impost.  

	IMPOST
	EXECUCIÓ
	AVALUACIÓ

	IAE
	· Entrega de béns i serveis
	· Fundacions i associacions declarades d’utilitat pública

	IVA
	· Entrega de béns i serveis
	· Entregues debéns i serveis de “protecció de la infància i la joventut” per part d’entitats de “caràcter social”

	IS
	· Obtenció de detreminats ingressos
	· Ingressos relacionats amb l’objecte social (per exemple, quotes de socis, subvencions, donacions...)

	IRPF
	· Pagament de determinades remuneracions
	· No n’hi ha


Malgrat això, podem afirmar que els impostos més habituals i les seves característiques bàsiques són:

—
Impost sobre activitats econòmiques (IAE)

—
Impost sobre el valor afegit (IVA)

—
Impost sobre societats (IS)

—
Impost sobre la renda de les persones físiques (IRPF)

Cada entitat, atenent a la seves característiques i per evitar que l’aspecte fiscal sigui un obstacle per a la realització de les seves activitats, ha de plantejar-se si està subjecte a l’obligació de tributar aquestes les diferents figures impositives.

5. Equipaments 

i recursos

Locals i equipaments: 

la seva importància

Quan pensem en un centre estable, automàticament ens ve al cap la idea d’un espai físic que el situï geogràficament. El local d’un esplai n’és l’expressió física. Serveix com a punt de referència i com a marc d’identificació per a les persones que hi van i li donen vida dia rere dia. Aquí, a casa nostra, es coneixen experiències d’educació en el lleure basades en l’animació al carrer i en l’organització de jocs i activitats itinerants en espais oberts, com ara les places. Però, si pretenem disfrutar d’una certa estabilitat i tranquil·litat, i aconseguir un cert grau d’identificació per part de la gent que ens envolta, el local ens serà una eina imprescindible.

Si mirem de consensuar les característiques idònies d’un local d’esplai, hauríem de tenir en compte alguns factors. Un local ha de servir, abans que res, perquè les persones —els nens i nenes, pares, monitors, etc.— s’hi trobin a gust. Per aconseguir-ho, cal que la gent se’l senti com a propi i se’l faci seu. L’ha de poder pintar i decorar segons el seu criteri, instal·lant-hi un mobiliari còmode, que —donades les característiques de les persones que l’utilitzaran— sigui pràctic i resistent alhora. En definitiva, s’hi ha de sentir com si fos casa seva.

La ubicació ideal és una planta baixa. Si estem en uns soterranis o en un pis, hi haurà escales, i això suposarà una barrera arquitectònica per a l’accés de persones amb discapacitats físiques. En aquest cas, hauríem de prendre les mesures adients per facilitar-los-hi l’entrada (rampes, ascensor) i preveure la instal·lació de lavabos adaptats. Tot i així, i des d’un punt de vista pràctic, els baixos d’un edifici són sempre més visibles que no un pis, i els pares dels infants ens hi podran localitzar més fàcilment.

Seguint en la línia de sentir-nos com a casa, un local haurà de ser acollidor. Haurà de tenir calefacció a l’hivern i ventilació suficient a l’estiu. No pot faltar-hi llum, aigua i lavabo. És a dir, haurà de tenir unes condicions mínimes d’habitabilitat i d’higiene, sense les quals l’establiment d’una associació reconeguda jurídicament i dedicada a l’educació d’infants i joves podria ser il·legal. Posats a demanar i, sabent que els usuaris seran nens i nenes, a més d’adults, seria un encert que el mobiliari i els lavabos fossin accessibles i s’adaptessin a les seves necessitats i característiques.

Pel que fa a l’interior, l’ideal fóra que cada grup de l’entitat tingués un espai propi per a les seves activitats. Quan això no és possible, s’haurà d’establir un calendari de torns, i s’hauran d’anar compartint els espais disponibles entre tots. Si cada grup té el seu racó, serà més fàcil el treball de la decoració i l’acondiciament de la sala. Això permetrà inculcar als infants el sentit de la responsabilitat. Un altre avantatge és que evita que les seves creacions s’extraviïn o s’esclafin a causa de l’acumulació de material o per manca d’espai. Si disposem de cadires individuals, podrem fer rotllanes, la qual cosa afavorirà el treball d’hàbits assemblearis.

Un altre espai important és la sala de monitors, en la qual es fan les reunions de l’equip i es guarda el material necessari per treballar (fitxes de nens i nenes, llibres o dossiers d’activitats, projectes, memòries, documentació diversa, etc.). També és un punt de trobada per als mateixos monitors, que hi poden deixar les seves pertinences, bosses, roba… Sovint podem trobar espais equipats amb nevera. En aquest cas els refrescos i el menjar ens faran recuperar les forces després d’unes hores d’activitat intensa.

El magatzem o sala de material també és molt necessari. Ens permetrà tenir ben resguardat el material que s’utilitza per a les activitats. Una adequada distribució en gavetes, capses i lleixes, convenientment marcades, ens en facilitarà l’accés i la localització, i un inventari ben elaborat ens ajudarà a controlar si en tenim o no suficient.

Finalment, si hi ha prou lloc, podrem pensar a crear racons estables de joc o de lectura, una sala d’ordinadors o un rocòdrom… Les possibilitats són infinites, però està clar que, normalment, ens haurem d’adaptar a allò de què disposem i n’haurem de mantenir l’estructura bàsica.

Altres espais

Si sortim del local, veurem que hi ha molts altres espais físics que també utilitzem. Des de les cases de colònies i els terrenys d’acampada que lloguem fins a les escoles, centres cívics, poliesportius, etc. Quan volem fer una reunió de pares i no tenim espai suficient en el nostre propi local, acudim a espais d’ús públic, en centres cívics o casals. Si el local només ens permet guardar el material i fer les reunions de monitors, anem a fer les activitats a una escola o a un centre cívic. De vegades, compartim el nostre espai amb altres entitats o associacions i, entre tots, podem gaudir d’una superfície més àmplia i costejar-ne el manteniment. En alguns casos, hi ha centres d’esplai que han arribat a muntar la seva pròpia casa de colònies, i l’aprofiten per treballar una sèrie d’hàbits i sentiments amb els infants, els quals, any rere any, s’han anat fent seva la casa, construint-hi les lliteres, pintant-hi les parets, arreglant-hi finestres, criant i cuidant animals, etc.

No podem oblidar que el local ens dóna unes senyes d’identitat. El local parla de nosaltres. Ens permet ser i créixer en el seu si, i ens ofereix la possibilitat d’expressar-nos. En relació amb l’espai, com més autonomia i independència tinguem, més possibilitats ens sortiran d’assajar conductes i actituds de responsabilització i compromís. Tot i que el fet de comptar amb espais cedits per ajuntaments, entitats externes o parròquies pot aportar seguretat, també sol ser un factor de coerció per al desenvolupament de les persones de l’esplai. La independència física és més arriscada i més costosa econòmicament, però a la llarga resulta molt més satisfactòria i gratificant.

6. El futur: 

projecte 

estratègic

La necessitat de planificar a mig 

i a llarg termini

Tot i que el pas individual per l’esplai pugui ser més o menys llarg en el temps, cal establir els mitjans perquè sigui efectiu, coherent i planificat. Tant pels infants com pels monitors i monitores, i extensivament, per a la resta de la comunitat educativa de l’esplai, el fet d’haver participat en el centre ha de ser motiu suficient per adoptar una determinada manera de viure i de veure el món; ha de deixar prou empremta perquè puguem reconèixer en tots nosaltres un determinat estil de fer i actuar.

Això no s’aconsegueix sense un esforç de planificació i organització que tingui en compte els criteris que regeixen la nostra tasca educativa en el món del lleure. Hem d’estructurar un procés gradual i adaptat als infants i a la manera de fer de l’esplai, i hem de donar resposta a les seves necessitats i inquietuds perquè puguin arribar a ser persones lliures, creatives i autosuficients.

L’establiment d’un projecte estratègic i global de l’esplai, que abasti uns quants anys, que cerqui resultats a llarg termini i que tingui en compte el procés de creixement i maduració dels infants, des que arriben a l’esplai fins que, ja com a adults, decideixen què fan del seu temps de lleure, ens atorgarà un paper social rellevant. 

El fet de treballar des d’aquesta perspectiva àmplia i global, tenint en compte que cada cert temps cal avaluar el projecte i tots els condicionaments que afectaran la nostra acció educativa, tant pel que fa als participants com als espais de treball, àmbit social, recursos, etc., ens convertirà en una autèntica alternativa educativa, potent i real, adaptada a la realitat present i capaç de reorganitzar-se d’acord amb les necessitats i expectatives que es creïn a cada moment. 

